**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-3674-2/17**

**Podgorica, 11. 10. 2017. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans br. 17/113243-113245 od 24.08.2017. godine, izjavljene zbog povrede pravila postupka-nedonošenja rješenja Sekretarijata za privredu i finansije Opštine Budva, na osnovu člana 38 Zakona o slobodnom pristupu informacijama („Sl.list Crne Gore, br.44/12 i 30/17) člana 129 Zakona o upravnom postupku („Sl.list Crne Gore, br.056/14, 020/15 , 040/15 i 037/17) je na sjednici održanoj dana 10.10.2017. godine, donio:

**R J E Š E NJ E**

Žalba se usvaja.

Nalaže se Sekretarijatu za privredu i finansije Opštine Budva da donese rješenje po zahtjevu za slobodan pristup informacijama NVO Mans br. 17/113243-113245 od 22.06.2017. godine u roku od 15 dana od prijema rješenja.

**O b r a z l o ž e nj e**

Zbog povrede pravila postupka-nedonošenja rješenja Sekretarijata za privredu i finansije Opštine Budva, podnosilac zahtjeva za pristup informaciji je uložio žalbu. U žalbi se navodi da su dana 22.06.2017. godine podnijeli zahtjev za pristup informacijama i to kopije: kopija uplate/potvrde da ja Stanko Knežević izvršio prema firmi "Akvapark" po osnovu ugovora o zajmu od dana 09.decembra 2008.godine. kopija isplate/potvrde da su Boro i Jovo Lazović isplatili potreban iznos Stanku Kneževiću iz Budve po osnovu Ugovora o preuzimanju duga broj 001-2494/1 od dana 19.avgusta 2010.godine i isplate koje su izvršene po osnovu ugovora koji je zaključen sa Borom i Jovom Lazovićem iz Budve po osnovu izmirivanja obaveza za komunalije na lokaciji gdje se gradi hotelski kompleks "Porto Budva" (dio urbanističke parcele broj UP 10.21 KO Budva, Opština Budva). Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 35 Zakona o slobodnom pristupu informacijama propisuje da se žalba protiv akta o zahtjevu za pristup informaciji može izjaviti zbog povrede pravila postupka, nepravilno i nepotpuno utvrđenog činjeničnog stanja i pogrešne primjene materijalnog prava.

Član 31 Zakona o slobodnom pristupu informacijama propisuje da je organ vlasti dužan da o zahtjevu za pristup informaciji donese rješenje i dostavi ga podnosiocu zahtjeva u roku od 15 dana od dana podnošenja urednog zahtjeva.

Član 38 stav 1 Zakona o slobodnom pristupu informacijama propisuje da je Agencija dužna da po žalbi na akt o zahtjevu za pristup informaciji donese rješenje i dostavi ga ponosiocu žalbe, u roku od 15 dana od dana podnošenja žalbe.

Agencija za zaštitu ličnih podataka i slobodan pristup informacijama dana 15.09.2017. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br. 07-42-9380-1/17 od 15.09.2017. godine na osnovu 129 Zakona o upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ u ostavljenom roku od 5 dana od prijema zahtjeva za izjašnjenje nije dostavio spise predmeta i odgovor na predmetni zahtjev.

Savjet Agencije je uvidom u spise predmeta utvrdio da prvostepeni organ nije imao opravdani razlog zašto nije u roku od 15 dana od prijema zahtjeva donio odluku i istu dostavio stranci, o čemu nema urednog dokaza u spisima predmeta. Iz ovog razloga je utvrđena povreda pravila postupka učinjena od strane prvostepenog organa, a na osnovu raznmatranja spisa predmeta po izjavljenoj žalbi podnosioca zahtjeva za slobodan pristup informacijama.

U konkretnom predmetu, Sekretarijat za privredu i finansije Opštine Budva nije donijela rješenje po osnovu podnijetog zahtjeva za slobodan pristup informacijama NVO Mans br. 17/113243-113245 od 22.06.2017. godine u zakonskom roku. Sekretarijat za privredu i finansije Opštine Budva je prema članu 31 Zakona o slobodnom pristupu informacijama dužna da donese rješenje po podnijetom zahtjevu u zakonskom roku u roku od 15 dana od dana prijema ovog rješenja.

Sa iznijetih razloga, shodno članu 38 Zakona o slobodnom pristupu informacijama i člana 129 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE**

**Predsjednik, Muhamed Gjokaj**