**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 2434 /15-1**

**Podgorica, 09.05.2017.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi X X 1628 od 29.10.2015. godine izjavljene protiv rješenja JU SMŠ Mladost Tivat 1609 od 23.10.2015. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 05.05.2017. godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio rješenje po osnovu podnijetog zahtjeva za slobodan pristup informacijama X X na način što je odlučeno: ” X X na osnovu Zahtjeva br. 1498 od 08.10.2015. godine dozvoljava se pristup informacijama u obliku fotokopije pisaneinformacije i to: novčani iznos za pokriće troškova postupka se obračunava na osnovu Uredbe o nadoknadi troškova u postupku za pristup informacijma ( „Sl list CG“ br. 02/07). U obrazloženju rješenja navodi se da s obzirom da se tražena informacija pod stavkom 1 nalazi u posjedu JU SMŠ „Mladost" - Tivat, ista će podnosiocu zahtjeva biti dostavljena kao pisana informacija u okviru ovog Rješenja.

Protiv ovog rješenja u zakonskom roku podnosilac zahtjeva je uložio žalbu. U žalbi je navedeno da rješenje pobija iz svih zakonom predviđenih razloga. U bitnom se navodi da je zahtjevom 1498 od 08.10.2015. godine tražena dostava informacije bliže opisane u osporenom Rješenju br. 1609 od 23.10.2015.godine kojim se dozvoljava pristup informaciji. Kako žalilac u daljem navodi, prvostepeni organ je je donio nezakonito rješenje jer nije postupio po zahtjevu za slobodan pristup informacijma i nije dostavio broj fotokopiranih stranica dostavljenih uz rješenje broj 917 te informacije o novčanom iznosu . Žalilac navodi da sve prethodno navedeno ukazuje da je Rješenje br. 1609 nezakonito, pa predlaže Savjetu Agencije da usvoji žalbu i poništi nezakoniti Rješenja br. 1609 od 23.10.2015.godine i obaveže JU SMŠ Mladost Tivat da postupi i odluči po djelovima zahtjeva za slobodan pristup informacijma 1498.

Nakon razmatranja spisa predmeta i žalbenih navoda, Savjet Agencije nalazi da je žalba neosnovana.

Član 235 Zakona o opštem upravnom postupku propisuje da drugostepeni organ će odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Član 1 Zakona o slobodnom pristupu informacijama propisuje da se pravo na pristup informacijama u posjedu organa vlasti ostvaruje na način i po postupku propisanim ovim zakonom. Član 33 Zakona o slobodnom pristupu informacijama propisuje da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Ako je podnosilac zahtjeva lice sa invaliditetom i lice u stanju socijalne potrebe, troškove postupka za pristup informaciji snosi organ vlasti. Troškovi postupka iz stava 2 ovog člana plaćaju se prije omogućavanja pristupa informaciji. Ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji. Članom 1 Uredbe o naknadi troškova u postupku pristupa informacijama (Sl. List CG br. 02/07 od 09.10.2007.godine) stav 1 tačka 1 alineja 1 je propisano da troškovi organa vlasti, nastali u postupku za pristup informacijama, koji su predviđeni Zakonom o slobodnom pristupu informacijama, određuju se u sledećem iznosu i to, za: 1. Fotokopiranje informacije- format A4 crnobijeli 0.10 E, po stranici, a da je članom 1 stav 1 tačka 3 alineja 2 Uredbe o naknadi troškova u postupku pristupa informacijama propisano da se dostavljanje informacije putem pošte (preporučenom ili DHL pošiljkom ), po računu pravnog lica koje je registrovano za obavljanje poštanskih usluga, uvećan za cijenu poštanske marke. Članom 2 Uredbe o naknadi troškova u postupku pristupa informacijama je propisano da se sredstva na ime naknade troškova iz člana 1 ove uredbe uplaćuju se na žiro račun organa vlasti koji vodi postupak. Savjet Agencije neposrednim uvidom u spise predmeta, utvrdio da JU SMŠ Mladost Tivat uputila podnosioca zahtjeva na pravni osnov obračuna troškova postupka u rješenju koje je prethodilo donošenju osporenog rješenja br.917 od 10.08.2015.godine te upućuje podnosioca žalbe da je isti mogao osporavati u dijelu troškova zakonitost rješenja u drugom žalbenom postupku te je pravilno postupio prvostepeni organ kada je podnosiocu zahtjeva ukazao na pravni osnov obračuna troškova postupka u rješenju koje je prethodilo donošenju osporenog rješenja te da se isti nije mogao baviti obračunom troškova postupka u drugom upravnom postupku jer bi tad bio povrijedjen princip ne bis in idem. Savjet Agencije nalazi u postupku preispitivanja zakonitosti osporenog rješenja da istim nijesu povrijeđene odredbe Zakona o opštem upravnom postupku niti odredbe Zakona o slobodnom pristupu informacijama na štetu podnosica žalbe.

Savjet Agencije je cijenio i ostale navode iz žalbe, pa je našao da nijesu od uticaja za drukčije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**