**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-3191-4/16**

**Podgorica, 16. 05. 2017. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans br.16/93329 od 09. 11. 2016. godine, izjavljene zbog povrede pravila postupka-nedonošenja rješenja Crnogorskog olimpijskog komiteta, na osnovu člana 38 Zakona o slobodnom pristupu informacijama („Sl.list Crne Gore, br.44/12) člana 235 stav 1 Zakona o opštem upravnom postupku („Sl.list Crne Gore, br.60/03, 73/10 i 32/11) je na sjednici održanoj dana 13. 04. 2017. godine, donio:

**R J E Š E NJ E**

Žalba se odbija kao neosnovana .

**O b r a z l o ž e nj e**

Zbog povrede pravila postupka-nedonošenja rješenja Crnogorskog olimpijskog komiteta, podnosilac zahtjeva za pristup informaciji je uložio žalbu. U žalbi se navodi da su dana 08. 07. 2016. godine podnijeli zahtjev za pristup informacijama i to kopije: finansijskog izvještaja Crnogorskog olimpijskog komiteta za period od 2011. do 2016. godine. Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da je žalba neosnovana.

Član 9 Zakona o slobodnom pristupu informacijama propisuje da pojedini izrazi u ovom zakonu imaju sljedeće značenje: 1) organ vlasti je državni organ (zakonodavni, izvršni, sudski, upravni), organ lokalne samouprave, organ lokalne uprave, ustanova, privredno društvo i drugo pravno lice čiji je osnivač, suosnivač ili većinski vlasnik država ili lokalna samouprava, pravno lice čiji se rad većim dijelom finansira iz javnih prihoda, kao i fizičko lice, preduzetnik ili pravno lice koje vrši javno ovlašćenje ili upravlja javnim fondom.

Agencija za zaštitu ličnih podataka i slobodan pristup informacijama dana 21. 12. 2016. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br. 07-42-8136-1/16 od 21. 12. 2016. godine na osnovu člana 241 stav 1 Zakona o opštem upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ u ostavljenom roku od 5 dana od prijema zahtjeva za izjašnjenje nije dostavio spise predmeta i odgovor na predmetni zahtjev.

Na osnovu sprovedenog ponovnog postupka odlučivanja je po ocjeni Savjeta Agencije utvrdjeno činjenično stanje u konkretnom predmetu, to je Savjet Agencije tek nakon uvida u izvoda u Zakon o budžetu Crne Gore 2017 utvrdio da nije budžetski korisnik te nije obveznik Zakona o slobodnom pristupu informacijama u smislu člana 9 stav 1 tačka 1.Crnogorski olimpijski komitet je dostavio izjašnjenje br.02-82 od 03.04.2017.godine u kojem se navodi da COK nije organ vlasti u smislu člana 9 tačka 1 Zakona o slobodnom pristupu informacijama ("Službeni list CG", broj 44/12), pa shodno tome nema obavezu da postupa prema odredbama tog zakona. Naime, COK nije državni organ (zakonodavni, izvršni, sudski, upravni), nije organ lokalne samouprave, nije organ lokalne uprave, nije ustanova, nije privredno društvo i drugo pravno lice čiji je osnivač, suosnivač ili većinski vlasnik država ili lokalna samouprava, nije pravno lice čiji se rad većim dijelom finansira iz javnih prihoda, kao i nije fizičko lice, preduzetnik ili pravno lice koje vrši javno ovlašćenje ili upravlja javnim fondom. Saglasno Zakonu o sportu ("Službeni list CG", br. 36/1 i 36/13), COK je sportska organizacija (član 36 stav 2) koja svoju djelatnost zasniva na načelima Olimpijske povelje Međunarodnog olimpijskog komiteta (MOK) i na ciljevima razvoja crnogorskog sporta (član 61 stav 2). Olimpijskom poveljom MOK je, definisan kao nevladina organizacija, koja zbog svog značaja i uticaja od 2009.godine ima stolicu u Ujedinjenim nacijama. Olimpijskom poveljom MOK-a, kao osnovni principi, između ostalih, utvrđeni su: „ Potvrđujući da se sport odvija u okviru društva, sportske organizacije olimpijskog pokreta imaju prava i obveze nezavisnosti, što uključuje slobodno utvrđivanje i nadzor sportskih pravila, određivanje strukture i upravljanja organizacijama, uživanje u pravu izbora bez vanjskog uticaja i odgovornost za obezbjeđivanje primjene načela dobrog upravljanja". Pripadanje olimpijskom pokretu podrazumijeva poštovanje Olimpijske povelje i priznanje MOK-a. U IV Poglavlju - Nacionalni Olimpijski Komitet, u dijelu 27. Zadaci i uloga NOK-a utvrđeno je: "6. NOK mora čuvati svoju autonomiju i oduprijeti se pritiscima svake vrste od političkih, pravnih, vjerskih, ekonomskih i drugih pritisaka koji su u suprotnosti s Olimpijskom poveljom".Pored mjera i sankcija predviđenih u slučaju povrede Olimpijske povelje, Izvršni odbor MOK-a može donijeti odgovarajuće odluke za zaštitu olimpijskog pokreta u zemlji nekog NOK-a, uključujući suspenziju ili opoziv priznanja NOK-a ako su povrijeđeni ustav, zakon ili drugi propisi na snazi u toj zemlji ili ako neki čin vladinog ili drugog tijela ometa aktivnosti NOK-a ili provođenje ili izražavanje njegove volje. Izvršni odbor nudi takvom NOK-u mogućnost saslušanja prije donošenja odluke".U skladu sa načelima Olimpijske povelje MOK-a, COK je osnovan od strane određenih sportskih saveza u Crnoj Gori i počeo sa radom tek nakon priznanja od strane MOK-a. Odlukom Generalne skupštine MOK-a od 7.07.2007.godine COK je stekao status nacionalnog olimpijskog komiteta. U skladu sa navedenim, rad COK-a se većim dijelom finansira iz sredstava MOK-a, donacija i poklona, a manjim dijelom i iz javnih prihoda na osnovu konkurisanja za realizaciju određenih projekata koje, takode, imaju status sponzorstava za tačno definisane projekte i nijesu garantovana sredstva, već država može ali ne mora dodijeliti ista. S obzirom na to, COK nije obveznik primjene ni Zakona o javnim nabavkama. Mišljenja su da lokalno zakonodavstvo koje se odnosi na rad sportskih organizacija nije u potpunosti usaglašeno sa međunarodnim, ali je u tom slučaju prednost na strain međunarodnog zakonodavstva, odnosno kao što vam je poznato, međunarodni akti imaju prioritet. Bez obzira na navedene činjenice, COK u cilju transparentnosti i javnosti rada na svojoj internet stranici objavljuje sva značajnija dokumenta.

Savjet Agencije je u konkretnom predmetu formiranom po žalbi NVO Mans br.16/93329 od 09.11.2016. godine, uvidom u spise predmeta, utvrdio da Crnogorski olimpijski komitet nije obveznik Zakona o slobodnom pristupu informacijama, a u smislu člana 9 Zakona, te da iz iznijetog nije u obavezi da postupa po zahtjevima za slobodan pristup informacijama i dostavlja tražene informacije.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**

**po Radenko Lacmanović**