**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UPII 07-30-945-2/17**

**Podgorica, 23.10.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi X X iz Tivta br.UPI 216/1 od 20.02.2017.godine, radi poništaja rješenja JU SMŠ „Mladost“ Tivat broj: UPI 95/2 od 10.02.2017.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12 i br. 030/17) i člana 238 stav 1 Zakona o opštem upravnom postupku (“Sl.list Crne Gore”, br.60/03, 73/10 i 32/11) je na sjednici održanoj dana 21.09.2017. godine donio:

**R J E Š E NJ E**

Žalba se usvaja.

Poništava se rješenje JU SMŠ „Mladost“ Tivat broj: UPI 95/2 od 10.02.2017.godine.

Odobrava se pristup informaciji po zahtjevu X X br. UPI 95/1 od 16.01.2017.godine i obavezuje se JU SMŠ Mladost Tivat, da dostavi informaciju podnosiocu zahtjeva X X i to kopiju: akata sa kojima je JU SMŠ Mladost Tivat zakazala sjednice Nastavničkog vijeća, a koje su održane za vrijeme velikog odmora za školsku 2010/11 godinu.

X X iz Tivta na ime troškovi postupka dužan je uplati 1,85 EUR u korist Budžeta Crne Gore na žiro račun br.907-0000000083001-19 u roku od pet dana od dana prijema rješenja i dostavi dokaz o izvršenoj uplati JU SMŠ „Mladost“ Tivat .

**O b r a z l o ž e nj e**

Prvostepeni organ je postupajući po zahtjevu br. UPI 95/1 od 16.01.2017.godine donio rješenje UPI 95/2 od 10.02.2017.godine kojim je odlučeno na način: Odbija se zahtjev X X UP I 95/1 od 16.01.2017.godine kao neosnovan zbog neposjedovanja tražene informacije. U obrazloženju rješenja prvostepeni organ je naveo da se dana 16.01.2017.godine X X obratio ovom organu sa zahtjevom UPI 95/1 da mu dostavi kopiju akata sa kojima je JU SMŠ Mladost Tivat zakazala sjednice Nastavničkog vijeća, a koje su održane za vrijeme velikog odmora za školsku 2010/11 godinu. Na osnovu člana 30 stav 3 Zakona o slobodnom pristupu informacijama je propisano da rješenje kojim se odbija zahtjev za pristup informaciji sadrži detaljno obrazloženje razloga zbog kojih se ne dozvoljava pristup traženoj informaciji. U postupku odlučivanja po podnijetom zahtjevu za slobodan pristup informacijama X X br. UP I 95/1 od 16.01.2017.godine JU SMŠ Mladost Tivat je utvrdila da se u konkretnom slučaju radi o informaciji koja se odnosi na dostavljanje kopije akata sa kojima je JU SMŠ Mladost Tivat zakazala sjednice Nastavničkog vijeća, a koje su održane za vrijeme velikog odmora za školsku 2010/11 godinu, a za koje je JU SMŠ Mladost Tivat utvrdila provjerom kroz arhivu da nije u posjedu tražene informacije, te je u smislu odredbe člana 30 stav 3 Zakona o slobodnom pristupu informacijama odbila zahtjev kao neosnovan iz razloga neposjedovanja tražene informacije. Na osnovu izloženog odlučeno je kao u dispozitivu rješenja.

Protiv ovog rješenja u zakonskom roku podnosilac zahtjeva je uložio žalbu. U žalbi se u bitnom navodi da se rješenje pobija zbog svih zakonom propisanih razloga. Podnosilac žalbe navodi da je dana 16.01.2017.godine uputio zahtjev za slobodan pristup informacijama tražio od JU SMŠ „Mladost“ Tivat da mu dostavi informaciju, i to kopiju akata sa kojima je JU SMŠ Mladost Tivat zakazala sjednice Nastavničkog vijeća, a koje su održane za vrijeme velikog odmora za školsku 2010/11 godinu. JU SMŠ Mladost je rješenjem UP I 95/2 od 10.02.2017.godine odbila zahtjev UP I 95/1 od 16.01.2017.godine zbog neposjedovanja tražene informacije. Rješenje UP I 95/2 od 10.02.2017.godine je nezakonito. Razlozi za osporeno rješenjeu su u suprotnosti sa stvarnim činjeničnim stanjem, netačno je i nepotpuno utvršeno činjenično stanje, te da je prvostepeni organ pogrešno primijenio materijalno pravo. Žalilac ističe da je značajno ukazati da je prvostepeni organ rješenjem UP 22/2 od 30.11.2016.godine dozvoljava žaliocu pristup traženim informacijama koje se odnose na dostavu fotokopije akata kojima je JU SMŠ Mladost Tivat zakazivala sjednice nastavničkog vijeća tokom nastavne 2010/11 godine. Dakle, ističe đalilac, prvostepeniorgan posjeduje traženu informaciju – akte kojima j zakazivala sjednice Nastavničkog vijeća, a koje sjednice su održane za vrijeme velikog odmora za školsku 2010/11 godinu, te su žaliocu potrebni samo akti traženi zahtjevom UP I 95/1. Sve prethodno navedeno u ovoj žalbi, navodi žalilac, ukazuje da je Rješenje UP I 95/2 od 10.02.2017.godine nezakonito. S toga žalilac predlaže da Agencija za zaštitu ličnih podataka i slobodan pristup informacijama Podgorica poništi rješenje JU SMŠ „Mladost“ UP1 95/2 od 10.02.2017. godine, te da JU SMŠ „Mladost“ Tivat obaveže da žaliocu dostavi informacije tražene zahtjevom UPI 95/1 od 16.01.2017. godine.

Prvostepeni organ je dana 24.2.2017.godine aktom UP I 216/2 uz dostavljanje žalbe dostavio i odgovor na istu, pa je u odgovoru naveo da je dana 20.02.2017.godine X X dostavio žalbu Agenciji za zaštitu ličnih podataka i slobodan pristup informacijama protiv rješenja JU SMŠ Mladost Tivat UP I 95/2 od 10.02.2017.godine, a preko ovog organa. Dalje navodi da se X X dana 16.01.2017.godine obratio zahtjevom za slobodan pristup informacijama broj UP I 95/1 kojim je tražio da mu se shodno Zakonu o slobodnom pristupu informacijama dostave u fotokopiji navodni akti sa kojima je JU SMŠ Mladost Tivat zakazala sjednice Nastavničkog vijeća, a koje su održavane za vrijeme velikog odmora školse 2010/11 godine. S obzirom da akti, odnosno zapisnici sa sjednica Nastavničkog vijeća ne sadrže vrijeme već samo datum održavanja sjednice sa dnevnim redom i da se pojedine sjednice sa kraćim dnevnim redom po dogovoru sa nastavnicima održavaju za vrijeme velikog odmora, na osnovu člana 30 i 31 Zakona o slobodnom pristupu informacijama JU SMŠ Mladost Tivat je donijela rješenje kojim je odbijen zahtjev X X kao neosnovan, nakon što je utvrdila da nije u posjedu akata na kojima je naglašeno veijeme održavanja sjednica Nastavničkog vijeća, odnosno da li je ili nije neka sjednica održana za vrjeme velikog odmora.

Savjet Agencije je dana 18.04.2017.godine u smislu člana 40 zakona o slobodnom pristupu informacijama prvostepenom organu uputilo zahtjev br. 07-33-5194-1/17 u kome se od istog traži dostavljanje traženih informacija zahtjevom X X UPI 95/1 od 16.01.2017.godine, a u cilju odlučivanja po predmetnoj žalbi. Prvostepeni organ je dana 08.05.2017.godine, postupajući po zahtjevu Agencije dostavio dokumentaciju koja predstavlja informaciju traženu zahtjevom za slobodan pristup UP I 95/1 od 16.01.2017.godine, i to fotokopije zapisnika sa sjednica Nastavničkog vijeća održanih u školskoj 2010/11 godini, uz pojašnjenje da je jedan broj sjednica po zahtjevu nastavnika održan za vrijeme školskog velikog odmora.

Nakon razmatranja spisa predmeta, navoda žalbe i odgovora na žalbu, kao i neposrednog uvida u traženu informaciju Savjet Agencije nalazi da je žalba osnovana.

Savjet Agencije je poništio rješenje prvostepenog organa br.UPI 95/2 od 10.02.2017. godine zbog pogrešno i nepotpuno utvrđenog činjeničnog stanja. Članom 1 Zakona o slobodnom pristupu informacija je propisano da pravo na pristup informacijama u posjedu organa vlasti ostvaruje se na način i po postupku propisanim dakle ovim zakonom a ne drugim. Članom 3 Zakona o slobodnom pristupu informacijama, propisano je da svako domaće i strano fizičko i pravno lice ima pravo na pristup informacijama, bez obaveze da navodi razloge i objašnjava interes traženja informacija. Članom 4 Zakona o slobodnom pristupu informacijama je propisano da se pristupom informacijama obezbjeđuje transparentnost rada, podstiče efikasnost, djelotvornost, odgovornost i afirmiše integritet i legitimnost organa vlasti. Članom 7 Zakona o slobodnom pristupu informacijama je propisano da pristup informacijama je od javnog interesa. Pristup informacijama može se ograničiti samo radi zaštite interesa propisanih ovim zakonom. Članom 14 Zakona o slobodnom pristupu informacijama taksativno su navedeni slučajevi i to na način da organ vlasti može ograničiti pristup informaciji ili dijelu informacije, ako je to u interesu: 1) zaštite privatnosti od objelodanjivanja podataka predviđenih zakonom kojim se uređuje zaštita podataka o ličnosti, osim podataka koji se odnose na: javne funkcionere u vezi sa vršenjem javne funkcije, kao i prihode, imovinu i sukob interesa tih lica i njihovih srodnika koji su obuhvaćeni zakonom kojim se uređuje sprječavanje sukoba interesa, sredstva dodijeljena iz javnih prihoda, osim za socijalna primanja, zdravstvenu zaštitu i zaštitu od nezaposlenosti; 2) bezbjednosti, odbrane, spoljnje, monetarne i ekonomske politike Crne Gore, u skladu sa propisima kojima se uređuje tajnost podataka, označeni stepenom tajnosti; 3) prevencije istrage i gonjenja izvršilaca krivičnih djela, radi zaštite od objelodanjivanja podataka koji se odnose na: sprječavanje izvršenja krivičnog djela, prijavljivanje krivičnog djela i njegovog izvršioca,sadržinu preduzetih radnji u pretkrivičnom i krivičnom postupku, dokaze prikupljene izviđajem i istragom,mjere tajnog nadzora, zaštićenog svjedoka i svjedoka saradnika, efikasnost vođenja postupka 4) vršenja službene dužnosti, radi zaštite od objelodanjivanja podataka koji se odnose na: planiranja inspekcijske kontrole i nadzora od strane organa vlasti, konsultacije unutar i između organa vlasti u vezi sa utvrđivanjem stavova, radi izrade službenih dokumenata i predlaganja rješenja nekog predmeta, rad i odlučivanje kolegijalnih organa, pokretanje i vođenja disciplinskog postupka; 5) zaštite trgovinskih i drugih ekonomskih interesa od objavljivanja podataka koji se odnose na zaštitu konkurencije i poslovnu tajnu u vezi sa pravom intelektualne svojine. Savjet Agencije uvidom u spise predmeta utvrdio da se predmetni zahtjev odnosi na informaciju koja ne sadrži podatke koji se štite shodno članu 14 Zakona o slobodnom pristupu informacijama, a koji je osnov za ograničenje pristupa informacijama shodno Zakonu o slobodnom pristupu informacijama. Savjet Agencije je u postupku preispitivanja zakonitosti osporenog rješenja izvršio neposredan uvid u informaciju traženu zahtjevom u konkretnom slučaju utvrdio da u smislu člana 4 Zakona o slobodnom pristupu informacijama postoji potreba činjenja transparetnim rada prvostepenog organa te u cilju javnosti i otvorenosti djelovanja JU SMŠ Mladost Tivat kao obrazovne institucije. U konkretnom slučaju kroz pravilnu primjenu članova 1, 3, 4, 5, 6 i 7 Zakona o slobodnom pristupu informacijama organ vlasti je bio dužan da omogući pristup informaciji u smislu člana 13 Zakona o slobodnom pristupu informacijama i dostavi je podnosiocu zahjeva na način kako je to traženo zahtjevom za slobodan pristup.

S obzirom na prednje, Savjet Agencije je odobrio pristup informaciji po zahtjevu X X iz Tivta, i obavezuje se JU SMŠ Mladost Tivat, da dostavi informaciju podnosiocu zahtjeva X X i to kopiju: akata sa kojima je JU SMŠ Mladost Tivat zakazala sjednice Nastavničkog vijeća, a koje su održane za vrijeme velikog odmora za školsku 2010/11 godinu.

Prvostepeni organ dužan je prema članu 32 Zakona o slobodnom pristupu informacijama da izvrši rješenje kojim se dozvoljava pristup informaciji u roku od pet dana od dana kada je podnosilac zahtjeva dostavio dokaz o uplati troškova postupka, ako su isti određeni.

Članom 33 stav 2,5 i 6 Zakona o slobodnom pristupu informacijama je propisano da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Troškovi postupka plaćaju se prije omogućavanja pristupa informaciji. Ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji.

Kako tražena informacija kojoj se pristup omogućava ima 37 stranica primjenom člana 33 stav 2 Zakona o slobodnom pristupu informacijama i člana 2 Uredbe o naknadi troškova u postupku za pristup informacijama (Sl.list Crne Gore br.066/16) određuje se naknada troškova postupka u ukupnom iznosu 0,50 EUR i to na ime kopiranja 37 stranica po utvrđenoj cijeni od 0,05 eura po jednoj strani koje je podnosilac zahtjeva dužan uplatiti u korist Budžeta Crne Gore na žiro račun br.907-0000000083001-19, u roku od pet dana od dana prijema rješenja i dokaz o uplati dostaviti JU SMŠ „Mladost“ Tivat .

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku ,odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**