**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-3462-2/17**

**Podgorica, 11. 10. 2017. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans br. 17/113654-113659 od 29.08.2017. godine, izjavljene zbog povrede pravila postupka-nedonošenja rješenja Savjeta za privatizaciju i kapitalne projekte, na osnovu člana 38 Zakona o slobodnom pristupu informacijama („Sl.list Crne Gore, br.44/12 i 30/17) člana 129 Zakona o upravnom postupku („Sl.list Crne Gore, br. 056/14, 020/15, 040/15 i 037/17) je na sjednici održanoj dana 10.10.2017. godine, donio:

**R J E Š E NJ E**

Žalba se usvaja.

Nalaže se Savjetu za privatizaciju i kapitalne projekte da donese rješenje po zahtjevu za slobodan pristup informacijama NVO Mans br. 17/113654-113659 od 10.07.2017. godine u roku od 15 dana od prijema rješenja.

**O b r a z l o ž e nj e**

Zbog povrede pravila postupka-nedonošenja rješenja Savjeta za privatizaciju i kapitalne projekte, podnosilac zahtjeva za pristup informaciji je uložio žalbu. U žalbi se navodi da su dana 10.07.2017. godine podnijeli zahtjev za pristup informacijama i to kopije: zaključaka Savjeta za privatizaciju broj 01-394 od dana 08. oktobra 2007.godine; dinamičkog plana aktivnosti Tenderske komisije za turističku valorizaciju Kumbor, Trašte-Bigovo do kraja 2007. godine, a koji je usvojen dogovoren na Prvoj sjednici pomenute Komisije održane dana 26. oktobra 2007.godine; svih pozivnih pisama potencijalnim investitorima koja su upućena za lokacije "Bigovo" Tivat i "Mediteran" Žabljak, a koja su upućena u toku 2007. godine i 2008.godine; Listu potencijalnih investitora koji su dostavili pisma interesovanja za turističku valorizaciju vojnih odmarališta Bigova i Žablja, a koja je bila na sjednici Tenderske komisije za turističku valorzaciju Kumbor, Trašte-Bogovo održane dana 19. juna 2008.godine; predloga javnog poziva i ostale tenderske dokumentacije za turističku valorizaciju vojnih odmarališta Bigovo i Žabljak, a koji su bili na sjednici Tenderske komisije za turističku valorzaciju Kumbor, Trašte-Bogovo održane dana 19. juna 2008.godine i paketa kompletne ponude State Oil Company of Azerbaijan Republica a koja je otvorena na sjednici Tenderske komisije za valorizaciju bivše vojne imovine održane dana 16. marta 2012. godine. Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 35 Zakona o slobodnom pristupu informacijama propisuje da se žalba protiv akta o zahtjevu za pristup informaciji može izjaviti zbog povrede pravila postupka, nepravilno i nepotpuno utvrđenog činjeničnog stanja i pogrešne primjene materijalnog prava.

Član 31 Zakona o slobodnom pristupu informacijama propisuje da je organ vlasti dužan da o zahtjevu za pristup informaciji donese rješenje i dostavi ga podnosiocu zahtjeva u roku od 15 dana od dana podnošenja urednog zahtjeva.

Član 38 stav 1 Zakona o slobodnom pristupu informacijama propisuje da je Agencija dužna da po žalbi na akt o zahtjevu za pristup informaciji donese rješenje i dostavi ga ponosiocu žalbe, u roku od 15 dana od dana podnošenja žalbe.

Savjet Agencije je razmatrajući spise predmeta utvrdio da je žalba NVO Mans br.17/113654-113659 od 25.08.2017.godine dostavljena Savjetu za privatizaciju i kapitalne projekte na e-mail [nina.vujovic@gsv.gov.me](mailto:spi@mif.gov.me) u 02:47pm, te da je ista proslijeđena Agenciji za zaštitu ličnih podataka i slobodan pristup informacijama na e-mail [azlp@t-com.me](mailto:azlp@t-com.me) dana 29.08.2017.godine u 09:43h, dok je predmetni zahtjev za slobodan pristup informacijama NVO Mansa br.17/113654-113659 od 10.07.2017.godine dostavljena Savjetu za privatizaciju i kapitalne projekte na e-mail [nina.vujovic@gsv.gov.me](mailto:spi@mif.gov.me) u 08:15am.

Agencija za zaštitu ličnih podataka i slobodan pristup informacijama dana 06. 09.2017. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br. 07-42-8805-1/17 od 06.09.2017. godine na osnovu člana 241 stav 1 Zakona o opštem upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ u ostavljenom roku od 5 dana od prijema zahtjeva za izjašnjenje nije dostavio spise predmeta i odgovor na predmetni zahtjev.

Savjet Agencije je uvidom u spise predmeta utvrdio da prvostepeni organ nije imao opravdani razlog zašto nije u roku od 15 dana od prijema zahtjeva donio odluku i istu dostavio stranci, o čemu nema urednog dokaza u spisima predmeta. Iz ovog razloga je utvrđena povreda pravila postupka učinjena od strane prvostepenog organa, a na osnovu raznmatranja spisa predmeta po izjavljenoj žalbi podnosioca zahtjeva za slobodan pristup informacijama.

U konkretnom predmetu, Savjet za privatizaciju i kapitalne projekte nije donio rješenje po osnovu podnijetog zahtjeva za slobodan pristup informacijama NVO Mans br. 17/113654-113659 od 10.07.2017. godine u zakonskom roku. Savjet za privatizaciju i kapitalne projekte su prema članu 31 Zakona o slobodnom pristupu informacijama dužan da donese rješenje po podnijetom zahtjevu u zakonskom roku u roku od 15 dana od dana prijema ovog rješenja.

Sa iznijetih razloga, shodno članu 38 Zakona o slobodnom pristupu informacijama i člana 129 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**