**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-2497-2/16**

**Podgorica, 26.09.2017. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans 16/101080 od 03.11.2016.godine, izjavljene zbog povrede pravila postupka-nedonošenja rješenja Zajednice opština Crne Gore, na osnovu člana 38 Zakona o slobodnom pristupu informacijama („Sl.list Crne Gore, br.44/12 i 30/17) člana 235 stav 1 Zakona o opštem upravnom postupku („Sl.list Crne Gore, br.60/03, 73/10 i 32/11) je na sjednici održanoj dana 19.06.2017. godine, donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Zbog povrede pravila postupka-nedonošenja rješenja Zajednice opština Crne Gore, podnosilac zahtjeva za pristup informaciji je uložio žalbu. U žalbi se navodi da su dana 05.10.2016. godine podnijeli zahtjev za pristup informacijama i to kopije: akata koja sadrže informaciju o broju uspostavljenih službi za javne nabavke u svim jedinicama lokalne samouprave u periodu od 01.07. do 31.08.2016. godine (veza sa mjerom broj: 2.1.7.13. Akcionog plana za poglavlje 23.). Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da se žalba odbija kao neosnovana.

Član 9 Zakona o slobodnom pristupu informacijama propisuje da pojedini izrazi u ovom zakonu imaju sljedeće značenje: 1) organ vlasti je državni organ (zakonodavni, izvršni, sudski, upravni), organ lokalne samouprave, organ lokalne uprave, ustanova, privredno društvo i drugo pravno lice čiji je osnivač, suosnivač ili većinski vlasnik država ili lokalna samouprava, pravno lice čiji se rad većim dijelom finansira iz javnih prihoda, kao i fizičko lice, preduzetnik ili pravno lice koje vrši javno ovlašćenje ili upravlja javnim fondom. Prvostepeni organ je 04.11.2016. godine dostavio akt kojim je dostavljena žalba br. 03-857/16 u kome navode da je povodom više zahtjeva NVO Mans dana 18.07.2016.godine obavijestila podnosioca zahtjeva o organima vlasti koji su u posjedu traženih informacija i načina kako iste mogu pribaviti, te da ista nije adresa za tražene informacije. Zajednica opština je ukazala i na pravni stav Upravnog suda zauzet povodom ranijih zahtjeva da „Zajednica opština nije organ vlasti, odnosno ne vrši javna ovlašćenja",zbog čega nije ni obveznik primjene Zakona o slobodnom pristupu informacijama, a što je navedeno u presudama: U.br. 634/2011, U.br.636/2011, U.br. 637/2011 i U.br. 656/2011. U odnosu na podnošene zahtjeve ista obavještava podnosioca zahtjeva da je Zajednica opština je nacionalna asocijacija lokalnih samouprava koju su osnovale sve opštine u CG, a čija je uloga da zastupa interese opština pred državnim organima i međunarodnim organizacijama i da im pruža pomoć da što efikasnije i transparentnije obavljaju poslove iz svoje nadležnosti, a ne da vrši kontrolu nad njihovim radom, niti vrši javna ovlašćenja, što je nedvosmisleno utvrđeno Statutom Zajednice, kao osnivačkim aktom. Ovakav stav nedvosmisleno proizilazi iz odredbe člana 9 stav 1 tačka 1 i odredbe člana 25 Zakona o slobodnom pristupu informacijama, te samim tim nije obveznik primjene Zakona. Nadalje, u aktu se navodi da Zajednica opština ne posjeduje informacije koje su tražene zahtjevom MANS***-****a,* jer donosioci predmetnih akata koji sadrže tražene informacije (informacije o uspostavljenim službama za javne nabavke u svim jedinicama lokalne samouprave u periodu 01.01.2016 do 31.08.2016.godine i akta koja sadrže informacije o imenovanim službenicima za javne nabavke u svim jedinicama lokalne samouprave za isti period), su jedinice lokalne samouprave, koje su objavljena u Službenom listu CG - opštinski propisli i na sajtu opštine. *Takode,* na portalu Uprave za javne nabavke redovno se objavljuje i ažurira listu obveznikaprimjene Zakona o javnim nabavkama, a posebno opština i javnih službi čiji je ona osnivač, sa svim podacima o službenicima koji vrše poslove javne nabavke što je obaveza utvrđena članom 58 st 3 i 4 Zakona o javnim nabavkama. Dakle podnosilac žalbi tražene podatke može dobiti obraćanjem donosiocu akata koji posjeduju tražene informacije (opštinama), na način propisan članom 26 Zakona, kao i pristupom portalu Uprave za javne nabavke. Zbog svega navedenog predlaženo je da Savjet Agencije žalbu NVO MANS odbije kao neosnovanu.

Agencija za zaštitu ličnih podataka i slobodan pristup informacijama dana 06.06.2017. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev br. 07-33-6285-1/17 za dostavljanje kopija završnih računa za 2014., 2015., i 2016. godinu kao i kopije budžeta za 2017. godinu u cilju utvrđivanja da li je ista organ vlasti. Prvostepeni organ je aktom br. 03-471-1/17 od 12.06.2017. godine dostavio traženu informaciju uz iste navode kao u prethodnom Izvješnjenju.

Savjet Agencije je u konkretnom predmetu formiranom po žalbi NVO Mans br. 16/101080 od 03.11.2017. godine, uvidom u spise predmeta dostavljenih od strane Zajednice opština Crne Gore i Zakon o slobodnom pristupu informacijama („Sl.list Crne Gore, br.44/12 i 30/17), utvrdio da Zajednica opština Crne Gore nije obveznik Zakona o slobodnom pristupu informacijama, te da iz iznijetog nije u obavezi da postupa po zahtjevima za slobodan pristup informacijama i dostavlja tražene informacije podnosiocima.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**