**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-57-2/16**

**Podgorica, 23.08.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.15/80444 od 22.12.2015.godine, radi poništaja akta Ministarstva finansija br.011-269/2 od dana 30.11.2015.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 238 stav 1 Zakona o opštem upravnom postupku (“Sl.list Crne Gore”, br.60/03, 73/10 i 32/11) je na sjednici održanoj dana 28.03.2016.godine donio:

**R J E Š E NJ E**

Žalba se usvaja.

Poništava se akt Ministarstva finansija br. 011-269/2 od dana 30.11.2015.godine.

Odobrava se pristup informaciji po zahtjevu NVO Mans br.15/80444 od 04.11.2015.godine i obavezuje se Ministarstvo finansija da dostavi informaciju podnosiocu zahtjeva NVO Mans i to kopiju: opštih informacija o svim potrošačkim jedinicama i programima, zajedno sa svim obrazloženjima izdataka za tekuće aktivnosti i obrazloženjima izdataka za nove aktivnosti, uključujući potprograme, kao i obrazložene za potencijalne projekte u 2016. godini a koje je RTCG dostavilka ministarstvu finansija zajedno sa zahtjevom za dodjelu budžetskih sredstava za fiskalnu 2016. godinu, u roku od pet dana od dana kada je podnosilac zahtjeva dostavio dokaz o uplati troškova postupka Ministarstvu finansija Crne Gore.

Obavezuje se NVO Mans da na ime troškovi postupka uplati 0,10 EUR u korist Budžeta Crne Gore na žiro račun br.907-0000000083001-19 u roku od pet dana od dana prijema rješenja i dostavi dokaz o izvršenoj uplati Ministarstvu finansija Crne Gore.

Obavezuje se Ministarstvo finansija Crne Gore da advokatu Veselinu Raduloviću naknadi troškove postupka po žalbi br.15/80444 od 22.12.2015.godine, u ukupnom iznosu od 476,00 EUR, u roku od 15 dana od dana prijema rješenja.

**O b r a z l o ž e nj e**

Prvostepeni organ je postupajući po zahtjevu br.15/80444 od 04.11.2015.godine uputio Obavještenje br. 011-269/2 od 30.11.2015.godine kojim se podnosilac zahtjeva za slobodan pristup informacijama obavještava da je organ vlasti dužan da, bez odlaganja, ako zna koji je organ nadležan za postupanje po zahtjevu za pristup informaciji, uputi zahtjev nadležnom organu i da o tome obavijesti podnosioca zahtjeva, pa je s tim u vezi zahtjev proslijeđen Radio i Televiziji Crne Gore, na dalje odlučivanje kao nadležnom organu, te da je u smislu Zakona o slobodnom pristupu informacijama stvarno nadležna za postupanje u konkretnoj upravnoj stvari.

Protiv ovog akta u zakonskom roku podnosilac zahtjeva je uložio žalbu. U žalbi je navedeno da rješenje pobija zbog povrede pravila postupka. Žalilac navodi da je podnio zahtjev za pristup informacijama dana 04.11.2016.godine, a da mu je prvostepeni organ dana 07. decembra 2015. godine dostavio akt broj: 011- 269/2 od dana 30. novembra 2015. godine, kojim se žalilac obavještava da je predmetni zahtjev za slobodan pristup informacijama proslijeđen Radio Televiziji Crne Gore, kao stvarno nadležnom organu. Žalilac navodi da shodno odredbi odredbi člana 9 stav 1 tačka 2 Zakona o slobodnom pristupu informacijama propisano da informacija u posjedu organa vlasti je faktičko posjedovanje tražene informacije od strane organa vlasti (sopstvena informacija, informacija dostavljena od drugog organa vlasti ili trećeg lica), bez obzira na osnov i način sticanja. Žalilac upućuje Savjet Agencije na odredbe Zakona o budžetu i fiskalnoj odgovornosti, a čije odredbe uređuju planiranje i izvršenje budžeta, fiskalnu odgovornost, pozajmice i garancije i druga pitanja od značaja za budžet Crne Gore i budžet jedinice lokalne samouprave. Odredba člana 30 stav 1 Zakona o budžetu i fiskalnoj odgovornosti propisuje da potrošačke jedinice u postupku planiranja budžeta, shodno članu 24 zakona, planiraju i koordiniraju planiranje budžeta potrošačkih jedinica nad kojima vrše nadzor i podnose zahtjev Ministarstvu finansija za dodjelu budžetskih sredstava, za narednu fiskalnu godinu, sa procjenom potrebnih budžetskih sredstava za sljedeće dvije godine, dok stav 2 navedenog člana propisuje da se zahtjevi potrošačkih jedinica dostavljaju do kraja jula tekuće, za narednu fiskalnu godinu. U žalbi se navodi da iz gore pomenute odredbe Zakona o budžetu i fiskalnoj odgovornosti nedvosmisleno se može zaključiti da potrošačke jedinice dostavljaju Ministarstvu finansija zahtjeve za dodjelu budžetskih sredstava, te je stoga stav ovog organa da nije nadležan za dostavljanje istih paušalan i pravno neutemeljen. Žalilac predlaže da Savjet Agencije za zaštitu ličnih podataka i slobodan pristup informacijama poništi akt Ministarstva finansija broj: 011-269/2 od dana 30. novembra 2015. godine i naloži dostavljanje traženih informacija.

Savjet Agencije se u smislu člana 40 stav 1 tačka 1 Zakona o slobodnom pristup informacijama obratio zahtjevom br.07-33-643-1/16 od 05.02.2016.godine tražeći informaciju koja je predmet zahtjeva za slobodan pristup informacijama 15/80444 te je uz dopis Ministarstva finansija br.011-269/15 od 15.02.2016.godineje dostavio informaciuju i to: Strukture projektovanih ukupnih prihoda i rashoda RTCG za 2016.godinu.

Nakon razmatranja spisa predmeta i žalbenih navoda i neposrednog uvida u: Strukture projektovanih ukupnih prihoda i rashoda RTCG za 2016.godinu, Savjet Agencije nalazi da je žalba osnovana.

Savjet Agencije je poništio akt prvostepenog organa br. 011-269/2 od dana 30.11.2015.godine zbog povrede pravila postupka. Članom 1 Zakona o slobodnom pristupu informacija je propisano da pravo na pristup informacijama u posjedu organa vlasti ostvaruje se na način i po postupku propisanim ovim zakonom a ne drugim. Pristup informacijama može se ograničiti samo radi zaštite interesa propisanih ovim zakonom. Članom 4 Zakona o slobodnom pristupu informacijama je propisano da se pristupom informacijama obezbjeđuje transparentnost rada, podstiče efikasnost, djelotvornost, odgovornost i afirmiše integritet i legitimnost organa vlasti. Članom 7 Zakona o slobodnom pristupu informacijama je propisano da pristup informacijama je od javnog interesa. Članom 9 stavom 2 Zakona o slobodnom pristupu informacijama je propisano da je informacija u posjedu organa vlasti je faktičko posjedovanje tražene informacije od strane organa vlasti (sopstvena informacija, informacija dostavljena od drugog organa vlasti ili od trećeg lica), bez obzira na osnov i način sticanja. Savjet Agencije ocjenjujući zakonitost osporenog akta imao je u vidu i činjenicu da je odredba člana 30 stav 1 Zakona o budžetu i fiskalnoj odgovornosti propisuje da potrošačke jedinice u postupku planiranja budžeta, shodno članu 24 zakona, planiraju i koordiniraju planiranje budžeta potrošačkih jedinica nad kojima vrše nadzor i podnose zahtjev Ministarstvu finansija za dodjelu budžetskih sredstava, za narednu fiskalnu godinu, sa procjenom potrebnih budžetskih sredstava za sljedeće dvije godine, dok stav 2 navedenog člana propisuje da se zahtjevi potrošačkih jedinica dostavljaju do kraja jula tekuće, za narednu fiskalnu godinu. Pomenute odredbe Zakona o budžetu i fiskalnoj odgovornosti ukazuju da potrošačke jedinice dostavljaju Ministarstvu finansija zahtjeve za dodjelu budžetskih sredstava, te je stoga stav ovog organa da nije nadležan za dostavljanje pravno neutemeljen zbog čega Savjet Agencije poništava osporeni akt. Savjet Agencije je uvidom u spise predmeta i to strukturu projektovanih ukupnih prihoda i rashoda RTCG za 2016.godinu utvrdio da je u konkretnom slučaju, u smislu člana 4 Zakona o slobodnom pristupu informacijama postoji potreba činjenja transparetnim rada prvostepenog organa te u cilju javnosti i otvorenosti djelovanja Ministarstva finansija koje vrši nadzor nad ostvarivanjem prihoda i izvršavanja izdataka, prikuplja i analizira podatake koji se finansiraju iz budžeta, obezbjedjuje upravljanje svim tokovima prihoda i rashoda budžeta, te da kao državni organ kojem je, na osnovu Zakona, data nadležnost upravljanje svim tokovima prihoda i rashoda budžeta Crne Gore u cilju transparentnosti obavljanja povjerenih poslova iz okvira svoje nadležnosti je u obavezi dostaviti podnosiocu zahtjeva traženu informaciju, a da je u smislu člana 7 Zakona pristup traženoj informaciji od javnog značaja. Ministarstvo finasija je dužno da, u skladu sa članom 13 Zakona o slobodnom pristupu informacijama, omogući pristup traženoj informaciji jer u konkretnom slučaju ne postoje ograničenja pristupa traženih informacijama propisanih članom 14 Zakona o slobodnom pristupu informacijama.

S obzirom na prednje, Savjet Agencije je odobrio pristup informaciji, pa je prvostepeni organ je u obavezi da dostavi traženu informaciju podnosiocu zahtjeva NVO Mans br. 15/80444 od 04.11.2015.godine, i to kopiju: opštih informacija o svim potrošačkim jedinicama i programima, zajedno sa svim obrazloženjima izdataka za tekuće aktivnosti i obrazloženjima izdataka za nove aktivnosti, uključujući potprograme, kao i obrazložene za potencijalne projekte u 2016. godini a koje je RTCG dostavilka ministarstvu finansija zajedno sa zahtjevom za dodjelu budžetskih sredstava za fiskalnu 2016. godinu, u roku od pet dana od dana kada je podnosilac zahtjeva dostavio dokaz o uplati troškova postupka Ministarstvu finansija Crne Gore.

Prvostepeni organ dužan je prema članu 32 Zakona o slobodnom pristupu informacijama da izvrši rješenje kojim se dozvoljava pristup informaciji u roku od pet dana od dana kada je podnosilac zahtjeva dostavio dokaz o uplati troškova postupka.

Članom 33 stav 2, 5 i 6 Zakona o slobodnom pristupu informacijama je propisano da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Troškovi postupka plaćaju se prije omogućavanja pristupa informaciji. Ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji.

Kako tražena informacija kojoj se pristup omogućava ima 2 stranice primjenom člana 33 stav 2 Zakona o slobodnom pristupu informacijama i člana 2 Uredbe o naknadi troškova u postupku za pristup informacijama (Sl.list Crne Gore br.066/16) određuje se naknada troškova postupka u ukupnom iznosu 0,10 EUR i to na ime kopiranja 2 stranice po utvrđenoj cijeni od 0,05 eura po jednoj strani koje je podnosilac zahtjeva dužan uplatiti u korist Budžeta Crne Gore na žiro račun br.907-0000000083001-19 i isto dostavi dokaz o uplati troškova postupka Ministarstvu finansija Crne Gore.

Odluka o troškovima advokatu Veselinu Raduloviću, donijeta je shodno odredbi 107 stav 1 Zakona o opštem upravnom postupku, kao i po AT-u kojim je tarifnim brojem 9 predviđena naknada troškova za sastavljanje redovnih i vanrednih pravnih ljekova, kojim advokatu pripada dvostruki iznos nagrade propisane tarifnim brojevima 6 tačka 8 (u upravnom postupku i upravnom sporu 200 EUR) što iznosi 400 EUR, sa obračunatim paušalom od 25% od ukupno obračunatog iznosa nagrade po tarifi za sporedne radnje shodno tarifnom broju 18,uz obračunati PDV od 19% što iznosi 76 EUR, što sve ukupno u konkretnom predmetu iznosi 476,00 EUR.

Ministarstvo finansija je u obavezi da advokatu Veselinu Raduloviću naknadi troškove postupka po žalbi 15/80444 od 22.12.2015. godine, u ukupnom iznosu od 476,00 EUR, u roku od 15 dana od dana prijema rješenja.

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku , odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**