****

**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 2611/15-1**

**Podgorica, 19.01.2017.godine**

Agencija za zaštitu ličnih podataka i slobodan pristup informacijama-Savjet Agencije , rješavajući po žalbi X X iz Tivta br.1857 od 10.12.2015.godine , izjavljene radi poništaja rješenja JU SMŠ “Mladost” Tivat broj:1806 od 30.11.2015.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 03.11.2016.godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio rješenje broj: 1806 od 30.11.2015.godine po osnovu podnijetog zahtjeva za slobodan pristup informacijama podnosioca X X iz Tivta, na način što je odlučeno: “1. X X, na osnovu zahtjeva br.1727 od 13.11.2015.godine dozvoljava se pristup traženim informacijama u obliku fotokopije, i to: Rješenje o imenovanju komisije za polaganje stručnog ispita nastavnika X Y, Rješenje kojim se utvrđuje da imenovani ispunjava uslove za polaganje istog, kao i izvod iz zapisnika Nastavničkog vijeća JU SMŠ “Mladost”- Tivat kojim se podnosilac zahtjeva određuje za mentora za izradu stručnog rada nastavnika X Y. Pristup traženim informacijama pod stavkom I ostvariće se dostavom fotokopije dokumenata putem pošte, preporučenom pošiljkom na adresu podnosioca zahtjeva X X u roku od 3 dana od dana dostavljanja ovog rješenja , odnosno u roku od 5 dana od dana dostavljanja dokaza o uplati troškova postupka. Troškovi postupka se određuju u iznosu od 1,30 eura koje je X X dužan uplatiti u korist SMŠ “Mladost” Tivat an žiro račun 535-12444-92 prije isteka roka iz prethodnog stava, i o tome dostaviti odgovarajući dokaz. U obrazloženju rješenja prvostepeni organ je naveo da se dana 13.11.2015.godine X X obratio zahtjevom za slobodan pristup informacijama br.1727 kojim je tražio da mu se dostavi fotokopija Rješenja o imenovanju komisije za polaganje stručnog ispita za nastavniak X Y, Rješenja kojim se utvrđuje da imenovani ispunjava uslove za polaganje istog, kao i odluka kojom se podosliac zahtjeva određuje za mentora za izradu stručnog rada nastavnika X Y. Postupajući po zahtjevu prvostepeni organ je našao da traženu pisanu informaciju posjeduje i da će je u obliku kopije dostaviti podnosiocu zahtjeva poslije uplate troškova postupka . Troškovi postupka se određuju u iznosu od 1,30eura. S obzirom da tražena informacija ima 3 lista , troškovi za pristup su 0,30eura i 1,00 euro poštanski troškovi za dostavu kopija informacije na kućnu adresu. Na osnovu izloženog odlučeno je kao u dispozitivu rješenja.

Protiv ovog rješenja u zakonskom roku podnosilac zahtjeva je uložio žalbu. U žalbi se u bitnom navodi da se rješenje pobija iz svih zakonom predviđenih razloga. Podnosilac žalbe navodi da je prvostepeni organ osporenim rješenjem broj:1806 od 30.11.2015.godine po zahtjevu broj 1727 od 13.11.2015.godine kojim je žalilac tražio od prvostepenog organa da mu dostavi fotokopiju Rješenja o imenovanju komisije za polaganje stručnog ispita za X Y, Rješenje kojim se utvrđuje da X Y ispunjava uslove za polaganje stručnog ispita, kao i zapisnik sa sjednice Nastavničkog vijeća JU SMŠ „Mladost“ Tivat na kojoj se podnosilac zahtjeva određuje za mentora za izradu stručnog rada X Y. Dakle, navodi dalje žalilac, u osporenom rješenju je odobren pristup informacijama i prvostepeni organ je utvrdio troškove postupka za pristup informacijama, tražeći od žalioca da ih plati u određenom vremenu. Žalilac navodi da je doneseno ožalbeno rješenje br:1806 od 30.11.2015.godine kojim su utvrđeni i traženi troškovi postupka da se plate u novčanom iznosu od 1,30eura nezakonito , jer su razlozi suprotni činjenicama, netačno je i nepotpuno utvrđeno činjenično stanje , i pogrešno primijenjeno materijalno pravo. Naime, žalilac navodi, da je prvostepeni organ pogrešnom primjenom člana 1 i 2 Uredbe o naknadi troškova postupka za pristup informacijama „Sl.list CG“ 2/07 utvrdila troškove postupka u novčanom iznosu od 1,30eura, te nije utvrdila broj fotokopiranih stranica kao i format i boju fotokpiranih stranica traženih informacija. Prvostepeni organ je primijenio član 1 i 2 Uredbe o naknadi troškova postupka za pristup informacijama „Sl.list CG“ 2/07“ ne primjećujući da je prethodno navedena uredba donesena u vezi sprovođenja člana 19 stav 1 Zakona o slobodnom pristupu informacijama (Sl.list CG 68/05) koji je prestao da važi, tako da i prednje navedena Uredba nema pravnu snagu. Sve prethodno navedeno u ovoj žalbi, po žaliocu, ukazuje da je dio Rješenja broj 1806 od 30.11.2015.godine, kojim su utvrđeni i traženi da se plate troškovi postupka u novčanom iznosu od 1,30 eura nezakonit. Stoga žalilac predlaže da Agencija za zaštitu ličnih podataka i slobodan pristup informacijama usvoji ovu žalbu i poništi kao nezakonit dio rješenja broj 1806 od 30.11.2015.godine, kojim je odlučeno i traženo od žalioca da plati troškove postupka u novčanom iznosu od 1,30eura.

Prvostepeni organ je na zahtjev Agencije za zaštitu ličnih podataka i slobodan pristup informacijama povodom žalbe br.1857 od 10.12.2015.godine za dostavljanje predmetne informacije br. 07-33-5466-1/16 od 14.09.2016.godine, u skladu sa članom 40 stav 1 tačka 1 Zakona o slobodnom pristupu informacijama, a radi meritornog rješavanja u ovoj upravnoj stvari, dostavio izjašnjenje. U aktu br. 1963 od 23.09.2016.godine prvostepeni organ je dostavio traženu dokumentaciju, kao i dokaz (dostavnicu) da je predmetna dokumentacija dostavljena podnosiocu zahtjeva za slobodan pristup. Savjet Agencije je izvršio uvid u dostavljenu dokumentaciju i to: Dostavnicu za X X od dana 14.12.2015.godine; Odluka o imenovanju člana komisije za polaganje stručnog ispita iz ekonomske grupe predmeta u JU Srednja mješovita škola „Mladost“- Tivat br:01-279 od 02.03.2010.godine koju je izdao Centar za stručno obrazovanje-Podgorica; Zapisnik sa IX sjednice Nastavničkog vijeća od 16.02.2010.godine ; Rješenje JU SMŠ „Mladost“ Tivat br.112/1 od 04.03.2010.godine o ispunjavanju uslova za polaganje stručnog ispita nastavnika X Y; Rješenje JU SMŠ „Mladost“ Tivat br.112 od 04.03.2010.godine o formiranju Komisije za polaganje stručnog ispita nastavnika X Y, profesora ekonomije i organizacije rada.

Nakon razmatranja spisa predmeta i žalbenih navoda Savjet Agencije te neposrednog uvida u infromaciju traženu zahtjevom za slobodan pristup informacijama je našao da je žalba neosnovana.

Član 235 Zakona o opštem upravnom postupku propisuje da drugostepeni organ će odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Član 1 Zakona o slobodnom pristupu informacijama propisuje da se pravo na pristup informacijama u posjedu organa vlasti ostvaruje na način i po postupku propisanim ovim zakonom. Član 33 Zakona o slobodnom pristupu informacijama propisuje da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Ako je podnosilac zahtjeva lice sa invaliditetom i lice u stanju socijalne potrebe, troškove postupka za pristup informaciji snosi organ vlasti. Troškovi postupka iz stava 2 ovog člana plaćaju se prije omogućavanja pristupa informaciji. Ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji. Članom 1 Uredbe o naknadi troškova u postupku pristupa informacijama (Sl. List CG br. 02/07 od 09.10.2007.godine) stav 1 tačka 1 alineja 1 je propisano da troškovi organa vlasti, nastali u postupku za pristup informacijama, koji su predviđeni Zakonom o slobodnom pristupu informacijama, određuju se u sledećem iznosu i to, za: 1. Fotokopiranje informacije- format A4 crnobijeli 0.10 E, po stranici, a da je članom 1 stav 1 tačka 3 alineja 2 Uredbe o naknadi troškova u postupku pristupa informacijama propisano da se dostavljanje informacije putem pošte (preporučenom ili DHL pošiljkom ), po računu pravnog lica koje je registrovano za obavljanje poštanskih usluga, uvećan za cijenu poštanske marke. Članom 2 Uredbe o naknadi troškova u postupku pristupa informacijama je propisano da se sredstva na ime naknade troškova iz člana 1 ove uredbe uplaćuju se na žiro račun organa vlasti koji vodi postupak. Naime, članom 33 Zakona o slobodnom pristupu informacijama jasno je određeno da podnosilac zahtjeva za slobodan pristup informacijama snosi troškove postupka te da se plaćanja troškova oslobađaju lica sa invaliditetom i lica u stanju socijalne potrebe, u kom slučaju troškove postupka snosi organ vlasti i da je uvidom u spise predmeta Savjet je utvrdio da žalilac nije dostavio dokaz koji bi upućivao na to da je žalilac lice u stanju socijalne potrebe, i koje bi po tom osnovu trebalo osloboditi plaćanja troškova postupka. Savjet Agencije neposrednim uvidom u spise predmeta i to: Odluka o imenovanju člana komisije za polaganje stručnog ispita iz ekonomske grupe predmeta u JU Srednja mješovita škola „Mladost“- Tivat br:01-279 od 02.03.2010.godine koju je izdao Centar za stručno obrazovanje-Podgorica; Zapisnik sa IX sjednice Nastavničkog vijeća od 16.02.2010.godine ; Rješenje JU SMŠ „Mladost“ Tivat br.112/1 od 04.03.2010.godine o ispunjavanju uslova za polaganje stručnog ispita nastavnika X Y; Rješenje JU SMŠ „Mladost“ Tivat br.112 od 04.03.2010.godine o formiranju Komisije za polaganje stručnog ispita nastavnika X Y, profesora ekonomije i organizacije rada, utvrdio da isti sadrže ukupno 3 stranice te da je prvostepeni organ pravilno primijenio član 1 stav 1 tačka alineja 1 i tačka 3 alineja 2, kao i član 2 Uredbe o naknadi troškova u postupku pristupa informacijama (Sl. List CG br. 02/07 od 09.10.2007.godine), kada je obračunao troškove postupka u iznosu od 1,30 eura i to na ime izrade fotokopija predmetnih dokumenata u iznosu od ukupno 0,30 eura na ime kopiranja 3 stranice i to po cijeni od 0,10 eura po jednoj stranici, i 1,00 eura za troškove dostave preporučenom pošiljkom. Savjet Agencije ukazuje podnosiocu žalbe da je Uredba o naknadi troškova u postupku pristupa informacijama (Sl. List CG br. 02/07 od 09.10.2007.godine) na pravnoj snazi te da ista proizvodi pravno dejstvo sve do momenta donošenja nove Uredbe o naknadi troškova u postupku pristupa informacijama. Savjet Agencije nalazi u postupku preispitivanja zakonitosti osporenog rješenja da istim nijesu povrijeđene odredbe Zakona o opštem upravnom postupku niti odredbe Zakona o slobodnom pristupu informacijama na štetu podnosica žalbe. Savjet Agencije je cijenio i ostale navode iz žalbe, pa je našao da nijesu od uticaja za drugačije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**