**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-3193-3/16**

**Podgorica,16.05.2017.godine**

Agencija za zaštitu ličnih podataka i slobodan pristup informacijama - Savjet Agencije, odlučujući po žalbi NVO Mans br.16/93349 od 09.11.2016.godine, člana 260 stav 1 tačka 6 Zakona o opštem upravnom postupku ("Sl. List CG", br. 60/03, 73/10 i 32/11), na sjednici održanoj 13.04.2017. godine je donio

**R J E Š E N J E**

Poništava se Rješenje Savjeta Agencije, br. UPII 07-30-3193-2/16 od 13.02.2017. godine.

**O b r a z l o ž e nj e**

Nakon razmatranja Predloga za administrativnog izvršenja Rješenja Savjeta Agencije UPII 07-30-3193-2/16 od 13.02.2017. godine i uvidom u spise predmeta, Savjet Agencije je našao da rješenje treba oglasiti ništavim.

U postupku preispitivanja zakonitosti UPII 07-30-3193-2/16 od 13.02.2017. godine, Savjet Agencije je našao da je prilikom odlučivanja nije pravilno primijenjeno materijalno pravo člana 9 stav 1 tačka 1 Zakona o slobodnom pristupu informacijama zbog čega rješenje oglašava na osnovu člana 260 stav 1 tačka 6 Zakona o opštem upravnom postupku, ništavim.

Članom 260 stav 1 tačka 6 Zakona o opštem upravnom postupku propisano je da se ništavim oglašava rješenje koje sadrži nepravilnost koja je po nekoj izričitoj zakonskoj odredbi predviđena kao razlog ništavosti.

Članom 7 Zakona o opštem upravnom postupku je propisano da se u postupku moraju utvrditi pravilno i potpuno sve činjenice i okolnosti koje su od značaja za donošenje zakonitog rješenja (odlučujuće činjenice).

Članom 126 Zakona o opštem upravnom postupku propisano je da se prije donošenja rješenja moraju se utvrditi sve odlučne činjenice i okolnosti koje su od značaja za donošenje rješenja i strankama omogućiti da ostvare i zaštite svoja prava i pravne interese.

Savjet Agencije je u postupku preispitivanja zakonitosti donijetog rješenja ocijenio iz uvida u spise predmeta da nije mogao utvrditi u prethodno sprovedenom postupku vlaničku strukturu COK-a koju nije preispitivao te je nakon prijema Predloga za administrativnog izvršenja Rješenja Savjeta Agencije UPII 07-30-3193-2/16 od 13.02.2017. godine u ponovnom postupku odlučivanja cijenio da li je isti obveznik Zakona o slobodnom pristupu informacijama u smislu člana 9 i pravilno i potpuno utvrdio činjenično stanje na osnovu koga je sačinjen novi pisani otpravak rješenja Rješenja Savjeta Agencije UPII 07-30-3193-4/16 od 16.05.2017.godine kako ne bi došlo do povrede pravila postupka i pogrešne primjene materijalnog prava i člana 7 i 126 Zakona o opštem upravnom postupku.

Na osnovu sprovedenog ponovnog postupka odlučivanja je po ocjeni Savjeta Agencije utvrdjeno činjenično stanje u konkretnom predmetu, to je Savjet Agencije tek nakon uvida u izvoda u Zakon o budžetu Crne Gore 2017 utvrdio da COK nije budžetski korisnik te nije obveznik Zakona o slobodnom pristupu informacijama u smislu člana 9 stav 1 tačka 1.Crnogorski olimpijski komitet je dostavio izjašnjenje br.02-82 od 03.04.2017.godine u kojem se navodi: “ da COK nije organ vlasti u smislu člana 9 tačka 1 Zakona o slobodnom pristupu informacijama ("Službeni list CG", broj 44/12), pa shodno tome nema obavezu da postupa prema odredbama tog zakona. Naime, COK nije državni organ (zakonodavni, izvršni, sudski, upravni), nije organ lokalne samouprave, nije organ lokalne uprave, nije ustanova, nije privredno društvo i drugo pravno lice čiji je osnivač, suosnivač ili većinski vlasnik država ili lokalna samouprava, nije pravno lice čiji se rad većim dijelom finansira iz javnih prihoda, kao i nije fizičko lice, preduzetnik ili pravno lice koje vrši javno ovlašćenje ili upravlja javnim fondom. Saglasno Zakonu o sportu ("Službeni list CG", br. 36/1 i 36/13), COK je sportska organizacija (član 36 stav 2) koja svoju djelatnost zasniva na načelima Olimpijske povelje Međunarodnog olimpijskog komiteta (MOK) i na ciljevima razvoja crnogorskog sporta (član 61 stav 2). Olimpijskom poveljom MOK je, definisan kao nevladina organizacija, koja zbog svog značaja i uticaja od 2009.godine ima stolicu u Ujedinjenim nacijama. Olimpijskom poveljom MOK-a, kao osnovni principi, između ostalih, utvrđeni su: „ Potvrđujući da se sport odvija u okviru društva, sportske organizacije olimpijskog pokreta imaju prava i obveze nezavisnosti, što uključuje slobodno utvrđivanje i nadzor sportskih pravila, određivanje strukture i upravljanja organizacijama, uživanje u pravu izbora bez vanjskog uticaja i odgovornost za obezbjeđivanje primjene načela dobrog upravljanja". Pripadanje olimpijskom pokretu podrazumijeva poštovanje Olimpijske povelje i priznanje MOK-a. U IV Poglavlju - Nacionalni Olimpijski Komitet, u dijelu 27. Zadaci i uloga NOK-a utvrđeno je: "6. NOK mora čuvati svoju autonomiju i oduprijeti se pritiscima svake vrste od političkih, pravnih, vjerskih, ekonomskih i drugih pritisaka koji su u suprotnosti s Olimpijskom poveljom".Pored mjera i sankcija predviđenih u slučaju povrede Olimpijske povelje, Izvršni odbor MOK-a može donijeti odgovarajuće odluke za zaštitu olimpijskog pokreta u zemlji nekog NOK-a, uključujući suspenziju ili opoziv priznanja NOK-a ako su povrijeđeni ustav, zakon ili drugi propisi na snazi u toj zemlji ili ako neki čin vladinog ili drugog tijela ometa aktivnosti NOK-a ili provođenje ili izražavanje njegove volje. Izvršni odbor nudi takvom NOK-u mogućnost saslušanja prije donošenja odluke".U skladu sa načelima Olimpijske povelje MOK-a, COK je osnovan od strane određenih sportskih saveza u Crnoj Gori i počeo sa radom tek nakon priznanja od strane MOK-a. Odlukom Generalne skupštine MOK-a od 7.07.2007.godine COK je stekao status nacionalnog olimpijskog komiteta. U skladu sa navedenim, rad COK-a se većim dijelom finansira iz sredstava MOK-a, donacija i poklona, a manjim dijelom i iz javnih prihoda na osnovu konkurisanja za realizaciju određenih projekata koje, takode, imaju status sponzorstava za tačno definisane projekte i nijesu garantovana sredstva, već država može ali ne mora dodijeliti ista. S obzirom na to, COK nije obveznik primjene ni Zakona o javnim nabavkama. Mišljenja su da lokalno zakonodavstvo koje se odnosi na rad sportskih organizacija nije u potpunosti usaglašeno sa međunarodnim, ali je u tom slučaju prednost na strain međunarodnog zakonodavstva, odnosno kao što vam je poznato, međunarodni akti imaju prioritet. Bez obzira na navedene činjenice, COK u cilju transparentnosti i javnosti rada na svojoj internet stranici objavljuje sva značajnija dokumenta.”

Savjet Agencije je ocinio da su navodi COK-a valjani te iz istog odlučeno je kao u dispozitivu rješenje.

Na osnovu izloženog, a na osnovu člana 260 stav 1 tačka 6 Zakona o opštem upravnom postupku, odlučeno je kao u izreci rješenja.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**

**po Radenko Lacmanović**