**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 1212/15-2**

**Podgorica, 03.05.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.15/56704-56705 od 17.04.2015.godine, radi poništaja rješenja Ministarstva finansija br.08-1-135/2 od 25.03.2015.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 238 stav 1 Zakona o opštem upravnom postupku (“Sl.list Crne Gore”, br.60/03, 73/10 i 32/11) je na sjednici održanoj dana 11.11.2016.godine donio:

**R J E Š E NJ E**

Žalba se usvaja.

Poništava se rješenje Ministarstva finansija br.08-1-135/2 od 25.03.2015.godine.

Odobrava se pristup informaciji po zahtjevu NVO Mans br.13/56704-56705 od 24.10.2013.godine i obavezuje se Ministarstvo finansija da dostavi informaciju podnosiocu zahtjeva NVO Mans i to kopiju: svih rashoda realizovanih za čitavu 2012.godinu (pojedinačno po svrhama sa opisima konta, svrhama doznaka, primaocima, datumima odobrenja i datumima plaćanja, te ukupnim saldom) sa budžetske pozicije: Agencija za mirno rješavanje radnih sporova Funkcionalna klasifikacija 0160, Ekonomska klasifikacija 4129, Opis: ostale naknade kao i svih rashoda realizovanih za čitavu 2012. godinu (pojedinačno po svrhama sa opisima konta, svrhama doznaka, primaocima, datumima odobrenja i datumima plaćanja, te ukupnim saldom) sa budžetske pozicije: Agencija za mirno rješavanje radnih sporova, Program: Agencija za mimo rješavanje radnih sporova, Funkcionalna klasifikacija 0160, Ekonomska klasifikacija 4139, Opis: ugovorene usluge u roku od pet dana od dana kada je podnosilac zahtjeva dostavio dokaz o uplati troškova postupka Ministarstvu finansija Crne Gore.

Obavezuje se NVO Mans da na ime troškovi postupka uplati 2,80 EUR u korist Budžeta Crne Gore na žiro račun br.907-0000000083001-19 u roku od pet dana od dana prijema rješenja i dostavi dokaz o izvršenoj uplati Ministarstvu finansija Crne Gore.

**O b r a z l o ž e nj e**

Prvostepeni organ je postupajući po zahtjevu br.13/56704-56705 od 24.10.2013.godine donio rješenje kojim je odlučeno na način: “Odbija se zahtjev Mreže za afirmaciju nevladinog sektora-MANS-a, iz Podgorice, br. br.13/56704-56705 od 15.11.2013.godine.” U obrazloženju osporenog rješenja prvostepeni organ navodi Direktorat državnog trezora, nije u mogućnosti da udovolji zahtjevu iz razloga što, shodno članu 10 stav 4 i članu 40 stav 4 Zakona o budžetu i fiskalnoj odgovornosti, podatke o poslovanju pojedinih potrošačkih jedinica budžeta Crne Gore može dostaviti samo lice koje je odgovorno za potrošnju tih budžetskih sredstava oprijediljenih toj potrošačkoj jedinici godišnjim zakonom o budžetu. Osim toga, način funkcionisanja državnih organa onemogućava bilo kojeg drugog subjekta da pruža informacije o istom, jer se izvorna dokumentacija o poslovanju tog državnog organa nalazi u njegovom vlasništvu.

Protiv ovog rješenja u zakonskom roku podnosilac zahtjeva je uložio žalbu. U žalbi je navedeno da rješenje pobija zbog povrede pravila postupka i pogrešno utvrđenog činjeničnog stanja. Žalilac smatra da su navodi Ministarsva finansija neosnovani, te da se Ministarstvo pozvalo na odredbe Zakona koje su u konkretnom slučaju neprimjenjive, i štaviše, ne upućuju na rješenje kakvo je dato u dispozitivu.Naime, odredba člana 203 tačka 2 Zakona o opštem upravnom postupku nalaže da rješenje kojim se odlučuje o zahtjevu stranke sadrži utvrđeno činjenično stanje, razloge zbog kojih nije uvažen koji od zahtjeva stranke, materijalne propise i razloge koji, s obzirom na utvrđeno činjenično stanje, upućuju na rješenje kakvo je dato u dispozitivu.U obrazloženju spornog rješenja, Ministarstvo navodi da shodno članu 10 stav 4 i članu 40 stav 4 Zakona o budžetu i fiskalnoj odgovornosti, podatke o poslovanju pojedinih potrošačkih jedinica budžeta Crne Gore može dostaviti samo lice koje je odgovorno za potrošnju tih budžetskih sredstava opredijeljenih toj potrošačkoj jedinici godišnjim Zakonom o budžetu. Zakon o budžetu i fiskalnoj odgovornosti (Službeni list Crne Gore, broj 20/2014 od 25.4.2014. god) u članu 10 stav 4, na koji se Ministarstvo finansija pozvalo, propisuje da je budžetski izvršilac dužan da novčanim sredstvima raspoređenim budžetom upravlja, raspolaže i o ostvarenim primicima i izvršenim izdacima izvještava u skladu sa ovim zakonom, zakonom o budžetu države i zakonom koji uređuje sistem unutrašnjih finansijskih kontrola u javnom sektoru. Član 40 stav 4 navedenog zakona propisuje da je za zakonito korišćenje sredstava odobrenih potrošačkoj jedinici odgovoran budžetski izvršilac. Dakle obije odredbe Zakona o budžetu i fiskalnoj odgovornosti na koje se Ministarstvo pozvalo ne propisuju da se pristup podacima o rashodima ograničava, odnosno da kako navodi Ministarstvo, podatke o poslovanju pojedinih potrošačkih jedinica budžeta Crne Gore može dostaviti samo lice koje je odgovorno za potrošnju tih budžetskih sredstava opredijeljenih toj potrošačkoj jedinici godišnjim Zakonom o budžetu.

Citirane odredbe propisuju način na koji potrošačke jedinice trebaju raspolagati sa konkretnim finansijskim sredstvima i iste ni u kom dijelu ne ograničavaju informisanje javnosti o njihovom raspolaganju, a još manje ograničavaju Ministarstvo finansija da podatke o njihovom raspolaganju učini dostupnim javnosti. Stoga, žalilac smatra da je Ministarstvo finansija pogrešno primijenilo citirane odredbe, čime je učinjena povreda člana 203. tačka 2. Zakona o opštem upravnom postupku.U daljem u bitnom navodi da se Ministastvo finansija pravilno pozvalo na odredbe Zakona o budžetu i fiskalnoj odgovornosti, isti zakon nije primjenjiv u slučaju kada se radi o slobodnom pristupu informacijama. Naime, odredba člana 13 Zakona o slobodnom pristupu informacijama propisuje da je organ vlasti dužan da fizičkom i pravnom licu omogući pristup informaciji ili njenom dijelu koju posjeduje, osim u slučajevima predviđenim ovim zakonom. U spornom rješenju Ministarstvo se nije pozvalo na odredbe Zakona o slobodnom pristupu informacijama, čijom se pravilnom primjenom jedino može ograničiti pristup informacijama.Štaviše, informacije koje se odnose na raspodjelu i korišćenje budžetskih sredstava spadaju u kategoriju informacija kojima se pristup ni u kom slučaju ne može ograničiti i koje se, po pravilu, objavljuju proaktivno. Odredba člana 14 stav 1 tačka 1 alineja 2 Zakona o slobodnom pristupu informacijama izričito propisuje da organ vlasti može ograničiti pristup informaciji ili dijelu informacije, ako je to u interesu zaštite privatnosti od objelodanjivanja podataka predviđenih zakonom kojim se uređuje zaštita podataka o ličnosti, osim podataka koji se odnose na sredstva dodijeljena iz javnih prihoda.Ministarstvo finansija u obrazloženju osporenog rješenja ne spori da je u posjedu tražene informacije, te u skladu sa gore navedenim, žalilac smatra da ne postoji zakonski osnov da isto ne dostavi traženu informaciju podnosiocu zahtjeva.Shodno odredbi člana 9 stav 1 tačka 2 Zakona o slobodnom pristupu informacijama, informacija u posjedu organa vlasti je faktičko posjedovanje informacije od strane organa vlasti (sopstvene informacije, informacije dostavljene od drugih organa vlasti ili trećih lica), bez obzira na osnov i način sticanja. Žalilac smatra da se informacija tražena zahtjevom nalazi u faktičkom posjedu prvostepenog organa, u smislu odredbe člana 9 stav 1 tačka 2 Zakona o slobodnom pristupu informacijama, stoga ne postoji osnov za upućujivanje podnosioca zahtjeva na druge organe vlasti. Ministarstvo finansija kao institucija koja je stvarno nadležna za kontrolu trošenja budžetskih sredstava u svom posjedu mora imati traženu informaciju, u skladu sa odredbom člana 9 stav 1 tačka 2 Zakona o slobodnom pristupu informacijama, te su navodi ovog organa da način funkcionisanja državnih organa onemogućava bilo kojeg drugog subjekta da pruža informacije o raspolaganju budžetskim sredstvima u potpunosti neosnovani. Žalilac napominje da je Agencija za zaštitu ličnih podataka, rješavajući po žalbi žalioca izjavljenoj na rješenje Ministarstva finansija kojim je pristup informacijama odbijen tako što se Ministarstvo pozvalo na odredbe člana 10 stav 4 i člana 40 stav 4 Zakona o budžetu i fiskalnoj odgovornosti, donijela rješenje broj: UP II 722/15-1 od dana 26. marta 2015. godine, kojim se rješenje Ministarstva finansija poništava, stoga se svako dalje pozivanje Ministarstva na odredbe Zakona o budžetu i fiskalnoj odgovornosti smatra neosnovanim i predstavlja vid opstrukcije rada žalioca i kršenje Zakona o slobodnom pristupu informacijama. Predloženo je da Agencija za zaštitu ličnih podataka i slobodan pristup informacijama poništi rješenje Ministarstva finansija broj: br.08-1-135/2 od 25.03.2015.godine i naloži pristup traženim informacijama.

Savjet Agencije se u smislu člana 40 stav 1 tačka 1 Zakona o slobodnom pristupu informacijama obratio zahtjevom br.07-33-4960-2/16 od 19.10.2016.godine tražeći informaciju koja je predmet zahtjeva za slobodan pristup informacijama br.13/56704-56705 od 24.10.2013.godine te je uz dopis Ministarstva finansija br.011-135/2013 od 24.10.2016.godine dostavljen je i to: traženu informaciju Agencije za mirno rješavanje radnih sporovaza 2012.godinu.

Nakon razmatranja spisa predmeta i žalbenih navoda i neposrednog uvida u informaciju Agencije za mirno rješavanje radnih sporova za 2012.godine dostavljenog uz br.011-135/2013 od 24.10.2016.godine Savjet Agencije nalazi da je žalba osnovana.

Savjet Agencije je poništio rješenje prvostepenog organa br.08-1-135/2 od 25.03.2015.godine zbog povrede pravila postupka i pogrešne primjene materijalnog prava. Savjet Agencije utvrdio da je prvostepeni organ učinio povredu pravila postupka i to član 203 stav 2 Zakona o opštem upravnom postupku jer u osporenom rješenju nije dao detaljno obrazloženje koje sadrži utvrđeno činjenično stanje, razloge zbog kojih nije uvažen koji od zahtjeva stranke, materijalne propise i razloge koji, s obzirom na utvrdeno činjenično stanje, upućuju na rješenje kakvo je dato u dispozitivu. Članom 1 Zakona o slobodnom pristupu informacija je propisano da pravo na pristup informacijama u posjedu organa vlasti ostvaruje se na način i po postupku propisanim ovim zakonom a ne drugim. Članom 4 Zakona o slobodnom pristupu informacijama je propisano da se pristupom informacijama obezbjeđuje transparentnost rada, podstiče efikasnost, djelotvornost, odgovornost i afirmiše integritet i legitimnost organa vlasti. Članom 7 Zakona o slobodnom pristupu informacijama je propisano da pristup informacijama je od javnog interesa. Pristup informacijama može se ograničiti samo radi zaštite interesa propisanih ovim zakonom. Članom 14 Zakona o slobodnom pristupu informacijama taksativno su navedeni slučajevi i to na način da organ vlasti može ograničiti pristup informaciji ili dijelu informacije, ako je to u interesu:1) zaštite privatnosti od objelodanjivanja podataka predviđenih zakonom kojim se uređuje zaštita podataka o ličnosti, osim podataka koji se odnose na: javne funkcionere u vezi sa vršenjem javne funkcije, kao i prihode, imovinu i sukob interesa tih lica i njihovih srodnika koji su obuhvaćeni zakonom kojim se uređuje sprječavanje sukoba interesa, sredstva dodijeljena iz javnih prihoda, osim za socijalna primanja, zdravstvenu zaštitu i zaštitu od nezaposlenosti;2) bezbjednosti, odbrane, spoljnje, monetarne i ekonomske politike Crne Gore, u skladu sa propisima kojima se uređuje tajnost podataka, označeni stepenom tajnosti;3) prevencije istrage i gonjenja izvršilaca krivičnih djela, radi zaštite od objelodanjivanja podataka koji se odnose na: sprječavanje izvršenja krivičnog djela, prijavljivanje krivičnog djela i njegovog izvršioca,sadržinu preduzetih radnji u pretkrivičnom i krivičnom postupku, dokaze prikupljene izviđajem i istragom,mjere tajnog nadzora, zaštićenog svjedoka i svjedoka saradnika,efikasnost vođenja postupka 4) vršenja službene dužnosti, radi zaštite od objelodanjivanja podataka koji se odnose na: planiranja inspekcijske kontrole i nadzora od strane organa vlasti, konsultacije unutar i između organa vlasti u vezi sa utvrđivanjem stavova, radi izrade službenih dokumenata i predlaganja rješenja nekog predmeta, rad i odlučivanje kolegijalnih organa, pokretanje i vođenja disciplinskog postupka;5) zaštite trgovinskih i drugih ekonomskih interesa od objavljivanja podataka koji se odnose na zaštitu konkurencije i poslovnu tajnu u vezi sa pravom intelektualne svojine. Savjet Agencije nije našao da postoji i jedan od razloga iz prednje citiranog člana kojim su propisani uslovi za ograničenje pristupa informaciji u cjelosti, ni njenom dijelu te ocjenio da se prvostepeni organ u osporenom rješenju nije pozvao na iste te da razlozi na koje se prvostepeni organ pozvao nijesu na zakonu zasnovani te iz tog razloga su pravno ne održivi. Savjet Agencije je postupku ispitivanja zakonitosti rješenja izvršio uvid u predmetnu informaciju i to informaciju Agencije za mirno rješavanje radnih sporova za 2012.godinu koju je prvostepeni organ dostavio aktom br.011-135/2013 od 24.10.2016.godine i našao da je prvostepeni organ u posjedu tražene informacije, što se u aktu i navodi, te da ista jeste informacija za koju postoji interes javnosti da zna u skladu sa članom 7 Zakona o slobodnom pristupu informacijama. Savjet Agencije je u konkretnom slučaju utvrdio da u smislu člana 4 Zakona o slobodnom pristupu informacijama postoji potreba činjenja transparetnim rada prvostepenog organa te u cilju javnosti i otvorenosti djelovanja Ministarstva finansija koje vrši nadzor nad ostvarivanjem prihoda i izvršavanja izdataka, prikuplja i analizira podatake koji se finansiraju iz budžeta, obezbjedjuje upravljanje svim tokovima prihoda i rashoda budžeta, te da kao državni organ kojem je, na osnovu Zakona, data nadležnost upravljanje svim tokovima prihoda i rashoda budžeta Crne Gore u cilju transparentnosti obavljanja povjerenih poslova iz okvira svoje nadležnosti je u obavezi dostaviti podnosiocu zahtjeva traženu informaciju.

S obzirom na prednje, Savjet Agencije je odobrio pristup informaciji, pa je prvostepeni organ je u obavezi da dostavi traženu informaciju podnosiocu zahtjeva NVO Mans br.13/56704-56705 od 24.10.2013.godine, i to kopiju: svih rashoda realizovanih za čitavu 2012.godinu (pojedinačno po svrhama sa opisima konta, svrhama doznaka, primaocima, datumima odobrenja i datumima plaćanja, te ukupnim saldom) sa budžetske pozicije: Agencija za mirno rješavanje radnih sporova Funkcionalna klasifikacija 0160, Ekonomska klasifikacija 4129, Opis: ostale naknade kao i svih rashoda realizovanih za čitavu 2012. godinu ( pojedinačno po svrhama sa opisima konta, svrhama doznaka, primaocima, datumima odobrenja i datumima plaćanja, te ukupnim saldom ) sa budžetske pozicije: Agencija za mirno rješavanje radnih sporova, Program: Agencija za mimo rješavanje radnih sporova, Funkcionalna klasifikacija 0160, Ekonomska klasifikacija 4139, Opis: ugovorene usluge u roku od pet dana od dana kada je podnosilac zahtjeva dostavio dokaz o uplati troškova postupka Ministarstvu finansija Crne Gore.

Prvostepeni organ dužan je prema članu 32 Zakona o slobodnom pristupu informacijama da izvrši rješenje kojim se dozvoljava pristup informaciji u roku od pet dana od dana kada je podnosilac zahtjeva dostavio dokaz o uplati troškova postupka.

Članom 33 stav 2, 5 i 6 Zakona o slobodnom pristupu informacijama je propisano da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Troškovi postupka plaćaju se prije omogućavanja pristupa informaciji. Ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji.

Kako tražena informacija kojoj se pristup omogućava ima 56 stranica primjenom člana 33 stav 2 Zakona o slobodnom pristupu informacijama i člana 1 Uredbe o naknadi troškova u postupku za pristup informacijama (Sl.list Crne Gore br.066/16) određuje se naknada troškova postupka u ukupnom iznosu 2,80 EUR i to na ime kopiranja 56 stranica po utvrđenoj cijeni od 0,05 eura po jednoj strani koje je podnosilac zahtjeva dužan uplatiti u korist Budžeta Crne Gore na žiro račun br.907-0000000083001-19 i dostavi dokaz o uplati troškova postupka Ministarstvu finansija Crne Gore.

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku , odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**