**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-1734-2/16**

**Podgorica, 30.06.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/98151 od 22.09.2016. godine izjavljene radi poništaja akta Fonda penzijskog i invalidskog osiguranja Crne Gore br.01-2450/2 od 09.09.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 21.10.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Po osnovu podnijetog zahtjeva Mreže za afirmaciju nevladinog sektora br. 16/98151 od 06.09.2016.godine kojim je tražena informacija koja se tiče kopije svih izdatih Analitičkih kartica svih računa (za period od 22/08/2016 do 28/08/2016) koje institucija ima u svom posjedu i koje je dužna objavljivati sedmodnevno (u skladu sa čl. 28, st. 3, Zakona o finansiranju političkih subjekata i izbornih kampanja). Dokument treba da sadrži najmanje: broj konta/naloga, naziv korisnika budžeta (organa koji je/su uključeni u analitičku karticu), naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta GK, prvostepeni organ je donio obavještenje kojim je u skladu sa članom 28 st 3 Zakona o finansiranju političkih subjekata i izbornih kampanja i shodno članu 26 stav 2 Zakona o slobodnom pristupu informacijama, obavještava podnosioca zahtjeva da su tražene informacije dostupne na internet stranici [www.fondpio.me](http://www.fondpio.me) pa shodno stavu 1 istog člana Zakona, Fond PIO Crne Gore nije dužan da istoj omogući pristup na traženi način.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Dana 06. septembra 2016. godine žalilac je uputio zahtjev za slobodan pristup informacijama kojim su od Fonda penzijskog i invalidskog osiguranja Crne Gore tražene kopije:

Analitičkih kartica svih računa (za period od 22/08/2016 do 28/08/2016) koje institucija ima u svom posjedu i koje je dužna objavljivati sedmodnevno (u skladu sa čl. 28, st. 3, Zakona o finansiranju političkih subjekata i izbornih kampanja). Dokument treba da sadrži najmanje: broj konta/naloga, naziv korisnika budžeta (organa koji je/su uključeni u analitičku karticu), naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta GK.

Dana 12. septembra 2016. godine Fond penzijskog i invalidskog osiguranja Crne Gore dostavlja akt broj: 01-2450/2 od dana 09. septembra 2016. godine kojim nas obavještava da su tražene informacije javno objavljene na zvaničnoj internet stranici tog organa. U postupku donošenja osporenog akta prvostepeni organ je na štetu žalioca povrijedio zakon, a koja povreda se sastoji u sljedećem: Shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. Prema stavu 2 istog člana: "U slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena." Naime,navodi dalje žalilac, na navedenoj interenet stranici objavljena je nepotpuna analitička kartica koja ne sadrži podatke koji bi garantovali potpuni uvid u potrošnju budžetskih sredstava, tačnije ne sadrži podatak o izvoru sredstava. Na taj način prvostepeni organ je ograničio transparentnost i kontrolu potrošnje budžetskih sredstava, jer objavljeni dio informacija nije dovoljan za utvrđivanje činjenica kako se raspoređuju navedena sredstva u predizbornom periodu, pa nije moguće utvrditi da li je došlo do zloupotrebe državnih sredstava.

Predmet interesovanja žalioca jesu analitičke kartice iz kojih se jasno mogu vidjeti broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja, a što sadrži izvorni oblik analitičke kartice. Shodno tome, informacija na koju žalioca upućuje Fond penzijskog i invalidskog osiguranja Crne Gore nije relevantna, niti suštinski odgovara informaciji traženoj zahtjevom za slobodan pristup informacijama, zbog čega žalilac ističe da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Obzirom da je donošenjem akta Fonda penzijskog i invalidskog osiguranja Crne Gore uskraćeno zakonsko pravo na slobodan pristup informacijama na njegovu štetu, žalilac blagovremeno izjavljuje žalbu i predlaže da Savjet Agencije za zaštitu ličnih podataka i slobodan pristup informacijama poništi akt Fonda penzijskog i invalidskog osiguranja Crne Gore broj: 01-2450/2 od 09. septembra 2016. godine i meritorno odluči.

Aktom 01-2450/4 od 23.09.2016.godine, uz dostavljanje žalbe prvostepeni organ se izjasnio na navode žalbe pa kažu da u skladu sa članom 37. Zakona o slobodnom pristupu informacijama, dostavljaju Savjetu Agencije na dalji postupak žalbu MANS-a br.16/98151 od 22.09.2016. godine, zavedenu u Fondu PIO Crne Gore pod br.01-2450/3 dana 22.09.2016.godine, sa pratećom dokumentacijom. Nepominju da je Fond PIO Crne Gore u skladu sa članom 26 stav 2 Zakona o slobodnom pristupu informacijama obavijestio NVO MANS da je tražena informacija dostupna na internet stranici [**www.fondpio.me**](http://www.fondpio.me). Shodno navedenom, žalilac ne osporava datu informaciju već navodi da je ista nepotpuna, jer ne sadrži nazive kolona za koje su dati podaci, te s toga nije moguće utvrditi na šta se navedene informacije odnose.

Fond PIO shodno odredbama člana 28. Zakona o finansiranju političkih subjekata i izbornih kampanja, sedmodnevno na svojoj internet stranici objavljuje analitičke kartice koje sadrže nazive kolona za koje su dati podaci : broj dokumenta, stavku izdataka ( budžetsku poziciju ), naziv konta glavne knjige, naziv dobavljača, referencu plaćanja, iznos i datum plaćanja, što se može potvrditi uvidom na gore pomenutom sajtu. Sama forma analitičke kartice je kreirana u informacionom sistemu -SAP-u, koji koristi Fond PIO. Obzirom da ovim Zakonom, kao ni bilo kojim drugim aktom, nije propisana forma i sadržaj analitičke kartice koju je potrebno objaviti, Fond PIO je mišljenja da ovako dostupna informacija ni na koji način ne ograničava transparentnost i kontrolu potrošnje budžetskih sredstava.

Nakon razmatranja spisa predmeta, žalbenih navoda, odgovora na žalbu i neposrednog uvida na link prvostepenog organa <http://www.fondpio.me> na kom je objavljena tražena informacija zahtjevom za slobodan pristup informacijama br. 16/98151 i to: Analitičke kartice o izvršenim plaćanjima Fona PIO CG za period od 22.08.do 27-08.2016.godine ,Savjet Agencije je našao da je žalba neosnovana.

Savjet Agencije je neposrednim uvidom u dostavljene analitičke kartice za navedeni period nedvosmisleno utvrdio da se iste ne razlikuju od onih koje su objavljene na internet stranici prvostepenog organa, na linku <http://www.fondpio.me/indexs/finansije.html>

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Fond penzijskog i invalidskog osiguranja Crne Gore u zakonskom roku podnosiocu zahtjeva dostavio obavještenje br. 01-2450/2 od 09.09.2016.godine u kom se navodi da su tražene informacije javno dostupne na sajtu ovog organa <http://www.fondpio.me/indexs/finansije.html>, na kojim je objavljena tražena informacija i to: Analitičke kartice o izvršenim plaćanjima Fona PIO CG za period od 22.08.do 27-08.2016.godine, Savjet Agencije je utvrdio da je Fond penzijskog i invalidskog osiguranja Crne Gore pravilno primjenio materijalno pravo i član 26 Zakona o slobodnom pristupu informacijama, na način što je obavještenjem dao jasno obavještenje gdje se može pronaći tražena informacija na internet stranici Fonda penzijskog i invalidskog osiguranja Crne Gore, te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u internet stranicu Fonda penzijskog i invalidskog osiguranja Crne Gore i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**