**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-512-2/17**

**Podgorica, 27.04.2017.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi X X UPI 109/1 od 16.01.2017. godine izjavljene protiv akta JU SMŠ Mladost Tivat UPI 46/2 od 11.01.2017.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 21.02.2017. godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio akt po osnovu podnijetog zahtjeva za slobodan pristup informacijama X X na način što je odlučeno: „ da u vezi zahtjeva UPI 46/1 obavještavaju da se Pravilnik o organitzaciji i sistematizaciji radnih mjesta donosi svake četvrte godine, te da ne posjeduju Pravilnik o organizaciji i sisitematizaciji radnjih mjesta za školsku 2014/2015.godinu“.

Protiv ovog rješenja u zakonskom roku podnosilac zahtjeva je uložio žalbu. U žalbi je navedeno da rješenje pobija iz svih zakonom predviđenih razloga. U bitnom se navodi da je zahtjevom UPI 46/1 od 26.12.2016. godine tražena dostava informacije Pravilnik o organizaciji i sisitematizaciji radnjih mjesta za školsku 2014/2015.godinu. Kako žalilac u daljem navodi, prvostepeni organ je donio akt koji je nezakonit jer su razlozi suprotni činjenicama, netačno i nepotpuno je utvrdjeno činjenično satranje , te je pogrešno primjenjeno materijalno pravo. Naime, činjenica je da JU SMŠ Mladost je obavezna da prije svake školske godine donese Pravilnik i dostavi Ministarstvu prosvjete Podgorica na davanje saglanosti. Predlaže da Savjet Agencije poništi akt JU SMŠ Mladost Tivat UPI 46/2 od 11.01.2017.godine kao nezakonit , te da odobri žaliocu pristup traženoj informaciji zahtjevom UPI 46/1 od 26.12.2016.godine.

Savjet Agencije se u smislu člana 40 stav 1 tačka 1 Zakona o slobodnom pristup informacijama obratio zahtjevom br.07-33-1148-1/17 od 01.02.2017.godine tražeći informaciju koja je predmet zahtjeva za slobodan pristup informacijama X X br. UPI 46/1 od 26.12.2016.godine, te je uz dopis JU SMŠ Mladost Tivat br. 162/1 od 10.02.2017.godine dostavljena informacija i to: Pravilnik o organizaciji i sistematizaciji radnih mjesta br. 1287 od 19.09.2013.godine JU SMŠ Mladost Tivat i Pravilnik o izmjeni Pravilnika o unutrašnoj organizaciji i sistematizaciji radnih mjesta JU SMŠ Mladost Tivat na koju su oba slučaja dobijene potrebne saglanosti od strane Ministarstva prosvjete.

Nakon razmatranja spisa predmeta i žalbenih navoda i neposrednog uvida u: Pravilnika o organizaciji i sistematizaciji radnih mjesta br. 1287 od 19.09.2013.godine JU SMŠ Mladost Tivat i Pravilnika o izmjeni Pravilnika o unutrašnoj organizaciji i sistematizaciji radnih mjesta JU SMŠ Mladost Tivat, Savjet Agencije nalazi da je žalba neosnovana.

Član 235 Zakona o opštem upravnom postupku propisuje da drugostepeni organ će odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Član 1 Zakona o slobodnom pristupu informacijama propisuje da se pravo na pristup informacijama u posjedu organa vlasti ostvaruje na način i po postupku propisanim ovim zakonom. Savjet Agencije preispitujući zakonistost osporenog akta je neposrednim uvidom u Pravilnik o organizaciji i sistematizaciji radnih mjesta br. 1287 od 19.09.2013.godine JU SMŠ Mladost Tivat i Pravilnik o izmjeni Pravilnika o unutrašnoj organizaciji i sistematizaciji radnih mjesta JU SMŠ Mladost Tivat utvrdio da se Pravilnik ne donosi za svaku kalendarsku godinu već kada zato postoji potreba za usaglašavanjem sa trenutnim potreba obrazovne institucije te da ne postoji izričita zakonska obaveza da se svake kalendarske godine donosi novi Pravilnik te je odbio žalbu kao neosnovanu. Savjet Agencije nalazi u postupku preispitivanja zakonitosti osporenog akta istim nijesu povrijeđene odredbe Zakona o opštem upravnom postupku niti odredbe Zakona o slobodnom pristupu informacijama na štetu podnosica žalbe.

Savjet Agencije je cijenio i ostale navode iz žalbe, pa je našao da nijesu od uticaja za drukčije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**