**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-1286-2/16**

**Podgorica, 11.08.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/94810 od 19.08.2016. godine izjavljene radi poništaja akta Ministarstva unutrašnjih poslova 08 broj: UPI-007/16-3729/2 od 05.08.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 20.09.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio akt 08 broj: UPI-007/16-3729/2 od 05.08.2016.godine, po osnovu podnijetog zahtjeva kojim shodno članu 26 Zakona o slobodnom pristupu informaciojama obavještava podnosioca zahtjeva da je navedena inforamcija javno objavljena na sajtu Ministarstva unutrašnjih poslova Crne Gore, te da je istu moguće pronaći na adresi: <http://www.mup.gov.me>.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 04.08.2016.godine upućen zahtjev za pristup informacijama kojim je od Ministarstva unutrašnjih poslova traženo da dostavi kopiju analitičkih kartica svih računa (za periode od 12/07/2016 do 17/07/2016 koje institucija ima u svom posjedu i koje je dužna objavljivati sedmodnevno (u skladu sa čl. 28, st. 3, Zakona o finansiranju političkih subjekata i izbornih kampanja) (koje sadrže: broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plačanja, iznos plačanja i svrhu plačanja...). Navodi se da je dana 09. avgusta 2016. godine Ministarstvo unutrašnjih poslova dostavila akt 08 broj: UPI-007/16-3729/2 od dana 05. avgusta 2016. godine kojim obavještava žalioca da je tražena informacija javno objavljena na sajtu ovog organa. Žalilac ističe da je u postupku donošenja osporenog akta prvostepeni organ je na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. Nadalje se navodi da je prema stavu 2 istog člana: "U slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena.". Žalilac ističe da pretragom internet stranice, na koju prvostepeni organ upućuje, nije pronašao informaciju traženu zahtjevom, već da se na istoj nalaze nepotpune analitičke kartice koje ne sadrže informaciju o nazivu korisnika budžeta, odnosno organa koji treba biti navedeni, kao npr. Uprava policije. Žalilac stoga ističe da informacija na koju ga upućuje prvostepeni organ nije opna koja je zahtjevom tražena jer ista ne sadrži informaciju traženu navedenim zahtjevom. Nadalje, žalilac ističe da informacija na koju Ministarstvo unutrašnjih poslova upućuje nije relevantna, niti suštinski odgovara informaciji traženoj zahtjevom za slobodan pristup informacijama, zbog čega je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Osim toga, članom 30 Zakona o slobodnom pristupu informacijama propisano je da o zahtjevu za pristup informaciji organ vlasti odlučuje rješenjem kojim odobrava pristup traženoj informaciji ili njenom dijelu ili zahtjev odbija. Kako osporeni akt predstavlja obavještenje, žalilac ukazuje na to da u konkretnom slučaju, od strane prvostepenog organa, nije postupljeno shodno navedenoj zakonskoj odredbi, te da osporeni akt ne ispunjava zakonom propisanu formu. Osporeni akt nije donijet u zakonom propisanoj formi, a shodno članu 203 Zakona o opštem upravnom postupku , te apsolutno ne sadrži ni jedan razlog koji bi upućivao na valjanu odluku u konkretnom slučaju i način na koji je prilikom donošenja istog postupljeno, te prilikom donošenja istog nije primijenjen bilo kakav propis. Zato je osporeni akt nerazumljiv i nezakonit, jer nedostatak valjanog obrazloženja onemogućava uopšte utvrđivanje zakonitosti i pravilnosti istog. Obzirom da je donošenjem akta Ministarstva unutrašnjih poslova uskraćeno zakonsko pravo na slobodan pristup informacijama na njegovu štetu, žalilac blagovremeno izjavljuje žalbu. Predlaže da Savjet Agencije poništi akt Ministarstva unutrašnjih poslova 08 br.UPI-007/16-3939/2 od 18.08.2016.godine i meritorno odluči.

Nakon razmatranja spisa predmeta, žalbenih navoda, uvida u dostavljene analitičke kartice i neposrednog uvida na link prvostepenog organa [www.mup.gov.me/ministarstvo/zakon\_o\_finansiranju\_politickih\_subjekata/](http://www.mup.gov.me/ministarstvo/zakon_o_finansiranju_politickih_subjekata/) na kom je objavljena tražena informacija zahtjevom za slobodan pristup informacijama br. 16/94810 i to: analitička kartica svih računa za period od 12/07/2016. do 15/07/2016, Savjet Agencije je našao da je žalba neosnovana.

Savjet Agencije je neposrednim uvidom u dostavljene analitičke kartice nesporno utvrdio da se on ene razlikuju od onih objavljenih na internet stranici prvostepenog organa, na linku: [www.mup.gov.me/ministarstvo/zakon\_o\_finansiranju\_politickih\_subjekata/](http://www.mup.gov.me/ministarstvo/zakon_o_finansiranju_politickih_subjekata/)

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. U slučaju iz stava 1 ovog člana organ vlasti dužan je da, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Ministarstvo unutrašnjih poslova u zakonskom roku podnosiocu zahtjeva dostavila obavještenje u kom se navodi da su tražene informacije javno dostupne na linku: <http://www.mup.gov.me/ministarstvo/zakon_o_finansiranju_politickih_subjekata/>, na kom je objavljena tražena informacija i to: Analitičke kartice za period od 12.07. do 15.07.2016. godine,Savjet Agencije je utvrdio da je Ministarstvo unutrašnjih poslova pravilno primjenilo materijalno pravo i član 26 Zakona o slobodnom pristupu informacijama, na način što je obavještenjem dalo jasno obavještenje gdje se može pronaći tražena informacija na internet stranici Ministarstva unutrašnjih poslova, te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Ministarstva unutrašnjih poslova, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**