**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-3484-2/17**

**Podgorica, 11.10.2017. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans 17/113068 od 12.07.2017.godine, izjavljene zbog povrede pravila postupka-nedonošenja rješenja Zajednice opština Crne Gore, na osnovu člana 38 Zakona o slobodnom pristupu informacijama („Sl.list Crne Gore, br.44/12 i 30/17) člana 235 stav 1 Zakona o opštem upravnom postupku („Sl.list Crne Gore, br.60/03, 73/10 i 32/11) je na sjednici održanoj dana 10.10.2017. godine, donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Zbog povrede pravila postupka-nedonošenja rješenja Zajednice opština Crne Gore, podnosilac zahtjeva za pristup informaciji je uložio žalbu. U žalbi se navodi da su dana 20.06.2017. godine podnijeli zahtjev za pristup informacijama i to kopije: akata koja sadrže informaciju o broju održanih konsultacija u opštinama u postupcima izrade i donošenja akata od javnog interesa, po opštinama u periodu od 01.04. do 30.06.2017. godine (veza sa mjerom broj: 6.6. Operativnog dokumenta za sprječavanje korupcije u oblastima od posebnog rizika). Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da se žalba odbija kao neosnovana.

Član 9 Zakona o slobodnom pristupu informacijama propisuje da pojedini izrazi u ovom zakonu imaju sljedeće značenje: 1) organ vlasti je državni organ (zakonodavni, izvršni, sudski, upravni), organ lokalne samouprave, organ lokalne uprave, ustanova, privredno društvo i drugo pravno lice čiji je osnivač, suosnivač ili većinski vlasnik država ili lokalna samouprava, pravno lice čiji se rad većim dijelom finansira iz javnih prihoda, kao i fizičko lice, preduzetnik ili pravno lice koje vrši javno ovlašćenje ili upravlja javnim fondom.

Agencija za zaštitu ličnih podataka i slobodan pristup informacijama dana 08.09.2017. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br. 07-42-8828-1/17 od 08.09.2017. godine i na osnovu člana 129 Zakona o upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ je u ostavljenom roku od 5 dana dostavio izjašnjenje br.03-756/17 od dana 14.09.2017. godine u kome se navodi da je povodom ovog i drugih zahtjeva podnosioca, Zajednica opština aktom broj 03-337/17 od 21.04.2017.godine, uputila NVO Mans na organe vlasti koji su u posjedu traženih informacija i načinu pribavljanja istih, kao i ukazala da Zajednica opština nije adresa za tražene informacije, te da su u vezi sa tim više puta ukazali i na pravni stav Upravnog suda u vezi ranijih zahtjeva za slobodan pristup informacijama da „Zajednica opština nije organ vlasti, odnosno ne vrši javna ovlaštenja", zbog čega nije ni obveznik primjene Zakona o slobodnom pristupu informacijama i Zakona o opštem upravnom postupku, a što je navedeno u presudama: U.br. 634/2011, U.br.636/2011, U.br. 637/2011 i U.br. 656/2011. Nadalje navode da NVO Mans i pored ukazivanja na prethodne činjenice kontinuirano, dostavljala žalbe zbog nedonošenja i nedostavljanja rješenja iz člana 31. stav 1 Zakona. U odnosu na podnešene zahtjeve i izjavljene žalbe Zajednica opština ukazuje na to da je ista nacionalna asocijacija-udruženje svih jedinica lokalne samouprave u Crnoj Gori čija je uloga da zastupa interese opština pred državnim organima i međunarodnim organizacijama i da im pruža pomoć da što efikasnije i transparentnije obavljaju poslove iz svoje nadležnosti, a ne da vrši nadzor i kontrolu nad radom opština, niti da vrši javna ovlašćenja, što je nedvosmisleno utvrđeno Statutom Zajednice, kao osnivačkim aktom. Shodno tome, Zajednica opština Crne Gore nije organ vlasti, niti pravno lice sa pravom vršenja javnih ovlašćenja u smislu člana 9 stav 1 tačka 1 i člana 25 Zakona o slobodnom pristupu informacijama, te nije obveznik primjene ovog i Zakona o opštem upravnom postupku. Nadalje navode da Zajednica opština kao nacionalna asocijacija jedinica lokalne samouprave ne posjeduje informacije koje su tražene zahtjevom Mans***-***a, jer donosioci predmetnih akata su jedinice lokalne samouprave, svaka za svoju teritoriju, a ovi akti su javno objavljeni u Službenom listu CG - opštinski propisi, kao i na internet stranici opština, te se do traženih informacija može doći neposrednim obraćanjem donosiocu predmetnih akta na način propisan članom 26 Zakona, te dodatno ukazuju i na rješenja Agencije za zaštitu ličnih podataka i slobodan pristup informacijama od 05.09.2017.godine po ovim i drugim zahtjevima o odbijanju žalbe (žalbi), kao neosnovane sa razloga istaknutih u aktima Zajednice opština.

Agencija za zaštitu ličnih podataka i slobodan pristup informacijama dana 08.09.2017. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev br. 07-33-8828-1/17 za dostavljanje kopija završnih računa za 2014., 2015., i 2016. godinu kao i kopije budžeta za 2017. godinu u cilju utvrđivanja da li je ista organ vlasti. Prvostepeni organ je aktom br. 03-756-1/17 od 14.09.2017. godine dostavio traženu informaciju uz iste navode kao u Izvješnjenju.

Savjet Agencije je u konkretnom predmetu formiranom po žalbi NVO Mans br. 17/113068 od 20.06.2017. godine, uvidom u spise predmeta dostavljenih od strane Zajednice opština Crne Gore i Zakon o slobodnom pristupu informacijama („Sl.list Crne Gore, br.44/12 i 30/17), utvrdio da Zajednica opština Crne Gore nije obveznik Zakona o slobodnom pristupu informacijama, te da iz iznijetog nije u obavezi da postupa po zahtjevima za slobodan pristup informacijama i dostavlja tražene informacije podnosiocima.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**