**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-2074-2/16**

**Podgorica, 08.06.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/100131 od 04.10.2016.godine, izjavljene radi poništaja akta Uprave za mlade i sport UPI broj 01-229/1 od 21.09.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 07.11.2017. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio akt UPI br.01-229/1 od 21.09.2016.godine, kojim obavještava podnosioca zahtjeva Nvo Mans br. 16/100131 od 19.09.2016. godine, da se tražena informacija može naći na zvaničnoj internet stranici Uprave za mlade i sport, [www.upravazamladeisport.me](http://www.upravazamladeisport.me). U daljem navode da su tražene informacije postavljene shodno članu 28 stav 3 Zakona do finansiranju političkih subjekata i izbornih kampanja, blagovremeno 05.09.2016. godine.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 19.09.2016. godine upućen zahtjev za pristup informacijama kojim je od Uprave za mlade i sport traženo da dostavi kopije svih analitičkih kartica svih računa (za period od 05/09/2016 do 11/09/2016), a koje sadrže broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta GK. Navodi se da je dana 21.09.2016.godine Uprava za mlade i sport dostavio akt UPI br. 01-229/1 od 21.09.2016.godine, kojim obavještava žalioca da je tražena informacija javno objavljena na zvaničnom sajtu organa. Žalilac ističe da je u postupku donošenja osporenog akta prvostepeni organ je na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti, te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac navodi da je pretragom internet stranice, na koju prvostepeni organ upućuje, pronašao analitičku karticu koja nije sadržavala podatke koji bi garantovali potpuni uvid u potrošnju budžetskih sredstava, kao što je svrha plaćanja i broj konta/naloga. Na taj način bio je objavljen samo dio informacija koje nijesu bile dovoljne za utvrđivanje činjenica o raspoređivanju navedenih sredstava u predizbornom periodu, te se nije moglo utvrditi da li je došlo do zloupotrebe državnih sredstava. Predmet interesovanja žalioca, kako je to u zahtjevu navedeno jesu analitičke kartice iz kojih se jasno mogu vidjeti broj konta/naloga, naziv korisnika budžeta (organa koji su uključeni u analitičku karticu) naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta GK. Žalilac u bitnom navodi da informacija na koju upućuje prvostepeni organ nije relevantna, niti suštinski odgovara informaciji traženoj zahtjevom za sobodan pristup informacijama, zbog čega žalilac ističe da je prvostepeni organ pogrešno utvrdio šinjenično stanje i na osnovu toga pogrešno ograničio pristup traženoj informaciji. Predlaže da Savjet Agencije poništi akt Uprave za mlade i sport UPI br. 01-229/1 od 21.09.2016.godine i meritorno odluči.

Prvostepeni organ je uz dostavljanje žalbe žalioca NVO MANS iz Podgorice, u propratnom aktu UPI br. 01-229/3 od 05.10.2017.godine dostavio Izjašnjenje po žalbi i navodi da već više od deset godina ovaj organ uprave koristi instalisani program za planiranje i plaćanje budžetskih sredstava koja se vrše preko državnog trezora nadležnog ministarstva. Isti program sadrži sve podatke koje žalilac traži, ali je očigledno da žalilac ili ne zna šta želi ili ne žele ni sami da pretražuju na zvaničnoj internet stranici podatke koji ih nteresuju. Da ovaj organ uprave postupa ispravno i uredno pema uputstvima Agencije za spječavanje korupcije, broj 01-02-02-2538 od 12.jula 2016.godine, odnosno prema članu 28 zakona o finansiranju političkih subjekata i izbornih kampanja (Sl.list CG 52/14) govori činjenica da navedena Agencija za sprječavanje korupcije nije imala primjedbi na podatke objavljene na internet stranici prvostepenog organa (analitičke kartice sa svih računa koje imaju u svom posjedu) i njihovo blagovremeno postavljanje.

Nakon razmatranja spisa predmeta, žalbenih navoda, izjašnjenja na žalbu i neposrednog uvida na link prvostepenog organa http://www.upravazamladeisport.me/index.php/sport/izvjestaji na kom je objavljena tražena informacija zahtjevom za slobodan pristup informacijama br. 16/100131 i to: Analitička kartica za period od 06.09.2016.do 12.09.2016.godine, Savjet Agencije je našao da je žalba neosnovana.

Savjet Agencije je nedvosmisleno utvrdio da se sadržaj analitičkih kartica u koje je imao uvid ne razlikuje od onoga što je objavljeno na internet stranici na linku http://www.upravazamladeisport.me/index.php/sport/izvjestaji.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Uprava za mlade i sport u zakonskom roku podnosiocu zahtjeva dostavila obavještenje br. 01-229/1 od 21.09.2016.godine, u kom se navodi da su tražene informacije javno dostupne na sajtu ovog organa, te je Savjet Agencije neposrednim uvidom na http://www.upravazamladeisport.me/index.php/sport/izvjestaji utvrdio da je objavljena tražena informacija i to: Analitička kartica za period od 06.09.2016.do 12.09.2016.godine. Savjet Agencije je utvrdio da je Uprava za mlade i sport pravilno primjenla materijalno pravo i član 26 Zakona o slobodnom pristupu informacijama, na način što je obavještenjem dalo jasno obavještenje gdje se može pronaći tražena informacija na internet stranici Uprave za mlade i sport, te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Uprave za mlade i sport i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**