**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 2080/15-1**

**Podgorica, 15.06.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br. 15/78166-78168 od 03.09.2015.godine, koju zastupa adv.Veselin Radulović, radi poništaja zaključka Elektroprivrede Crne Gore AD Nikšić br. 10-00-47281 od 10.07.2015. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 238 stav 1 Zakona o opštem upravnom postupku ( “Sl.list Crne Gore”, br.60/03, 73/10 i 32/11) je na sjednici održanoj dana 28.02.2017.godine donio:

**R J E Š E NJ E**

Žalba se usvaja.

Poništava se zaključak Elektroprivrede Crne Gore AD Nikšić br. 10-00-47281 od 10.07.2015. godine.

Obavezuje se Elektroprivreda Crne Gore AD Nikšić da postupi po svom rješenju broj: 10-00-41436 od 15.06.2015.godine.

Obavezuje se Elektroprivreda Crne Gore AD Nikšić da advokatu Veselinu Raduloviću naknadi troškove postupka po žalbi od 03.09.2015. u ukupnom iznosu od 476,00 EUR, u roku od 15 dana od dana prijema rješenja.

**O b r a z l o ž e nj e**

Prvostepeni organ je postupajući po žalbi br. 15/78166-78168 od 07.07.2015. godine donio zaključak u kojem je navedeno: “ Odbacuje se Žalba Mreže za afirmaciju nevladinog sektora – Mans br. 15/78166-78168 od 04.06.2015. godine, kao nedopuštena.” U obrazloženju se navodi da je u postupku po žalbi Elektroprivreda Crne Gore AD Nikšić shodno članu 229 Zakona o opštem upravnom postupku utvrdila da je ista nedopuštena, iz razloga što u konkretnom slučaju Obavještenje br. 11-20-43686 od 26.06.2015. godine nije akt koji uživa pravnu zaštitu, odnosno nije akt protiv kojeg se može izjaviti pravni lijek. Dalje prvostepeni organ navodi da pomenutim Obavještenjem br.11-20-43686 od 26.06.2015.godine podnosiocu zahtjeva nisu utvrđena prava i obaveze niti mu je uskraćeno bilo kakvo pravo, već je istim pozvan da dostavi valjan dokaz o uplati troškova, a prava I obaveze podnosioca zahtjeva su utvrđene Rješenjem br.10-00-41436 od 15.06.2015.godine.

Protiv ovog zaključka u zakonskom roku podnosilac zahtjeva je uložio žalbu. U žalbi se u bitnom navodi da zaključak pobija zbog pogrešne primjene materijalnog prava. Dana 28.maja 2015.godine žalilac je podnio zahtjev za pristup informacijama kpjim su od Elektropivrede Crne Gore AD Nikšić zatražene kopije: Plana upravljanja otpadom Elektropivrede Crne Gore AD Nikšić za period 2013-2016.godina, Program zaštite životne sredine Elektropivrede Crne Gore AD Nikšić za period 2012-2016ngodine, Uppotrebne dozvole za rad Termoelektrane Pljevlja br.03-285/ od 12.06.1991.godine. Dana 17.06.2015. godine, Elektroprivreda Crne Gore AD Nikšić dostavila je rješenje broj: 10-00-41436 od dana 15.06.2015. godine, kojim se usvaja zahtjev za informacijama i obračunavaju troškovi postupka u iznosu od 23,95 eura. Žalilac je na račun Elektroprivrede Crne Gore uplatio traženi iznos putem sistema elektronskog bankarstva. U daljem navode, da je dana 29.06.2015. godine Elektroprivreda Crne Gore AD Nikšić dostavila akt broj: 11-20-43686 od dana 26.06.2015. godine, kojim se žalilac obavještava da Elektroprivreda ne može postupiti po zahtjevu jer im nije dostavljena kopija izvoda banke na datum uplate troškova za pristup informacijama ili virman ovjeren pečatom banke o čemu su ih obavijesitili dopisom br. 10-00-43686 od 26.06.2015. godine. Žalilac je izjavio žalbu na navedeni akt, koja je Zaključkom Elektroprivrede Crne Gore AD Nikšić odbačena kao nedopuštena. Žalilac smatra da tumačenje prvostepenog organa nije u skladu sa pozitivnim propisima. Da je spornim aktom nedvosmisleno odlučeno o pravima podnosioca zahtjeva, odnosno istim su uskraćena prava podnosioca zahtjeva na pristup informacijama. Takođe navodi, da je odredbom člana 12 stav 2 Zakona o opštem upravnom postupku propisano da se samo zakonom može propisati u pojedinim upravnim stvarima žalba nije dopuštena i to, ako je na drugi način obezbijeđena zaštita prava i pravnih interesa stranke, odnosno zaštita zakonitosti. Da im kao podnosiocima zahtjeva na drugi način nije obezbijeđena zaštita prava i interesa, smatraju da se žalba ne može odbaciti na osnovima koje je prvostepeni organ naveo u pobijanom zaključku. Predloženo je da Savjet Agencije za zaštitu ličnih podataka i slobodan pristup informacijama poništi zaključak br. 10-00-47281 od 10.07.2015. godine, i u drugostepenom postupku odluči po već izjavljenoj žalbi dostavljenoj u prilogu.

Nakon razmatranja spisa predmeta i žalbenih navoda Savjet Agencije nalazi da su žalbe osnovane.

Članom 1 Zakona o slobodnom pristupu informacija je propisano da pravo na pristup informacijama u posjedu organa vlasti ostvaruje se na način i po postupku propisanim ovim zakonom.

Članom 4 Zakona o slobodnom pristupu informacijama je propisano da se pristupom informacijama obezbjeđuje transparentnost rada, podstiče efikasnost, djelotvornost, odgovornost i afirmiše integritet i legitimnost organa vlasti.

Članom 7 Zakona o slobodnom pristupu informacijama je propisano da pristup informacijama je od javnog interesa. Pristup informacijama može se ograničiti samo radi zaštite interesa propisanih ovim zakonom.

Članom 9 stav 1 tačka 2 Zakona o slobodnom pristupu informacijama propisano je da informacija u posjedu organa vlasti je faktičko posjedovanje tražene informacije od strane organa vlasti (sopstvena informacija, informacija dostavljena od drugog organa vlasti ili od trećeg lica) bez obzira na osnov i način sticanja.

Članom 10 Zakona o slobodnom pristupu informacijama propisano je da je informacija dokument ili dio dokumenta u pisanoj, štampanoj, video, zvučnoj, elektronskoj ili drugoj formi, uključujući i njihove kopije, bez obzira na sadržinu, izvor (autora), vrijeme sačinjavanja ili sistem klasifikacije. Pristup informacijama obuhvata pravo traženja i primanja informacija, bez obzira na svrhu i podatke koji su u njima sadržani.

Članom 13Zakona o slobodnom pristupu informacijama je propisano da je organ vlasti dužan da fizičkom i pravnom licu koje traži pristup informaciji (u daljem tekstu: podnosilac zahtjeva) omogući pristup informaciji ili njenom dijelu koju posjeduje, osim u slučajevima predviđenim ovim zakonom.

Članom 32 Zakona o slobodnom pristupu informacijama propisano je da je organ vlasti dužan da izvrši rješenje kojim se dozvoljava pristup informaciji u roku od tri radna dana od dana dostavljanja rješenja podnosiocu zahtjeva, odnosno u roku od pet dana od dana kada je podnosilca zahtjeva dostavio dokaz o uplati troškova postupka, ako su oni rješenjem određeni.

Savjet Agencije je poništio zaključak Elektroprivrede Crne Gore AD Nikšić br. 10-00-47281 od 10.07.2015. godine zbog povrede pravila postupka i pogrešne primjene materijalnog prava. Odredbom člana 2 stav 1 i 2 Zakona o opštem upravnom postupku propisano je da je Upravni akt u smislu ovog zakona, akt kojim državni organ, organ lokalne samouprave, kao i ustanova i drugo pravno lice u vršenju javnih ovlašćenja odlučuje u upravnim stvarima odlučuje o pravima, obavezama ili pravnim interesima fizičkog ili pravnog lica, odnosno drugi pojedinačni akt , u smislu ovog zakona, kojim organ ili ustanova i pravno lice iz stava 1 ovog člana odlučuje o pravima obavezama ili pravnim interesima fizičkog ili pravnog lica u drugim pravnim stvarima. Naime, spornim aktom prvostepeni organ je odlučio o pravima podnosioca zahtjeva, odnosno istim su uskraćena prava podnosiocu zahtjeva na pristup informacijama. Odredbom člana 12 stav 2 Zakona o opštem upravnom postupku propisano je da se samo zakonom može propisati da u pojedinim upravnim stvarima žalba nije dopuštena i to, ako je na drugi način obezbijeđena zaštita prava i pravnih interesa stranke, odnosno zaštita zakonitosti, što u konkretnom predmetu nije slučaj. Prvostepeni organ je učinio i povredu Zakona o slobodnom pristupu informacijama jer je spornim aktom odbio da dostavi informaciju nakon izvršene uplate troškova. Savjet Agencije uvidom u spise predmeta utvrdio da je podnosilac zahtjeva izvršio elektronsku uplatu troškova na račun Elektroprivrede Crne Gore AD Nikšić u iznosu od 23,95 eura dana 23.06.2015. godine, putem sistema elektronskog bankarstva u čemu postoji nalog o uplati sredstava.

Prvostepeni organ dužan je prema članu 32 Zakona o slobodnom pristupu informacijama da izvrši rješenje broj 10-00-41436 od 15.06.2015. godine, u roku od tri radna dana od dana dostavljanja rješenja podnosiocu zahtjeva odnosno u roku od pet dana od dana kada je podnosilca zahtjeva dostavio dokaz o uplati troškova postupka, ako su oni rješenjem određeni.

Članom 33 stav 2,5 i 6 Zakona o slobodnom pristupi informacijama je propisano da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Troškovi postupka plaćaju se prije omogućavanja pristupa informaciji ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji.

Odluka o troškovima advokatu Veselinu Raduloviću, donijeta je shodno odredbi 107 stav 1 Zakona o opštem upravnom postupku, kao i po AT-u kojim je tarifnim brojem 9 predviđena naknada troškova za sastavljanje redovnih i vanrednih pravnih ljekova, kojim advokatu pripada dvostruki iznos nagrade propisane tarifnim brojevima 6 tačka 8 (u upravnom postupku i upravnom sporu 200 EUR) što iznosi 400 EUR, sa obračunatim paušalom od 25% od ukupno obračunatog iznosa nagrade po tarifi za sporedne radnje shodno tarifnom broju 18, uz obračunati PDV od 19% što iznosi 76 EUR, što sve ukupno u konkretnom predmetu iznosi 476,00 EUR.

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**