**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-3552-2/16**

**Podgorica, 24.08.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/100449 od 19.10.2016.godine izjavljene radi poništaja akta Sekretarijata tužilačkog savjeta br.05-1-6429-2/16 od 05.10.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 13.01.2017. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Po osnovu podnijetog zahtjeva Mreže za afirmaciju nevladinog sektora br. 16/100449 od 21.09.2016.godine kojim je tražena informacija koja se tiče kopije analitičkih kartica svih računa za period od 12.09.2016.do 18.09.2016.godine, prvostepeni organ je donio akt br. 05-1-6429-2/16 od 05.10.2016.godine kojim obavještava podnosioca zahtjeva, shodno članu 26 stav 2 Zakona o slobodnom pristupu informacijama, da je tražena informacija dostupna na internet stranici Sekretarijata tužilačkog savjeta, link: <http://tuzilastvocg.me/media/files/I%20dio-c(1).pdf>

Protiv ovog akta u zakonskom roku podnosilac zahtjeva je uložio žalbu. Dana 26. septembra 2016. godine žalilac je uputio zahtjev za slobodan pristup informacijama kojim su od Sekretarijata tužilačkog savjeta tražene kopije: Analitičkih kartica svih računa za period od 12/09/2016 do 18/09/2016, dokument treba da sadrži najmanje: broj konta/naloga, naziv korisnika budžeta (organa koji je/su uključeni u analitičku karticu), naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta GK.

Dana 05. oktobra 2016. godine Sekretarijat tužilačkog savjeta dostavlja akt broj: 05-1-6429-2/16 od dana 05. oktobra 2016. godine kojim nas obavještava da je tražena informacija javno objavljena na internet stranici ovog organa.

U postupku donošenja osporenog akta prvostepeni organ je na štetu žalioca povrijedio zakon, a koja povreda se sastoji u sljedećem: Shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. Prema stavu 2 istog člana: "U slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena." Naime, na navedenoj interenet stranici objavljena je nepotpuna analitička kartica koja ne sadrži podatke koji bi garantovali potpuni uvid u potrošnju budžetskih sredstava. U analitičkoj kartici nedostaju informacije o nazivu korisnika budžeta. Takođe, u pojedinim kolonama nijesu vidljivi potpuni podaci (npr. u koloni naziv konta GK su vidljive su samo prve riječi, u koloni dobavljača je vidljiv samo dio naziva). Postupajući na ovaj način prvostepeni organ je ograničio transparentnost i kontrolu potrošnje budžetskih sredstava, jer objavljeni dio informacija nije dovoljan za utvrđivanje činjenica kako se raspoređuju navedena sredstva u predizbornom periodu, pa nije moguće utvrditi da li je došlo do zloupotrebe državnih sredstava. Predmet interesovanja žalioca, kako je to u zahtjevu navedeno, jesu analitičke kartice iz kojih se jasno mogu vidjeti broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta GK. Shodno tome, informacija na koju Sekretarijat tužilačkog savjeta upućuje žalioca nije relevantna, niti suštinski odgovara informaciji traženoj zahtjevom za slobodan pristup informacijama, zbog čega žalilac ističe da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Obzirom da je donošenjem akta Sekretarijata tužilačkog savjeta uskraćeno zakonsko pravo na slobodan pristup informacijama na njegovu štetu, žalilac blagovremeno izjavljuje žalbu i predlaže da Savjet Agencije za zaštitu ličnih podataka i slobodan pristup informacijama poništi akt Sekretarijata tužilačkog savjeta broj: 05-1-6429-2/16 od 05. oktobra 2016. godine i meritorno odluči.

Prvostepeni organ je dostavio Odgovor na žalbu dana 04.11.2016.godine, aktom br. 05-1-6429-5/16 u kome navodi da je NVO „Mreža za afirmaciju navledinog sektora" preko punomoćnika Veselina Radulovića, advokata iz Podogorice, izjavila je žalbu broj 16/100449 od 19.10.2016. godine u bitnom navodeći da su aktom Sekretarijata Tužilačkog savjeta broj 05-1-6429-2/16 od 05.10.2016. godine, obaviješteni da su tražene informacije (analitička kartica svih računa za period od 12.09.2016. godine do 18.09.2016. godine), javno obavljene na sajtu Tužilačkog savjeta. Ističe da je ovaj organ na štetu žalioca povrijedio zakon na način što je uputio podnosioca zahtjeva na internet stranicu gdje je isti pronašao analitičke kartice za traženi period. Međutim, ističe da je na navedenoj internet stranici objavljena nepotpuna analitička kartica, jer ne sadrži podatke koji bi garantovali uvid u potrošnju budžetskih sredstava, kao što je naziv korisnika. Ističe da u pojedinim kolonama nisu vidljivi potpuni podaci, kao na primjer naziv konta GK gdje su vidljive samo prve riječi, dok je u koloni dobavljača vidljiv samo dio naziva. Dodaje da je prvostepeni organ postupajući na prednje opisani način ograničio transparentnost i kontrolu potrošnje budžetskih sredstava, jer objavljeni dio informacija nije dovoljan za utvrđivanje činjenica kako se raspoređuju navedena sredstva u predizbornom periodu, pa nije moguće utvrditi da lije došlo do zloupotrebe državnih sredstava. Takođe ističe da predmet interesovanja podnosioca zahtjeva jesu analitičke kartice iz kojih se jasno mogu vidjeti broj konta/naloga, naziv korisnika budžeta, naziv dobavljača, izvor sredstava,broj budžetske linije, datum plaćanja, iznos plaćanja i svrha plaćanja/naziv konta GK. Dodao je da dostavljena dokumentacija nije relevantna, niti suštinski odgovara informaciji traženoj zahtjevom za slobodan pristup informacijama, zbog čega ističe da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Na kraju je predložio da Savjet Agencije za zaštitu ličnih podataka i slobodan pristup informacijama poništi akt Sekretarijata Tužilačkog savjeta broj 05-1-6429-2/16 od 05.10.2016. godine i meritorno odluči. Tražio je i troškove postupka po A T-u. U sprovedenom postupku utvrđeno je da se predmetna žalba odnosi na akt ovog organa broj 05-1-6429-2/16 od 05.10.2016. godina. Ovim aktom podnosilac zahtjeva je upućen na internet stranicu na kojoj se tražena informacija nalazi. Međutim, nakon uočenog da se na sajtu ne može objaviti analitička kartica integralno, zbog pdf formata, koji je tom prilikom korišćen, Sekretarijat je nakon donošenja akta koji se pobija žalbom, donio rješenje broj 05-1-6429-4/16 od 19.10.2016. godine, kojim je dozvoljen pristup traženoj informaciji, te je tražena infromacija (analitička kartica svih računa za period od 12.09.2016. godine do 18.09.2016.godine) dostavljena podnosiocu zahtjeva dana 19.10.2016. godine, u Excel formatu na mail adresu spi(p).mans.co.me. Ovo rješenje je donijeto u zakonskom roku od 15 dana od dana podnošenja konkretnog zahtjeva za slobodan pristup informacijama.

Imajući u vidu navedeno, smatramo da je predmetna žalba neosnovana jer se uvidom u konkretnu informaciju koja je dostavljena podnosiocu zahtjeva u zakonskom roku putem mail-a u Excel formatu, utvrđuje da ista sadrži traženi paramatar, odnosno sve potrebne podatke: broj konta/naloga, naziv korisnika budžeta, naziv dobavljača, izvor sredstava,broj budžetske linije, datum plaćanja, iznos plaćanja i svrha plaćanja/naziv konta GK, te da su svi podatci u potpunosti vidljivi obzirom da je analitička kartica podnosiocu zahtjeva dostavljena u Excel formatu. Sa svega navedenog, prvostepeni organ je predložio da Agencija za zaštitu ličnih podataka i slobodan pristup informacijama, odbije žalbu kao neosnovanu.

Nakon razmatranja spisa predmeta, žalbenih navoda, odgovora na žalbu, uvida u analitičke kartice u spisima predmeta i neposrednog uvida na linku <http://tuzilastvocg.me/index.php/analiticke-kartice-i-putni-nalozi> na kom je objavljena tražena informacija zahtjevom za slobodan pristup informacijama br.16/100449 od 26.09.2016.godine i to: Analitička kartica za period od 12.09.2016.godine do 16.09.2016.godine,Savjet Agencije je našao da je žalba neosnovana.

Savjet Agencije je nesporno utvrdio da se analitičke kartice u koje je imao uvid ne razlikuju od onih koji su objavljeni na internet stranici prvostepenog organa, na linku: <http://tuzilastvocg.me/index.php/analiticke-kartice-i-putni-nalozi>

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Sekretarijat tužilačkog savjeta u zakonskom roku podnosiocu zahtjeva dostavila obavještenje br. 05-1-6429-2/16 od 05.10.2016.godine u kom se navodi da su tražene informacije javno dostupne na linku <http://tuzilastvocg.me/index.php/analiticke-kartice-i-putni-nalozi> , na kom je objavljena tražena informacija i to: Analitička kartica za period od 12.09.2016.godine do 16.09.2016.godine, Savjet Agencije je utvrdio da je Sekretarijat tužilačkog savjeta pravilno primjenio materijalno pravo i član 26 Zakona o slobodnom pristupu informacijama, na način što je obavještenjem dao jasan link gdje se može pronaći tražena informacija na internet stranici Sekretarijata tužilačkog savjeta te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Sekretarijata tužilačkog savjeta i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**