**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-2310-2/16**

**Podgorica,18.04.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/100427 od 30.09.2016.godine izjavljene radi poništaja akta Uprave za mlade i sport UPI broj: 01-237/1 od dana 30.09.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 07.11.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio akt UPI broj: 01-237/1 kojim obavještava podnosioca zahtjeva br.16/100427 od 26.09.2016.godine, kojim je tražena kopija analitičkih kartica svih računa za period od 12/09/2016 do 18/09/2016, dokument treba da sadrži najmanje broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta GK na osnovu člana 26 Zakona o slobodnom pristupu informacijama („Sl.list CG“ 44/12) da je tražena informacija dostupna na internet stranici Uprave za mlade i sport <http://www.upravazamladeisport.me>, te je shodno odredbama člana 28 stav 3 Zakona o finansiranju političkih subjekata i izbornih kampanja informacije postavljene na internet stranici Uprave za mlade i sport.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 26.09.2016.godine upućen zahtjev za pristup informacijama kojim je od Uprave za mlade i sport traženo da dostavi kopije analitičkih kartica svih računa (za period od 12/09/2016. do 18/09/2016), a koje sadrže najmanje broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta GK. Navodi se da je dana 04.10.2016. godine Uprava za mlade i sport dostavilo akt UPI broj: 01-237/1 od 30.09.2016.godine, kojim obavještava žalioca da je tražena informacija javno objavljena na zvaničnoj internet stranici tog organa. Žalilac ističe da je u postupku donošenja osporenog akta prvostepeni organ je na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti , te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac navodi da je pretragom internet stranice, na koju prvostepeni organ upućuje, pronašao analitičku karticu koja je nepotpuna i ne sadrži podatke koji bi garantovali potpuni uvid u potrošnju budžetskih sredstava. Postupajući na ovaj način prvostepeni organ je ograničio transparentnost i kontrolu potrošnje budžetskih sredstava, jer objavljeni dio informacija nije dovoljan za utvrđivanje činjenica kako se raspoređuju navedena sredstva u predizbornom periodu, pa nije moguće utvrditi dali je došlo do zloupotrebe državnih sredstava. Predmet interesovanja podnosioca zahtjeva su analitičke kartice iz kojih se jasno mogu vidjeti broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta GK. Shodno navedenom, žalilac ističe da informacija na koju je uputio prvostepeni organ nije relevantna, niti suštinski odgovara informaciji traženoj zahtjevom za slobodan pristup informacijama, zbog čega žalilac ističe da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Obzirom da je donošenjem akta prvostepenog organa žaliocu uskraćeno zakonsko pravo na slobodan pristup informacijama na njegovu štetu, to on blagovremeno izjavljuje žalbu i predlaže da Savjet Agencije poništi akt Uprave za mlade i sport UPI broj: 01-237/1 od 30.09.2016.godine i meritorno odluči.

Prvostepeni organ je uz dostavu žalbe aktom br.UP I br.01-237/3 od 24.10.2016.godine dao izjašnjenje na navode žalioca u kome kaže da više od deset godina ovaj organ uprave koristi integrisani program za planiranje i plaćanje budžetskih sredstava, kao i ostali državni organi, prema jedinstvenom finansijskom informacionom sistemu SAP AGE, koji je Ministarstvo finansija ustanovilo kao jedinstveni program za planiranje i plaćanje budžetskih sredstava koja se vrše preko državnog trezora ovog ministarstva. Isti program, navodi dalje prvostepeni organ u izjašnjenju po žalbi, sadrži sve podatke koj ežalilac traži, ali je očigledno da ili ne žele ili ne znaju sami da pretražuju na zvaničnoj internet stranici podatke koji ih interesuju. Dalje navodi, da u prilog tvrdnji da ovaj organ postupa ispravno i uredno prema uputstvima Agencije za sprječavanje korupcije, broj:01-02-02-2538 od 12.jula 2016.godine, odnosno prema članu 28 Zakona o finansiranju političkih subjekata i izbornih kampanja, govori činjenica da navdena Agencija za sprječavanje korupcije nije imala primjedbi na podatke objavljene na internet stranici Uprave za mlade i sport na podatke objavljene na internet stranici ovog organa (analitičke kartice sa svih rašuna koje imaju u svo posjedu) i njihovo blagovremeno postavljanje.

Nakon razmatranja spisa predmeta, žalbenih navoda, izjašnjenja na navode žalbe uvida u analitičke kartice u prilogu i neposrednog uvida na link prvostepenog organa http://www.upravazamladeisport.me/index.php/sport/izvjestaji/item/1488-izdati-putni-nalozi-i-analiticke-kartice na kom je objavljena tražena informacija zahtjevom za slobodan pristup informacijama br.16/100427 i to: Analitičke kartica za period od 13.09.2016.do 15.09.2016.godine, Savjet Agencije je našao da je žalba neosnovana. Savjet Agencije je nesporno utvrdio da se analitičke kartice u koje je imao uvid ne razlikuju od onih objavljenih na internet stranici prvostepenog organa, na linku: <http://www.upravazamladeisport.me/index.php/sport/izvjestaji/item/1488-izdati-putni-nalozi-i-analiticke-kartice>

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Uprave za mlade i sport u zakonskom roku podnosiocu zahtjeva dostavilo obavještenje UPI broj: 01-237/1 u kom se navodi da su tražene informacije javno dostupne na sajtu Uprave za mlade i sport, te je neposrednim uvidom na link <http://www.upravazamladeisport.me/index.php/sport/izvjestaji/item/1488-izdati-putni-nalozi-i-analiticke-kartice> utvrdio da je objavljena tražena informacija i to: Analitičke kartica za period od 13.09.2016.do 15.09.2016.godine, pa je Savjet Agencije je našao da je žalba neosnovana. Savjet Agencije je utvrdio da je Uprave za mlade i sport pravilno primjenila materijalno pravo i član 26 Zakona o slobodnom pristupu informacijama, na način što je obavještenjem dalo jasno obavještenje gdje se može pronaći tražena informacija na internet stranici Uprave za mlade i sport, te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Uprave za mlade i sporti dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**