**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-1591-2/16**

**Podgorica, 28.02.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/97391; 16/97392 od 05.09.2016.godine izjavljene radi poništaja akta Agencije za sprečavanje korupcije broj: 02-02-2539/3029 od 16.08.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 28.10.2016. godine, donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio akt broj: 02-02-2539/3029 od 16.08.2016.godine, te navode da povodom zahtjeva NVO Mreže za afirmaciju nevladinog sektora iz Podgorice br.02-02/2539/2629 i 02-02/2539/2630 od 19.08.2016.godine, obavještava da se pristup traženim putnim nalozima Agencije za sprečavanje korupcije, kao i putnim nalozima za ostale datume u toku izborne kampanje, može ostvariti na internet stranici Agencije za sprečavanje korupcije na linku Biblioteka, pododeljak Agencija.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 19.08.2016. godine upućen zahtjev za pristup informacijama kojim je od Agencije za sprečavanje korupcije traženo da dostavi kopiju svih izdatih putnih naloga za upravljanje službenim vozilima za period od 01/08/2016 do 07/08/2016. i 08/08/2016. do 14/08/2016.godin), koje su svi državni organi, organi državne uprave, organi loklane samouprave, organi lokalne uprave, javna preduzeća, javne ustanove, državni fondovi i privredna društva čiji je osnivač i/ili većinski ili djelimični vlasnik država ili jedinica dužni da objavljuju sedmodnevno. Dokument treba da uključuje: evidenciju troškova goriva i maziva i evidenciju kretanja vozila, provedenog vremena i učinka. Navodi se da je dana 24.08.2016.godine Agencija za sprečavanje korupcije dostavila akt broj: 02-02-2539/3029 od 16.08.2016.godine, kojim obavještava da je tražena informacija javno objavljena na sajtu tog organa. Žalilac ističe da je u postupku donošenja osporenog akta prvostepeni organ na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti , te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac ističe da je pretragom internet stranice, na koju prvostepeni organ upućuje, pronašao putne naloge za navedeni period, međutim isti ne sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga, načinu njegovog izdavanja i vođenju evidencije izdatih putnih naloga. Kako je prvostepeni organ je izostavio djelove obrasca koji su definisani pravilnikom: evidenciju utroška goriva i maziva, evidencija kretanja vozila, provedenog vremena i učinka iz istog nije moguće utvrditi da li je došlo do zloupotrebe vozila u predizbornim kampanjama. Žalilac u bitnom navodi da je, shodno navedenom, nesporno da prvostepeni organ nije objavio informaciju traženu zahtjevom, već se na istoj nalazi nepotpun putni nalog, koji je kao takav neupotrebljiv. Prema tome, kako su predmet zahtjeva bili puni nalozi sa svim potrebnim informacijama, a prema navedenom Pravilniku, jasno je da informacije na koje nas prvostepeni organ upućuje ne odgovaraju traženim. Naime, žalilac ističe da informacija na koju Agencija za sprečavanje korupcije upućuje nije relevantna, niti suštinski odgovara informaciji traženoj zahtjevom za slobodan pristup informacijama, zbog čega je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. U daljem se u bitnom navodi, da je članom 30 Zakona o slobodnom pristupu informacijama propisano je da o zahtjevu za pristup informaciji organ vlasti odlučuje rješenjem kojim odobrava pristup traženoj informaciji ili njenom dijelu ili zahtjev odbija. Kako osporeni akt predstavlja obavještenje, žalilac ukazuje na to da u konkretnom slučaju, od strane prvostepenog organa, nije postupljeno shodno navedenoj zakonskoj odredbi, te da osporeni akt ne ispunjava zakonom propisanu formu. Osporeni akt nije donijet u zakonom propisanoj formi, a shodno članu 203 Zakona o opštem upravnom postupku, te apsolutno ne sadrži ni jedan razlog koji bi upućivao na valjanu odluku u konkretnom slučaju i način na koji je prilikom donošenje istog postupljeno, te prilikom donošenja istog nije primijenjen bilo kakav propis. Zato je osporeni akt nerazumljiv i nezakonit, jer nedostatak valjanog obrazloženja onemogućava uopšte utvrdivanje zakonitosti i pravilnosti istog. Predlaže da Savjet Agencije poništi akt Agencije za sprečavanje korupcije broj: 02-02-2539/3029 od 16.08.2016. godine i meritorno odluči.

Nakon razmatranja spisa predmeta, žalbenih navoda, i neposrednog uvida u putne naloge kao i na linku <http://www.antikorupcija.me/me/biblioteka/#query=putni%20nalozi%20ask> na kom je objavljena tražena informacija zahtjevom za slobodan pristup informacijama br. 16/97391 i 16/97392 to: Putni nalog za putnički automobil N 18851, Putni nalog za putnički automobil N 16604, Putni nalog za putnički automobil N18954, Putni nalog za putnički automobil N 16604, Putni nalog za putnički automobil N 18851, Putni nalog za putnički automobil N 18954, Savjet Agencije je našao da je žalba neosnovana.

Savjet Agencije je nedvosmisleno utvrdio da se sadržaj putnih naloga ne razlikuje od onoga što je objavljeno na internet stranici na linku <http://www.antikorupcija.me/me/biblioteka/#query=putni%20nalozi%20ask>

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Agencija za sprečavanje korupcije u zakonskom roku podnosiocu zahtjeva dostavila obavještenje broj: 02-02-2539/3029 od 16.08.2016. godine u kom se navodi da su tražene informacije javno dostupne na u kom se navodi da su tražene informacije javno dostupne na internet stranici Agencije za sprečavanje korupcije na kom je objavljena tražena informacija i to: Putni nalog za putnički automobil N 18851, Putni nalog za putnički automobil N 16604, Putni nalog za putnički automobil N18954, Putni nalog za putnički automobil N 16604, Putni nalog za putnički automobil N 18851, Putni nalog za putnički automobil N 18954, Savjet Agencije je utvrdio da je Agencija za sprečavanje korupcije pravilno primjenio materijalno pravo i član 26 Zakona o slobodnom pristupu informacijama, na način što je obavještenjem dala jasan link <http://www.antikorupcija.me/me/biblioteka/#query=putni%20nalozi%20ask> gdje se može pronaći tražena informacija na internet stranici Agenciji za sprečavanje korupcije te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Agenciji za sprečavanje korupcije.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**