**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-3054-2/16**

**Podgorica,21.12.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/97731 od 29.11.2016. godine izjavljene radi poništaja akta Sekretarijata za finansije Opštine Bijelo Polje broj: 05/1-3462/1 od 16.09.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 13.12.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Zahtjevom za slobodan pristup informacijama br.16/97731, je traženo da se podnosiocu zahtjeva omogući pristup informacijama- analitičkih kartica svih računa (svih potrošačkih jedinica Opštine) za period od 22/08/2016. do 28/08/2016, koje je organ lokalne uprave dužan objavljivati sedmodnevno (u skladu sa čl.28 st.3 Zakona o finansiraju političkih subjekata i izbornih kampanja).Dokument treba da sadrži: broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta.

Prvostepeni organ je donio akt br. 05/1-3462/1 od 16.09.2016.godine kojim obavještava podnosioca zahtjeva, na osnovu člana 26 Zakona o slobodnom pristupu informacijama („Sl.list CG“ 44/12), i člana 30 stav 2 Zakona o finansiraju političkih subjekata i izbornih kampanja da je tražena informacija javno dostupna i objavljena na internet stranici Opštine Bijelo Polje [www.bijelopolje.co.me/index.php/component/content/article/2411](http://www.bijelopolje.co.me/index.php/component/content/article/2411) .

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 01.09.2016.godine upućen zahtjev za pristup informacijama kojim je od Sekretarijata za finansije Opštine Bijelo Polje traženo da dostavi kopije analitičkih kartica svih računa (svih potrošačkih jedinica Opštine) za period od 22/08/2016. do 28/08/2016, koje je organ lokalne uprave dužan objavljivati sedmodnevno (u skladu sa čl.28 st.3 Zakona o finansiraju političkih subjekata i izbornih kampanja). Dokument treba da sadrži: broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta. Navodi se da je dana 22.09.2016. godine Sekretarijat za finansije Opštine Bijelo Polje dostavio akt br. 05/1-3462/1 od 16.09.2016.godine kojim obavještava žalioca da je tražena informacija javno objavljena na zvaničnom sajtu organa. Žalilac ističe da je u postupku donošenja osporenog akta prvostepeni organ je na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti, te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac ističe da je pretragom internet stranice, na koju prvostepeni organ upućuje, objavljeni dokument koji nije sadržavao podatke koji bi garantovali potpuni uvid u potrošnju budžetskih sredstava, kao što je svrha plaćanja i broj konta/naloga. Predmet interesovanja žalioca, kako je to u zahtjevu navedeno jesu dokumenta iz kojih se jasno mogu vidjeti broj konta/naloga, naziv korisnika budžeta (organa koji su uključeni u analitičku karticu) naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja/naziv konta . Žalilac dalje ističe da informacija na koju upućuje prvostepeni organ nije relevantna, niti suštinski odgovara informaciji traženoj zahtjevom za sobodan pristup informacijama, zbog čega žalilac ističe da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Obzirom da je donošenjem akta prvostepenog organa uskraćeno zakonsko pravo na slobodan pristup informacijama na njegovu štetu, žalilac blagovremeno izjavljuje žalbu i predlaže da Savjet Agencije poništi akt Sekretarijata za finansije Opštine Bijelo Polje br. 05/1-3462/1 od 16.09.2016.godine i meritorno odluči .

Nakon razmatranja spisa predmeta, žalbenih navoda, odgovora na žalbu i neposrednog uvida na link prvostepenog organa http://www.bijelopolje.co.me/images/analiticke/kartice/budzetska\_rezerva\_za\_period\_od\_11\_08\_do\_25\_08\_2016\_godine.pdf na kom je objavljena tražena informacija zahtjevom za slobodan pristup informacijama br. 16/97731 i to: Tabela Plaćeni nalozi za fizička i pravna lica za period od 11.08.do 28.08.2016.godine, Savjet Agencije je našao da je žalba neosnovana.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Sekretarijat za finansije Opštine Bijelo Polje u zakonskom roku podnosiocu zahtjeva dostavio obavještenje br. 05/1-3462/1 od 29.11.2016.godine u kom se navodi da su tražene informacije javno dostupne na sajtu ovog organa, na kojim je objavljena tražena informacija i to: Tabela Plaćeni nalozi za fizička i pravna lica za period od 11.08.do 28.08.2016.godine, Savjet Agencije je utvrdio da je Sekretarijat za finansije Opštine Bijelo Polje pravilno primjenio materijalno pravo i član 26 Zakona o slobodnom pristupu informacijama, na način što je obavještenjem dao jasno obavještenje gdje se može pronaći tražena informacija na internet stranici Sekretarijata za finansije Opštine Bijelo Polje, te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Sekretarijata za finansije Opštine Bijelo Polje, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**