**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-830-2/17**

**Podgorica, 14.06.2017.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi NVO Mans br. 17/107767 od 08.02.2016.godine izjavljene protiv rješenja Generalnog sekretarijata Vlade Crne Gore, br. UP 1//2-17 od 25. januara 2017.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 12.06.2017. godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio rješenje po osnovu podnijetog zahtjeva za slobodan pristup informacijama NVO Mans br. 17/107767 od 17.janura 2017.godine na način što je odlučeno: „Zahtjev se odbija.“ U obrazloženju osporenog rješenja se navodi da je Mreža za afirmaciju nevladinog sektora - MANS - iz Podgorice obratila se zahtjevom broj 17/107767 od 17. januara 2017. godine, kojim je tražena kopija izvještaja o stanju rješavanja upravnih stvari u 2015. godini, koji je bio na sjednici Vlade Crne Gore održanoj dana 29. decembra 2016. godine. U postupku rješavanja po zahtjevu, utvrđeno je da Vlada nije usvojila Izvještaj o stanju rješavanja upravnih stvari u 2015. godini, koji je bio na dnevnom redu Vlade, na sjednici od 29. decembra 2016. godine, iz kojih razloga Generalni sekretarijat Vlade ne posjeduje traženu informaciju, zbog čega je zahtjev odbijen.

Protiv ovog rješenja u zakonskom roku podnosilac zahtjeva je uložio žalbu. U žalbi je navedeno da rješenje pobija zbog, povrede pravila postupka i nepotpuno i nepravilno utvrđenog činjeničnog stanja . U bitnom se navodi da je dana 25. januara 2017. godine dostavljeno im rješenje Generalnog sekretarijata Vlade Crne Gore broj: UP 1/2-17 od dana 25. januara 2017. godine kojim ovaj organ odbija zahtjev za slobodan pristup informacijama odbija uz obrazloženje da ne posjeduje traženu informaciju, jer ista nije usvojena na sjednici. Naime, na zvaničnoj internet stranici Vlade Crne Gore u okviru 7.sjednice ovog organa od 29.decembra 2016.godine objavljeni su materijali koji su Vladi dostavljeni radi rasprave. Pod tačkom 28.navodi se Izvještaj o stanju rješavanja upravnih stvari u 2015.godini koji je predmet zahtjeva u konkretnom slučaju. Žalilac u žalbi navodi da, ni prvostepeni organ u osporenom rješenju ne spori da je traženi Izvještaj bio na dnevnom redu predmetne sjednice, pa je nejasno na osnovu čega ograničava pristup istom. Dakle, navodi prvostepenog organa da je Izvještaj nije moguće dostaviti jer isti nije usvojen na sjednici, su prema mišljenju žalioca, irelevantni i ne mogu se smatrati valjanim za donošenje odluke kakva je data u dispozitivu. Shodno prednjem navedenom, a imajući u vidu da je predmetni izvještaj nesporno bio predmet rasprave na dnevnom redu, žalilac je mišljenja da je pristup neosnovano i nezakonito odbijen. Osim toga, predmet zahtjeva nije usvojeni Izvještaj da bi ova činjenica bila od značaja, već Izvještaj koji je bio na sjednici Vlade održanoj dana 29.decembra 2016.godine, bez obzira na to što isti nije usvojen. Iz navedenog nedvosmisleno proizilazi da je prvostepeni organ u posjedu traženih informacija, te da je iste bio dužan i dostaviti, a u skladu sa članom 13 Zakona o slobodnom pristupu informacijama koji propisuje da je organ vlasti dužan da fizičkom i pravnom licu koje traži pristup informaciji omogući pristup informaciji ili njenom dijelu, koju posjeduje, osim u slučajevima predvidenim ovim zakonom. Žalilac se poziva na odredbu člana 30 stav 3 Zakona o slobodnom pristupu informacijama propisuje da rješenje kojim se odbija zahtjev za pristup informaciji sadrži detaljno obrazloženje razloga zbog kojih se ne dozvoljava pristup traženoj informaciji. Po nalaženju žalioca, osporeno rješenje ne sadrži utvrđeno činjenično stanje, nijesu navedeni valjani razlozi zbog kojeg nije uvažen naš zahtjev, kao ni razlozi koji bi upućivali na pravilnu primjenu materijalnog prava, što nedvosmisleno ukazuje na povredu pravila postupka i na nezakonitost osporenog rješenja. Naime, odredbom člana 203 stav 2 Zakona o opštem upravnom postupku propisano je da obrazloženje, između ostalog, sadrži utvrđeno činjenično stanje, razloge zbog kojih nije uvažen koji od zahtjeva stranke, materijalne propise i razloge koji, s obzirom na utvrđeno činjenično stanje, upućuju na rješenje kakvo je dato u dispozitivu.Predlaže da Savjet Agencije za zaštitu ličnih podataka i slobodan pristup informacijama poništi rješenje Generalnog sekretarijata Vlade Crne Gore broj: UP 1/2-17 od 25. januara 2017. godine.

Generalni sekretarijat Vlade Crne Gore je dostavio odgovor na žalbu br. UP 1/4-17 od 14. februara 2017.godine u kojem se u bitnom navodi da je Generalni sekretarijat Vlade prilikom donošenja pobijanog rješenja utvrdio da je informacija kojoj se traži pristup bila na dnevnom redu Vlade u formi Predloga izvještaja o stanju rješavanja upravnih stvari u 2015. godini, iz kojih razloga je Vlada i donijela Zaključak broj 08-1835 od 12. januara 2017. godine, kojim nije usvojila Predlog izvještaja o stanju rješavanja upravnih stvari u 2015. godini, te se iz navedenog zaključuje da Izvještaj nije materijal Vlade. Uz to, saglasno članu 14 stav 1 tačka 4 alineja 2 Zakona o slobodnom pristupu informacijama kojim je propisano da organ vlasti može ograničiti pristup informaciji ili dijelu informacije ako je to u interesu vršenja službene dužnosti, radi zaštite od objelodanjivanja podataka koji se odnose na konsultacije unutar i između organa vlasti radi izrade službenih dokumenata i članu 15 stav 4 istog Zakona kojim je predviđeno da ograničenje pristupa informaciji radi vršenja službene dužnosti može trajati do izrade službenih dokumenata, to je traženoj informaciji ograničen pristup s obzirom da se radi o Predlogu izvještaja a ne Vladinom materijalu koji je usvojen. Prvostepeni organ sa iznijetih razloga predlaže da Savjetu Agencije žalbu odbije kao neosnovanu.

Nakon razmatranja spisa predmeta , žalbenih navoda, odgovora na žalbu , Savjet Agencije nalazi da je žalba neosnovana.

Član 235 Zakona o opštem upravnom postupku propisuje da drugostepeni organ će odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Savjet Agencije je u postupku preispitivanja zakonitosti osporenog rješenja utvrdio da je prvostepeni organ i smisilu člana 30 Zakona o slobodnom pristupu informacijama dao jasne razloge za odbijanje zahtjeva za slobodan pristup informacijama jer je utvrđeno je da Vlada nije usvojila Izvještaj o stanju rješavanja upravnih stvari u 2015. godini, koji je bio na dnevnom redu Vlade, na sjednici od 29. decembra 2016. godine, iz kojih razloga Generalni sekretarijat Vlade ne posjeduje traženu informaciju, zbog čega je zahtjev odbijen kao neosnovan. Ukazujemo da je na sjednici Vlade Crne Gore traženi Izvještaj bio u formi Predlog izvještaja o stanju rješavanja upravnih stvari u 2015. godini, iz kojih razloga je Vlada i donijela Zaključak broj 08-1835 od 12. januara 2017. godine, kojim nije usvojila Predlog izvještaja o stanju rješavanja upravnih stvari u 2015. godini, te se iz navedenog zaključuje da Izvještaj nije usvojeni materijal Vlade Crne Gore. Traženi Izvještaj nema formu konačnog akta u posjedu organa vlasti te se isti ne može ni dostaviti podnosiocu žalbe zbog člana članu 14 stav 1 tačka 4 alineja 2 i 15 stav 4 Zakona o slobodnom pristupu informacijama. Savjet Agencije nalazi u postupku preispitivanja zakonitosti osporenog rješenja da istim nijesu povrijeđene odredbe Zakona o opštem upravnom postupku niti odredbe Zakona o slobodnom pristupu informacijama na štetu podnosica žalbe.

Savjet Agencije je cijenio i ostale navode iz žalbe, pa je našao da nijesu od uticaja za drukčije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**