**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-1983-2/17**

**Podgorica, 07.07.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/110411 od 17.05.2017.godine izjavljene radi poništaja akta Direkcije za izgradnju i investicije Opštine Bijelo Polje br.07/1-928/2 od 26.04.2017.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 06.07.2017. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Po osnovu podnijetog zahtjeva Mreže za afirmaciju nevladinog sektora br. 16/110411 od 14.03.2017.godine kojim je tražena informacija koja se tiče kopije izdatih urbanističko-tehničkih uslova za izgradnju postrojenja za prečišćavanje otpadnih voda na teritoriji Opštine Bijelo Polje, prvostepeni organ je donio akt br. 07/1-928/2 od 26.04.2017.godine kojim obavještava podnosioca zahtjeva, shodno članu 26 stav 2 Zakona o slobodnom pristupu informacijama, da je tražena informacija dostupna na internet stranici Opštine Bijelo Polje <http://bijelopolje.co.me/> link Urbanizam.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja. Da je dana 14.03.2017.godine upućen zahtjev za pristup informacijama kojim je od Direkcije za izgradnju i investicije Opštine Bijelo Polje traženo da dostavi kopije izdatih urbanističko-tehničkih uslova za izgradnju postrojenja za prečišćavanje otpadnih voda na teritoriji Opštine Bijelo Polje. Navodi se da je dana 03.05.2017. godine Direkcija za izgradnju i investicije Opštine Bijelo Polje dostavio akt br.07/1-928/2 od 26.04.2017.godine kojim obavještava žalioca da je tražena informacija javno objavljena na zvaničnom sajtu organa. Žalilac ističe da je u postupku donošenja osporenog akta prvostepeni organ je na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti , te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac ističe da je pretragom internet stranice, na koju prvostepeni organ upućuje koje ne zadovoljavaju sadržinu traženih informacija, pa žalilac ukazuje na to da je akt prvostepenog organa nezakonit. Žalilac osporava navode prvostepenog organa jer isti ne odgovaraju stvarnom činjeničnom stanju. Naime, na navedenoj internet stranici link urbanizam nije u funkciji, zbog čega isti nijesmo mogli pretražiti, na koji način nam pristup traženim informcijama nije omogućen ovim putem. Dakle, prema navedenim uputstvima žalilac nije pronašao tražene informacije, jer link na kom su iste navodno objevljene nije u funkciji, a na osnovu čega se zaključuje da je prvostepeni organ pogrešno postupio u konkretnom slučaju, odnosno da je nepravilno utvrdio činjenično stanje na način što nije pravilno utvrdio da da li su tražene informacije javno dostupne, zbog čega je prema mišljenju žalioca, prvostepeni organ, postupio suprotno zakonskim odredbama. Naime,navodi dalje žalilac, shodno odredbi člana 9 stav 1 tačka 2 Zakona o slobodnom pristupu informacijama informacija u posjedu organa vlasti je faktičko posjedovanje informacije od strane organa vlasti (sopstvene informacije, informacije dostavljene od drugih organa vlasti ili trećih lica), bez obzira na osnov i način sticanja. Dalje, član 2 Konvencije Sekretarijata Evrope o pristupu zvaničnim dokumentima, ratifikovane od stane Crne Gore, navodi da zvanični dokumenti predstavljaju svaku informaciju, u bilo kojoj formi, bilo sačinjene ili dostavljene organima vlasti. (Council of Europe Convention on Access to Official Documents, Article 2.b.) Uredba Evropskog parlamenta i Sekretarijata Evrope, koja se odnosi na pristup dokumentima, nalaže da se sve informacije u posjedu javnih institucija imaju smatrati javnim, i to informacije sačinjene od strane institucije, kao i informacije dostavljene institucijama. (regulation (ec) no 1049/2001 of the european parliament and of the council of 30 may 2001 regarding public access to European Parliament, Council and Commission documents, Article 10, 11). U navedenoj Uredbi stoji, žalilac ističe, da se ista odnosi na svu dokumentaciju u posjedu institucija, sačinjenu ili dostavljenu, iz svih oblasti djelatnosti Evropske unije. Član 13 stav 1 ovog Zakona o slobodnom pristupu informacijama propisuje da je organ vlasti dužan da fizičkom i pravnom licu koje traži pristup informaciji omogući pristup informaciji ili njenom dijelu, koju posjeduje, osim u slučajevima predviđenim ovim zakonom. Kako je neporno da se tražene informacije nalaze u posjedu prvostepenog organa, a kako iste nijesu javno objavljene, žalilac smatra da je prvostepeni organ bio dužan dostaviti ih, a u skladu sa navedenim zakonskim odredbama. S obzirom na to da je donošenjem akta prvostepenog organa ograničeno njegovo zakonsko pravo na slobodan pristup informacijama na njegovu štetu, a u skladu sa navedenim, žalilac blagovremeno izjavljuje žalbu i predlaže da Savjet Agencije poništi akt Direkcije za izgradnju i investicije Opštine Bijelo Polje br.340/16-12-104/2od 12.10.2016.godine i meritorno odluči .

Nakon razmatranja spisa predmeta, žalbenih navoda, i neposrednog uvida na linku <http://www.urbanizambp.me/images/pdf/00254.pdf> na kom je objavljena tražena informacija zahtjevom za slobodan pristup informacijama br.16/110411 od 14.03.2017.godine i to: Urbanističko-tehnički uslovi za izradu tehničke dokumentacije za izgradnju objekta – kolektora i postrojenja za prečišćavanje otpadnih voda sa pratećim sadržajima br.06/1-45/1 od 03.08.2016.godine,Savjet Agencije je našao da je žalba neosnovana. Savjet Agencije je nesporno utvrdio da se urbanističko-tehnički uslovi u koje je imao uvid ne razlikuju od onih koji su objavljeni na internet stranici prvostepenog organa, na linku: <http://www.urbanizambp.me/images/pdf/00254.pdf>

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Direkcija za izgradnju i investicije Opštine Bijelo Polje u zakonskom roku podnosiocu zahtjeva dostavila obavještenje br. 07/1-928/2 od 26.04.2017.godine u kom se navodi da su tražene informacije javno dostupne na linku <http://www.urbanizambp.me/images/pdf/00254.pdf> , na kom je objavljena tražena informacija i to: Urbanističko-tehnički uslovi za izradu tehničke dokumentacije za izgradnju objekta – kolektora i postrojenja za prečišćavanje otpadnih voda sa pratećim sadržajima br.06/1-45/1 od 03.08.2016.godine, Savjet Agencije je utvrdio da je Direkcija za izgradnju i investicije Opštine Bijelo Polje pravilno primjenilo materijalno pravo i član 26 Zakona o slobodnom pristupu informacijama, na način što je obavještenjem dala jasan link gdje se može pronaći tražena informacija na internet stranici Direkcije za izgradnju i investicije Opštine Bijelo Polje te je našao da je žalba neosnovana. Kako je Savjet Agencije neposrednim uvidom na internet stranici Opštine Bijelo Polje utvrdio da su informacije koje su tražene zahtjevom javno objavljene, po uputstvu kako je dao prvostepeni organ za pristupanje traženoj informaciji. Takođe ni žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Direkcije za izgradnju i investicije Opštine Bijelo Polje i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**