**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-355-2/17**

**Podgorica, 05.09.2017. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans 17/106592 od 18.01.2017.godine, izjavljene zbog povrede pravila postupka-nedonošenja rješenja Zajednice opština Crne Gore, na osnovu člana 38 Zakona o slobodnom pristupu informacijama („Sl.list Crne Gore, br.44/12 i 30/17) člana 235 stav 1 Zakona o opštem upravnom postupku („Sl.list Crne Gore, br.60/03, 73/10 i 32/11) je na sjednici održanoj dana 19.06.2017. godine, donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Zbog povrede pravila postupka-nedonošenja rješenja Zajednice opština Crne Gore, podnosilac zahtjeva za pristup informaciji je uložio žalbu. U žalbi se navodi da su dana 26.12.2016. godine podnijeli zahtjev za pristup informacijama i to kopije: akta koja sadrže informaacije o svim organima koja vrše javna ovlašćenja, jedinicama lokalne samouprave, nazivima naseljenih mjesta, trgova i ulica, ustanova, poslovnih i drugih firmi i toponima čija su imena ispisana na jeziku i pismu manjine (veza sa mjerom broj: 3.10.1.4. Akcionog plana za poglavlje 23.) Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da se žalba odbija kao neosnovana.

Član 9 Zakona o slobodnom pristupu informacijama propisuje da pojedini izrazi u ovom zakonu imaju sljedeće značenje: 1) organ vlasti je državni organ (zakonodavni, izvršni, sudski, upravni), organ lokalne samouprave, organ lokalne uprave, ustanova, privredno društvo i drugo pravno lice čiji je osnivač, suosnivač ili većinski vlasnik država ili lokalna samouprava, pravno lice čiji se rad većim dijelom finansira iz javnih prihoda, kao i fizičko lice, preduzetnik ili pravno lice koje vrši javno ovlašćenje ili upravlja javnim fondom.

Agencija za zaštitu ličnih podataka i slobodan pristup informacijama dana 26.01.2017. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br. 07-42-969-1/17 od 26.01.2017. godine na osnovu 241 stav 1 Zakona o opštem upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ je 31.01.2017. godine dostavio akt br. 03-55/17 u kome navode da je povodom ovog, ali i drugih podnešenih zahtjeva, Zajednica opština je dana 18.07.2016.godine u elektronskoj formi (mejlom), obavijestila NVO MANS da je Zajednica opština nacionalna asocijacija lokalnih samouprava koju su osnovale sve opštine u CG, a čija je uloga da zastupa interese opština pred državnim organima i međunarodnim organizacijama i da im pruža pomoć da što efikasnije i transparentnije obavljaju poslove iz svoje nadležnosti, a ne da vrši kontrolu nad njihovim radom, niti vrši javna ovlašćenja, što je nedvosmisleno utvrđeno Statutom Zajednice, kao osnivačkim aktom. Zajednica opština nije organ vlasti i ne vrši nadzor nad radom jedinica lokalne samouprave te u tom smislu ne može da provjerava informacije koje dostavljaju jedinice lokalne samouprave i preuzme odgovornost za njihovu tačnost. Zajednica opština nije u posjedu akata - akta koja sadrže informaacije o svim organima koja vrše javna ovlašćenja, jedinicama lokalne samouprave, nazivima naseljenih mjesta, trgova i ulica, ustanova, poslovnih i drugih firmi i toponima čija su imena ispisana na jeziku i pismu manjine, već su to jedinice lokalne samouprave kao donosioci navedenih akata koji se objavljuju u „Službenom listu - opštinski propisi"' i na web stranicama opštinama, a da je Ministarstvo unutrašnjih poslova, sada Ministarstvo javne uprave nadležan državni organ koji vrši nadzor nad radom jedinica lokalne samouprave u ovoj oblasti, te da se tražene informacije mogu pribaviti neposredno od jedinica lokalne samouprave i Ministarstva javne uprave, kao organa vlasti. Nadalje se navodi da Zajednica opština nema javno pravni status državnog organa, odnosno javne službe koja vrši javna ovlašćenja te nije obveznik primjene Zakona o opštem upravnom postupku, što nedvosmisleno proizilazi iz odredaba člana 1, 2 i 4 ovog Zakona, zbog čega i nije donešeno Rješenje/Zaključak po zahtjevu za pristup informacijama, kao upravni akt kojeg prepoznaje Zakon o opštem upravnom postupku. Povodom podnesenog zahtjeva Zajednica opština je ukazala i na pravni stav Upravnog suda zauzet povodom ranijih zahtjeva da „Zajednica opština nije organ vlasti, odnosno ne vrši javna ovlašćenja",zbog čega nije ni obveznik primjene Zakona o slobodnom pristupu informacijama, a što je navedeno u presudama: U.br. 634/2011, U.br.636/2011, U.br. 637/2011 i U.br. 656/2011. Ovakav stav nedvosmisleno proizilazi iz odredbe člana 9 stav 1 tačka 1 i odredbe člana 25 Zakona o slobodnom pristupu informacijama, te samim tim nije obveznik primjene Zakona. Zbog svega navedenog predlaženo je da Savjet Agencije žalbu NVO MANS odbije kao neosnovanu.

Agencija za zaštitu ličnih podataka i slobodan pristup informacijama dana 06.06.2017. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev br. 07-33-6287-1/17 za dostavljanje kopija završnih računa za 2014., 2015., i 2016. godinu kao i kopije budžeta za 2017. godinu u cilju utvrđivanja da li je ista organ vlasti. Prvostepeni organ je aktom br. 03-481-1/17 od 12.06.2017. godine dostavio traženu informaciju uz iste navode kao u prethodnom Izvješnjenju.

Savjet Agencije je u konkretnom predmetu formiranom po žalbi NVO Mans br. 17/106592 od 18.01.2017. godine, uvidom u spise predmeta dostavljenih od strane Zajednice opština Crne Gore i Zakon o slobodnom pristupu informacijama („Sl.list Crne Gore, br.44/12 i 30/17), utvrdio da Zajednica opština Crne Gore nije obveznik Zakona o slobodnom pristupu informacijama, te da iz iznijetog nije u obavezi da postupa po zahtjevima za slobodan pristup informacijama i dostavlja tražene informacije podnosiocima.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**