**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-3303-2/16**

**Podgorica,24.05.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/102176 od 13.12.2016. godine izjavljene radi poništaja akta Ministarstva finansija br: 011-329/2 od dana 24.10.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 14.02.2017. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio akt br:011-329/2 od 24.10.2016.godine kojim obavještava podnosioca zahtjeva br.16/102176 od 14.10.2016.godine, kojim je tražena kopija svih rashoda koji su u Državnom trezoru realizovani u septembru 2016.godine, a sve po SAP sistemu po kojem e vode budžetski rashodi i u elektronskoj formi (CD). Aktom je prvostepeni organ Obavijestio podnosioca zahtjeva, shodno članu 26 stav 2 Zakona o slobodnom pristupu informacijama („Sl.list CG“ 44/12) da se tražena informacija nalazi na internet stranici Ministrastva finansija na linku: <http://www.mf.gov.me/rubrike/analiticke>\_kartice\_i\_putni\_nalozi/analiticke\_kartice/ , te da shodno stavu 1 istog člana Zakona ovaj organ nije dužan da istoj omogući pristup na traženi način.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 14.10.2016.godine upućen zahtjev za pristup informacijama kojim je od Ministarstva finansija traženo da dostavi kopije svih svih rashoda koji su u Državnom trezoru realizovani u septembru 2016.godine, a sve po SAP sistemu po kojem e vode budžetski rashodi i u elektronskoj formi (CD). Navodi se da je dana 02.11.2016. godine Ministarstvo finansija dostavilo akt br: 011-329/2 od 24.10.2016.godine, kojim obavještava žalioca da je tražena informacija javno objavljena na zvaničnoj internet stranici tog organa. Žalilac ističe da je u postupku donošenja osporenog akta prvostepeni organ na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti , te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac navodi da je pretragom internet stranice, na koju prvostepeni organ upućuje, pronašao objavljene informacije koje formom ne odgovaraju traženim. Naime, informacije koje su objavljene predstavljaju sedmične izvještaje koji su objavljeni u PDF formatu, a kako su zahtjevom traženi rashodi na mjesečnom nivou, jasno je da isti ne odgovaraju traženoj informaciji. Takođe, žalilac ističe da forma objavljenih informacija nije podobna za obradu podataka sadržanih u istima, te da je prvostepeni organ po ranije podnijetim zahtjevima dostavljao na CD-u informacije u excel-u. Žalilac ističe da je shodno tome nejasno zašto je prvostepeni organ po ovom zahtjevu žalioca odlučio na drugačiji način i uputio žalioca na javno objavljene informacije, iako iste ne odgovaraju tarženim. Žalilac navodi da shodno odredbi člana 21 stav 1 Zakona o slobodnom pristupu informacijama podnosilac zahtjeva ima pravo da izabere način na koji želi da ostvari pravo na pristup traženoj informaciji. Stav 2 navedenog člana propisuje obavezu organa vlasti da omogući pristup traženoj informaciji na način iz stava 1 ovog člana za koji se podnosilac zahtjeva opredijelio, osim ako zahtijevani način pristupa tehnički nije moguć. S tim u vezi žalilac ističe da je precizirao zahtjevom na koji način želi pristupiti traženim informacijama, a kako informacije na koje prvostepeni organ upućuje žalioca ne odgovaraju traženim , to on smatra da je ovakvo postupanje od strane istog neosnovano. Žalilac takođe ističe da je predmet zahtjeva jasan i da je prvostepenom organu poznato na koji način je potrebno dostaviti traženu informaciju, pa je nejasno zašto ovaj organ poistovjećuje objavljene informacije sa traženim, uprkos tome što zna da objavljene informacijene zadovoljavaju formu, odnosno nijesu u excel formatu a kako ih je potrebno dostaviti. Žalilac dalje navodi odredbe člana 9 stav 1 tačka 2 Zakona o slobodnom pristupu informacijama, po kojem informacija u posjedu organa vlasti je faktičko posjedovanje informacije od strane organa vlasti (sopstvene informacije, informacije dostavljene od strane drugih organa vlasti ili trećih lica) bez obzira na osnov i način sticanja. Član 13 stav 1 ovog zakona propisuje, navodi dalje žalilac, da je organ vlasti dužan da fizičkom i pravnom licu koje traži pristup informaciji omogući pristup informaciji ili njenom dijelu, koju posjeduje, osim u slučajevima predviđenim ovim zakonom. Kako se na osnovu navoda prvostepenog organa zaključuje da isti u svom faktičkom posjedu ima traženu dokuemntaciju, te kako ne postoji zakonski osnov za ograničenjem pristupa istoj, to žalilac smatra da je prvostepeni organ bio dužan da dostavi tražene informacije na način kako je to traženo zakonom. Iz onoga što je naveo, žalilac smatra da proizilazi da informacije na koje prvostepeni organ upućuje nijesu relevantne, niti suštinski odgovaraju informacijama traženim zahtjevom za slobodan pristup ,zbog čega žalilac smatra da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Obzirom da je prvostepeni organ donošenjem akta br:011-329/2 uskratio žaliocu pravo na slobodan pristup informacijama na njegovu štetu, to on blagovremeno izjavljuje žalbu i predlaže da Savjet Agencije poništi akt Ministarstva finansija i meritorno odluči.

Nakon razmatranja spisa predmeta, žalbenih navoda, uvida u dostavljene analitičke kartice svih rashoda i neposrednog uvida na link prvostepenog organa <http://www.mf.gov.me/rubrike/analiticke>\_kartice\_i\_putni\_nalozi/analiticke\_kartice/ na kom je objavljena tražena informacija zahtjevom za slobodan pristup informacijama br.16/102176 i to: Izvještaj o plaćanju iz sredstava rezervi za period 11.09.-25.09.2016.godine, Savjet Agencije je našao da je žalba neosnovana. Savjet Agencije je nesporno utvrdio da se analitičke kartice u koje je imao uvid ne razlikuju od onih objavljenih na internet stranici prvostepenog organa, na linku: <http://www.mf.gov.me/rubrike/analiticke>\_kartice\_i\_putni\_nalozi/analiticke\_kartice/.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Ministarstvo finansija u zakonskom roku podnosiocu zahtjeva dostavilo obavještenje br:011-329/2 u kom se navodi da su tražene informacije javno dostupne na sajtu Ministarstva finansija, te je neposrednim uvidom na link <http://www.mf.gov.me/rubrike/analiticke>\_kartice\_i\_putni\_nalozi/analiticke\_kartice/ i utvrdio da je objavljena tražena informacija i to: Izvještaj o plaćanju iz sredstava rezervi za period 11.09. do 25.09.2016.godine, Savjet Agencije je našao da je žalba neosnovana, pa je Savjet Agencije je našao da je žalba neosnovana.

Savjet Agencije je našao da je prvostepeni organ pravilno primjenio materijalno pravo i član 26 Zakona o slobodnom pristupu informacijama, na način što je ožalbenim aktom dao jasno obavještenje gdje se može pronaći tražena informacija na internet stranici Ministarstva finansija, te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u internet stranicu Ministarstva finansija i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**