**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-2026-2/16**

**Podgorica, 28.08.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/94849 od 01.09.2016.godine izjavljene radi poništaja rješenja Ministarstva finansija broj: 011-210/2 od 05.08.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 03.11.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio rješenje broj: 011-210/2 od 05.08.2016.godine, kojim je odbio zahtjev Mreže za afirmaciju nevladinog sektora iz Podgorice za pristup informacijama 16/94849 od 04.08.2016.godine kao neosnovan. U obrazloženju rješenja navodi da se NVO MANS obratio zahtjevom kojim traži pristup informaciji i to kopiju: Analitičkih kartica svih računa (za period od 12.07.2016.do 17.07.2016. koje institucija ima u svom posjedu i koje je dužna objavljivati sedmodnevno u skladu sa čl.28 stav 3 Zakona o finansiranju političkih subjekata i izbornih kampanja) koje sadrže broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja). Razmatrajući predmetni zahtjev prvostepeni organ je utvrdio da isti sadrži podatke koji su javno objavljeni u Crnoj Gori, te da shodno članu 26 Zakona o slobodnom pristupu informacijama, ovo ministarstvo će odbiti zahtjev. Obavještava podnosioca zahtjeva na kom linku može pronaći tražene informacije, te navodi link Ministarstva finansija: <http://www.mf.gov.me/rubrike/analiticke_kartice_i_putni_nalozi/analiticke_kartice/163872/izvjestaj-za-period-11-07-17-07-2016-godine.html>. Nadalje, u obrazloženju rješenja prvostepeni organ obavještava podnosioca zahtjeva da je odredbom člana 30 Zakona o slobodnom pristupu informacijama propisano da organ vlasti o zahtjevu za pristup informaciji odlučuje rješenjem kojim dozvoljava pristup traženoj informaciji odlučuje rješenjem kojim dozvoljava pristup traženoj informaciji ili njenom dijelu ili zahtjev odbija. Na osnovu izloženog odlučeno je kao u dispozitivu rješenja.

Protiv ovog rješenja u zakonskom roku podnosilac zahtjeva je uložio žalbu. U žalbi se u bitnom navodi da se rješenje pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 04.08.2016.godine upućen zahtjev za pristup informacijama kojim je od Ministarstva finansija traženo da dostavi kopiju analitičkih kartica svih računa za period od 11.07.2016.do 17.07.2016. koje institucija ima u svom posjedu i koje je dužna objavljivati sedmodnevno u skladu sa čl.28 stav 3 Zakona o finansiranju političkih subjekata i izbornih kampanja, koje sadrže broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja). Navodi se da je dana 17.08.2016. godine Ministarstvo finansija dostavilo rješenje broj: 011-210/2 od dana 05.avgusta 2016. godine kojim obavještava žalioca da je tražena informacija javno objavljena na sajtu ovog organa. Žalilac ističe da je u postupku donošenja osporenog rješenja prvostepeni organ je na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. Nadalje se navodi da je prema stavu 2 istog člana: "U slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena.". Žalilac ističe da se na internet stranici nalaze nepotpune analitičke kartice koje ne sadrže podatke koji bi garantovali potpuni uvid u potrošnju budžetskih sredstava, kao što su svrha plaćanja, broj konta/naloga, izvor sredstava, broj budžetske linije. Na taj način je ograničio transparentnost i kontrolu potrošnje budžetskih sredstava jer objavljeni dio informacije nije dovoljan za utvrđivanje činjenica kako se raspoređuju navedena sredstva u predizbornom periodu, pa nije moguće utvrditi da li je došlo do zloupotrebe državnih sredstava. Predmet interesovanja žalioca, kako je to u zahtjevu navedeno jesu analitičke kartice iz kojih se jasno mogu vidjeti broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja. Prema tome, navodi dalje žalilac, informacija na koju upućuje Ministarstvo finansija nije relevantna, niti suštinski odgovara informaciji traženoj zahtjevom za slobodan pristup informacijama, zbog čega žalilac ističe da je prvostepeni organ pogrešno utvrdio činjenično stanje, i na osnovu toga pogrešno ograničio pristup traženoj informaciji. Shodno članu 30 stav 3 Zakona o slobodnom pristupu informacijama, rješenje kojim se odbija zahtjev za pristup informcijama sadrži detaljno obrazloženje razloga zbog kojih se ne dozvoljava pristup traženoj informaiciji. Ovakav stav, navodi dalje žalilac, je određen članom 203 stav 2 Zakona o opštem upravnom postupku kojim j epropisano da obrazloženje , između ostalog, sadrži utvrđeno činjenično stanje,razloge zbog kojih nije uvažen koji od zahtjeva stranke, materijalne propise i razloge koji, s obzirom na utvrđeno činjenično stanje, upućuje na rješenje kakvo je dato u dispozitivu. Osporeno rješenje, kako navodi žalilac, ne sadrži utvrđeno činjenično stanje, razloge zbog kojih je odlučeno na na navedeni način, kao nirazlozi koji bi upućivali na pravilnu primjenu materijalnog prava, što nedvosmisleno ukazuje na povredu pravila postupka i na nezakonitost osporenog rješenja. Obzirom da je donošenjem rješenja Ministarstva finansija uskraćeno zakonsko pravo podnosiocu zahtjeva na slobodan pristup informacijama žalilac predlaže da Savjet Agencije za zaštitu ličnih podataka i slobodan pristup informacijama poništi rješenje Ministarstva finansija broj: 011-210/2 od 05. avgusta 2016. godine i meritorno odluči.

Nakon razmatranja spisa predmeta, žalbenih navoda, neposrednog uvida na linku <http://www.mf.gov.me/rubrike/analiticke_kartice_i_putni_nalozi/analiticke_kartice/163872/izvjestaj-za-period-18-07-22-07-2016-godine.html>, na kom je objavljena tražena informacija i to: Izvještaj izvršenih isplata za period od 11.07. do 15.07.2016. godine. i Izvještaj izvršenih isplata za period od 11.07. do 17.07.2016. godine, Savjet Agencije je našao da je žalba neosnovana.

Savjet Agencije je neposrednim uvidom u dostavljene analitičke kartice nesporno utvrdio da se isti ne razlikuju od onih na internet stranici prvostepenog organa, na linku: <http://www.mf.gov.me/rubrike/analiticke_kartice_i_putni_nalozi/analiticke_kartice/163872/izvjestaj-za-period-18-07-22-07-2016-godine.html>

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. U slučaju iz stava 1 ovog člana organ vlasti dužan je da, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Članom 30 stav 1 Zakona o slobodnom pristupu informacijama popisano je da o zahtjevu za pristup informaciji, osim u slučaju iz člana 22 ovog zakona, organ vlasti odlučuje rješenjem, kojim dozvoljava pristup traženoj informaciji ili njenom dijelu ili zahtjev odbija. Kako je Ministarstvo finansija u zakonskom roku podnosiocu zahtjeva dostavilo rješenje br. 011-210/2 od 05. avgusta 2016. godine u kom se navodi da su tražene informacije javno dostupne na linku: <http://www.mf.gov.me/rubrike/analiticke_kartice_i_putni_nalozi/analiticke_kartice/163872/izvjestaj-za-period-18-07-22-07-2016-godine.html>, na kom je objavljena tražena informacija i to: Izvještaj izvršenih isplata za period od 11.07. do 15.07.2016. godine. i Izvještaj izvršenih isplata za period od 11.07. do 17.07.2016. godine,Savjet Agencije je utvrdio da i pored činjenice što je donijeto u formi rješenja, u istom je dat jasan link gdje se moze pronaći tražena informacija, te je na taj način udovoljeno zahtjevu podnosioca i omogućen pristup traženoj informaciji. Član 235 stav 2 Zakona o opštem upravnom postupku propisuje da će drugostepeni organ odbiti žalbu i kada nađe da je u prvostepenom postupku bilo nedostataka, ali da oni nisu mogli imati uticaja na rješavanje upravne stvari. Prvostepeni organ je dao jasne razloge zbog kojih je odbio zahtjev za pristup informacijama, ali uz jasno upućivanje podnosioca zahtjeva na link na kojem se tražene informcije mogu pronaći a što je provjereno i od strane Savjeta Agencije na šta upućujemo podnosioca žalbe, s obzirom da je zahtjevu za slobodan pristup udovoljeno. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Ministarstva finansija, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**