**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 2116/15-2**

**Podgorica, 03.05.2017.godine**

Agencija za zaštitu ličnih podataka i slobodan pristup informacijama-Savjet Agencije, postupajući po presudi Upravnog suda Crne Gore U.br. 3501/15 od 14.06.2016.godine rješavajući po žalbi NVO Mans br. 15/78249-78250 od 23.06.2015. godine, koga zastupa Veselin Radulović advokat iz Podgorice, izjavljene radi poništaja akta Zavoda za geološka istraživanja broj: 01-388/2 od 09.06.2015. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 238 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 22.07.2016. godine donio:

**R J E Š E NJ E**

Žalba se usvaja.

Poništava se akt Zavoda za geološka istraživanja broj: 01-388/2 od 09.06.2015. godine.

Odobrava se pristup informaciji po zahtjevu NVO Mans br.15/78249-78250 od 04.06.2015. godine i obavezuje se Zavod za geološka istraživanja, da dostavi informaciju podnosiocu zahtjeva NVO Mans i to kopiju: Koncesionog elaborata za istraživanje i eksploataciju mrkolignitskog uglja u ležištu „Mataruge“ kod Pljevalja i Konsecionog elaborat o ležištu mrkolignitskog uglja „Otilovići“ kod Pljevalja uz zaštitu ličnih podataka iz odjeljka Dokumentacioni materijal (u tabeli brisati: jedinstveni matični broj nosioca prava fizičkih lica, naziv nosioca prava fizičkih lica i adrese stanovanja) čijim bi se objavljivanjem ugrozila privatnost lica na koja se odnose u roku od pet dana od dana prijema rješenja i dostavi dokaz o izvršenoj uplati Zavodu za geološko istraživanje.

Obavezuje se NVO Mans da na ime troškovi postupka uplati 7,45 EUR u korist Budžeta Crne Gore na žiro račun br.907-0000000083001-19 u roku od pet dana od dana prijema rješenja i dostavi dokaz o izvršenoj uplati Zavodu za geološko istraživanje.

Obavezuje se Zavod za geološka istraživanja da advokatu Veselinu Raduloviću naknadi troškove postupka po žalbi br. 15/78249-78250 od 23.06.2015. godine, u ukupnom iznosu od 476,00 EUR, u roku od 15 dana od dana prijema rješenja.

**O b r a z l o ž e nj e**

Prvostepeni organ je donio akt po osnovu podnijetog zahtjeva za slobodan pristup informacijama NVO Mans na način što je navedeno: “Poštovani, u vezi sa Vašim zahtjevom br. 15/78249-78250 od 04.06.2015. godine, obavještavamo Vas o sledećem: JU Zavod za geološka istraživanja je 2006.godine uradio Koncesioni elaborat za istraživanje i eksploataciju mrkolignitnog uglja u ležištu „Mataruge“ kod Pljevalja, a 2008. godine Koncesioni elaborat za ležište uglja „Otilovići“ Pljevlja. Navedeni koncesioni elaborati sačinjeni su po nalogu Naručioca, u konkrentom slučaju Ministarstva ekonomije Vlade Crne Gore. Imajući u vidu navedeno, potrebno je obratiti se Ministartsvu ekonomije za tražene informacije.“

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se rješenje pobija zbog povrede pravila postupka i pogrešno utvrđenog činjeničnog stanja. Da je dana 04.06.2015.godine žalilac uputio zahtjev za slobodan pristup informacijama kojim je od prvostepenog organa zatražio kopije informacija bliže objašnjenih u osporenom aktu, a da je isti dostavio akt od 09.06.2015.godine kojim Zavod obavještava da je 2006.godine uradio Koncesioni elaborat za istraživanje i eksploataciju mrkolignitnog uglja u ležištu „Mataruge“ kod Pljevalja, a 2008.godine Koncesioni elaborat za ležište uglja „Otilovići“ Pljevlja. Zatim, da je u obrazloženju navedeno da su navedeni koncesioni elaborati sačinjeni po nalogu Naručioca, odnosno Ministarstva ekonomije, te da je potrebno obratiti se istom za tražene informacije. U daljem žalilac citira član 9 stav 1 tačka 2 Zakona o slobodnom pristupu informacijama, prema kojem je informacija u posjedu organa vlasti faktičko posjedovanje tražene informacije od strane organa vlasti, bez obzira na osnov i način sticanja. Da obzirom da je Zavod tražene koncesione elaborate sačinio, žalilac smatra da se navedeni koncesioni elaborati nalaze u posjedu prvostepenog organa, u smislu prethodno navedene odredbe člana 9 Zakona, te da je iste bio dužan dostaviti žaliocu. Shodno članu 10 stav 1, žalilac ističe, da je informacija dokument ili dio dokumenta u pisanoj, štampanoj, video, zvučnoj, elektronskoj ili drugoj formi, uključujući i njihove kopije, bez obzira na sadržinu, izvor (autora), vrijeme sačinjavanja ili sistem klasifikacije. Žalilac osporava u cjelosti obrazloženje prvostepenog organa da ne posjeduje koncesione elaborate jer se isti moraju nalaziti u njegovom posjedu, obzirom da ih je Zavod sačinio po nalogu naručioca. Predloženo je da Agencija za zaštitu ličnih podataka i slobodan pristup informacijama poništi akt br. 01-388/2 od 09.06.2015. godine, i naloži slobodan pristup traženim informacijama.

U odgovoru na žalbu prvostepeni organ ukazuje na to da JU Zavod za geološka istraživanja nije ograničila pristup traženim informacijama, već samo ukazala da je tražene informacije uradila po nalogu naručioca Ministarstva ekonomije Vlade Crne Gore i uputila podnosioca zahtjeva da se obrati Ministarstvu ekonomije. Takodje u prilogu odgovora na žalbu prvostepeni organ je dostavio tražene informacije.

Nakon razmatranja spisa predmeta, žalbenih navoda i odgovora na žalbu Savjet Agencije i presude Upravnog suda Crne Gore U.br. 3501/15 od 26.11.2015.godine nalazi da je žalba osnovana.

Savjet Agencije je donio odluku po izjavljenoj žalbi i rješenje UPII 2116/15-1 od 26.11.2015.godine.

Presudom Upravnog suda Crne Gore U.br. 3501/15 od 14.06.2016.godine je poništeno rješenje Savjeta Agencije UPII 2116/15-1 od 26.11.2015.godine. u kojoj se u bitnom navodi: osporenim rješenjem odobren je pristup informaciji , iako je dostavljena informacija uz akt od strane prvostepenog organa broj 01-388/6 od 14.10.2015.godine , što upućuje na zaključak da nije pravilno primjenje institut iz člana 238 stvav 1 Zakona o opštem upravnom postupku, zbog čega je tužbu uvažio i poništio rješenje.

Članom 1 Zakona o slobodnom pristupu informacija je propisano da pravo na pristup informacijama u posjedu organa vlasti ostvaruje se na način i po postupku propisanim ovim zakonom.

Članom 4 Zakona o slobodnom pristupu informacijama je propisano da se pristupom informacijama obezbjeđuje transparentnost rada, podstiče efikasnost, djelotvornost, odgovornost i afirmiše integritet i legitimnost organa vlasti.

Članom 7 Zakona o slobodnom pristupu informacijama je propisano da pristup informacijama je od javnog interesa. Pristup informacijama može se ograničiti samo radi zaštite interesa propisanih ovim zakonom.

Članom 9 stav 1 tačka 2 Zakona o slobodnom pristupu informacijama propisano je da informacija u posjedu organa vlasti je faktičko posjedovanje tražene informacije od strane organa vlasti (sopstvena informacija, informacija dostavljena od drugog organa vlasti ili od trećeg lica) bez obzira na osnov i način sticanja.

Članom 13Zakona o slobodnom pristupu informacijama je propisano da je organ vlasti dužan da fizičkom i pravnom licu koje traži pristup informaciji (u daljem tekstu: podnosilac zahtjeva) omogući pristup informaciji ili njenom dijelu koju posjeduje, osim u slučajevima predviđenim ovim zakonom.

Član 14 Zakona o slobodnom pristupu informacijama je propisano da organ vlasti može ograničiti pristup informaciji ili dijelu informacije, ako je to u interesu: 1) zaštite privatnosti od objelodanjivanja podataka predviđenih zakonom kojim se uređuje zaštita podataka o ličnosti, osim podataka koji se odnose na: javne funkcionere u vezi sa vršenjem javne funkcije, kao i prihode, imovinu i sukob interesa tih lica i njihovih srodnika koji su obuhvaćeni zakonom kojim se uređuje sprječavanje sukoba interesa, sredstva dodijeljena iz javnih prihoda, osim za socijalna primanja, zdravstvenu zaštitu i zaštitu od nezaposlenosti; 2) bezbjednosti, odbrane, spoljnje, monetarne i ekonomske politike Crne Gore, u skladu sa propisima kojima se uređuje tajnost podataka, označeni stepenom tajnosti; 3) prevencije istrage i gonjenja izvršilaca krivičnih djela, radi zaštite od objelodanjivanja podataka koji se odnose na: sprječavanje izvršenja krivičnog djela, prijavljivanje krivičnog djela i njegovog izvršioca, sadržinu preduzetih radnji u pretkrivičnom i krivičnom postupku, dokaze prikupljene izviđajem i istragom, mjere tajnog nadzora, zaštićenog svjedoka i svjedoka saradnika, efikasnost vođenja postupka 4) vršenja službene dužnosti, radi zaštite od objelodanjivanja podataka koji se odnose na: planiranja inspekcijske kontrole i nadzora od strane organa vlasti, konsultacije unutar i između organa vlasti u vezi sa utvrđivanjem stavova, radi izrade službenih dokumenata i predlaganja rješenja nekog predmeta, rad i odlučivanje kolegijalnih organa, pokretanje i vođenja disciplinskog postupka; 5) zaštite trgovinskih i drugih ekonomskih interesa od objavljivanja podataka koji se odnose na zaštitu konkurencije i poslovnu tajnu u vezi sa pravom intelektualne svojine.

Članom 24 Zakona o slobodnom pristupu informacijama je propisano,ako je dijelu informacije pristup ograničen, u skladu sa članom 14 ovog zakona, organ vlasti dužan je da omogući pristup informaciji dostavljanjem njene kopije podnosiocu zahtjeva, nakon brisanja dijela informacije kojem je pristup ograničen. U slučaju iz stava 1 ovog člana, na dijelu informacije kojem je pristup ograničen stavlja se napomena "izvršeno brisanje" i daje obavještenje o obimu izvršenog brisanja (redova, pasusa i stranica). Brisanje dijela informacije vrši se na način kojim se ne može uništiti ili oštetiti tekst, odnosno sadržina informacije.

Članom 31 stav 1 Zakona o slobodnom pristupu informacijama propisano je da je organ vlasti dužan da o zahtjevu za pristup informaciji donese rješenje i dostavi ga podnosiocu zahtjeva, u roku od 15 dana od podnošenja urednog zahtjeva.

Članom 32 Zakona o slobodnom pristupi informacijama propisano je da je organ vlasti dužan da izvrši rješenje kojim se dozvoljajva pristup informaciji u roku od pet dana od dana kada je podnosilca zahtjeva dostavio dokaz o uplati troškova postupka, ako su oni rješenjem određeni.

Članom 9 stav 1 tačka 1 Zakona o zaštiti podataka o ličnosti propisano je da su lični podaci sve informacije koje se odnose na fizičko lice čiji je identitet utvrdjen ili se može utvrditi.

Članom 2 stav 1 i 2 Zakona o zaštiti podataka o ličnosti propisano je da se lični podaci moraju obradjivati na pošten i zakonit način, kao i da se ne mogu obradjivati u većem obimu nego što je potrebno da bi se postigla svrha obrade niti na načiin koji nije u skladu sa njihovom namjenom.

Savjet Agencije je poništio akt prvostepenog organa zbog povrede pravila postupka i pogrešne primjene materijalnog prava. Prvostepeni organ je postupajući po zahtjevu donio akt kojim nije sporio da posjeduje traženu informaciju već da je ista sačinjena po nalogu Naručioca. Prvostepeni organ je bio bio dužan da shodno članu 31 Zakona o slobodnom pristupu informacijama o predmetnom zahtjevu odluči rješenjem. Shodno članu 9 stav 1 tačka 2 Zakona o slobodnom pristupu informacijama, propisano je da informacija u posjedu organa vlasti faktičko posjedovanje tražene informacije od strane organa vlasti, bez obzira na osnov i način sticanja. Prvostepeni organ je uz odgovor na žalbu dostavio Agenciji informacije tražene zahtjevom pa je nesporna činjenica da je u posjedu istih te. Savjet Agencije je utvrdio da u cilju činjenja transparetnim svog rada u smislu člana 4 Zakona o slobodnom pristupu informacijama a shodno članu 14 stav 1 tačka 1 nakon ograničenja pristupa dijela informacije je dostavi traženu informaciju podnosiocu zahtjeva za slobodan pristup informacijama. Savjet Agencije je izvršio uvid u Koncesioni elaborat za istraživanje i eksploataciju mrkolignitskog uglja u ležištu „Mataruge“ kod Pljevalja i Konsecioni elaborat o ležištu mrkolignitskog uglja „Otilovići“ kod Pljevalja i utvrdio da isti u odjeljku Dokumentacioni materijal sadrži lične podatke, shodno članu 9 Zakona o zaštiti podataka o ličnosti, i to: u tabeli jedinstveni matični broj nosioca prava fizičkih lica, naziv nosioca prava fizičkih lica i adrese stanovanja, kojima je shodno članu 14 stav 1 tačka 1 Zakona o slobodnom pristupu informacijama pristup ograničen, a čijim bi se objavljivanjem ugrozila privatnost lica na koja se odnose. Pravilnom primjenom Zakona o slobodnom pristupu informacijama, a u vezi odredaba kojima se uredjuje zaštita podataka o ličnosti, prvostepeni organ je bio u obavezi da dostavi podnosiocu zahtjeva traženu informaciju, a nakon brisanja dijela informacije koja sadrži lične podatke, shodno članu 24 Zakona o slobodnom pristupu informacijama. S obzirom na prednje, Savjet Agencije je odobrio pristup informaciji traženoj zahtjevom NVO Mans br.15/78249-78250 pa je prvostepeni organ u obavezi da podnosiocu zahtjeva dostavi kopiju: Koncesionog elaborata za istraživanje i eksploataciju mrkolignitskog uglja u ležištu „Mataruge“ kod Pljevalja i Konsecionog elaborat o ležištu mrkolignitskog uglja „Otilovići“ kod Pljevalja uz zaštitu ličnih podataka iz odjeljka Dokumentacioni materijal (u tabeli brisati: jedinstveni matični broj nosioca prava fizičkih lica, naziv nosioca prava fizičkih lica i adrese stanovanja) čijim bi se objavljivanjem ugrozila privatnost lica na koja se odnose u roku od pet dana od dana prijema rješenja i dostavi dokaz o izvršenoj uplati Zavodu za geološko istraživanje.

Članom 33 stav 2, 5 i 6 Zakona o slobodnom pristupi informacijama je propisano da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Troškovi postupka plaćaju se prije omogućavanja pristupa informaciji ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji.

Kako tražene informacije kojima se pristup omogućava imaju ukupno 149 stranica primjenom člana 33 stav 2 Zakona o slobodnom pristupu informacijama i člana 1 Uredbe o naknadi troškova u postupku za pristup informacijama (Sl.list Crne Gore br.066/16) određuje se naknada troškova postupka u ukupnom iznosu 7,45 EUR i to na ime kopiranja 149 stranica po utvrđenoj cijeni od 0,05 eura po jednoj strani koje je podnosilac zahtjeva dužan uplatiti u korist Budžeta Crne Gore na žiro račun br.907-0000000083001-19.

Odluka o troškovima advokatu Veselinu Raduloviću, donijeta je shodno odredbi 107 stav 1 Zakona o opštem upravnom postupku, kao i po AT-u kojim je tarifnim brojem 9 predviđena naknada troškova za sastavljanje redovnih i vanrednih pravnih ljekova, kojim advokatu pripada dvostruki iznos nagrade propisane tarifnim brojevima 6 tačka 8 (u upravnom postupku i upravnom sporu 200 EUR) što iznosi 400 EUR, sa obračunatim paušalom od 25% od ukupno obračunatog iznosa nagrade po tarifi za sporedne radnje shodno tarifnom broju 18,uz obračunati PDV od 19% što iznosi 76 EUR, što sve ukupno u konkretnom predmetu iznosi 476,00 EUR.

Sa iznjetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**