**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-430-2/16**

**Podgorica, 14.11.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO MANS br.16/84341 od 05.04.2016.godine izjavljene radi poništaja akta Sekretarijata za poslove lokalne uprave Opštine Andrijevica broj: 007-29/2016-0452/1 od dana 25.03.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”br.60/03, 73/10 i 32/11) je na sjednici održanoj dana 15.04.2016. godine, donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Po osnovu podnijetog zahtjeva Mreže za afirmaciju nevladinog sektora br. 16/84341 od 21.03.2016.godine kojim je tražena informacija koja se tiče kopije budžeta Opštine Andrijevica za 2016. godinu opšti i poseni dio, prvostepeni organ je donio akt br. 007-29/2016-0452/1 od dana 25.03.2016.godine kojim obavještava podnosioca zahtjeva, shodno članu 26 stav 2 Zakona o slobodnom pristupu informacijama, da je tražena informacija objavljena u „Službenom listu Crne Gore – opštinski propisi“ br. 12/16, te da shodno stavu 1. istog člana Zakona ovaj organ nije dužan da podnosiocu zahtjeva omogući pristup na traženi način.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Dana 21. marta 2016. godine na osnovu Zakona o slobodnom pristupu informacijama, žalilac je Ministarstvu finansija uputio zahtjev za slobodan pristup informacijama i zatražio kopiju: budžeta opštine Andrijevica za 2016. godinu, opšti i posebni dio. Dana 28. marta 2016. godine, Sekretarijat za poslove lokalne uprave Opštine Andrijevica dostavlja akt broj: 007-29/2016-0452/1 od dana 25. marta 2016. godine, kojim obavještava da je Odluka o budžetu opštine Andrijevica za 2016.godinu objavljena u Službenom listu Crne Gore - opštinski propisi br. 12/16. U postupku donošenja osporenog akta prvostepeni organ je na štetu žalioca povrijedio zakon, a koja povreda se sastoji u sljedećem: Shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti.  Prema stavu 2 istog člana: "U slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena." Naime, pretragom prema navedenim uputstvima iz dostavljenog akta od strane Sekretarijata za poslove lokalne uprave Opštine Andrijevica, nisu pronađene informacije tražene zahtjevom, već se na navedenom sajtu nalazi Odluka koja nije bila predmet zahtjeva. Kako nas i sam prvostepeni organ upućuje na pomenutu Odluku, žalilac podsjeća na to da predmet zahtjeva nije bila Odluka već budžet Opštine Andrijevica, te da je takvim postupanjem prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Dakle, informacija na koju Sekretarijat za poslove lokalne uprave Opštine Andrijevica upućuje nije relevantna, niti suštinski odgovara informaciji traženoj zahtjevom za slobodan pristup informacijama, jer u zahtjevu žalilac nedvosmisleno traži dostavljanje kopije budžeta Opštine Andrijevica za 2016.godinu. Osim toga, članom 30 Zakona o slobodnom pristupu informacijama propisano je da o zahtjevu za pristup informaciji organ vlasti odlučuje rješenjem kojim odobrava pristup traženoj informaciji ili njenom dijelu ili zahtjev odbija. Kako osporeni akt predstavlja „obavještenje o objavljivanju informacije", žalilac ukazuje na to da u konkretnom slučaju, od strane prvostepenog organa, nije postupljeno shodno navedenoj zakonskoj odredbi, te da osporeni akt ne ispunjava zakonom propisanu formu. Odredbom člana 203 stav 2 Zakona o opštem upravnom postupku propisano je da obrazloženje, između ostalog, sadrži utvrđeno činjenično stanje, razloge zbog kojih nije uvažen koji od zahtjeva stranke, materijalne propise i razloge koji, s obzirom na utvrđeno činjenično stanje, upućuju na rješenje kakvo je dato u dispozitivu. Osporeni akt ne sadrži utvrđeno činjenično stanje, nijesu navedeni razlozi zbog kojih nije uvažen naš zahtjev, kao ni razlog koji bi upućivao na pravilnu primjenu materijalnog prava, što nedvosmisleno ukazuje na nezakonitost osporenog akta. Osporeni akt prije svega nije donijet u zakonom propisanoj formi, te apsolutno ne sadrži ni jedan razlog koji bi upućivao na odluku kakva je donijeta i način na koji je prilikom donošenje istog postupljeno. Zato je osporeni akt nerazumljiv i nezakonit, jer nedostatak valjanog obrazloženja onemogućava uopšte utvrđivanje zakonitosti i pravilnosti istog. Obzirom da je donošenjem akta Sekretarijata za poslove lokalne uprave Opštine Andrijevica uskraćeno zakonsko pravo na slobodan pristup informacijama na njegovu štetu, žalilac blagovremeno izjavljuje žalbu i predlaže da Savjet Agencije za zaštitu ličnih podataka i slobodan pristup informacijama poništi akt Sekretarijata za poslove lokalne uprave Opštine Andrijevica broj: 007-29/2016-0452/1 od 25. marta 2016. godine i meritorno odluči.

Nakon razmatranja spisa predmeta i žalbenih navoda, Savjet Agencije je odbio žalbu kao neosnovanu.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Sekretarijat za poslove lokalne uprave Opštine Andrijevica u zakonskom roku podnosiocu zahtjeva dostavio obavještenje br. 007-29/2016-0452/1 od dana 25.03.2016.godine u kom se navodi da su tražene informacije javno dostupne u „Službenom listu Crne Gore – opštinski propisi“ br. 12/16, na kom je objavljena tražena informacija: budžet opštine Andrijevica za 2016. godinu, opšti i posebni dio,Savjet Agencije je našao da je žalba neosnovana. Savjet Agencije je utvrdio da je Sekretarijat za poslove lokalne uprave Opštine Andrijevica pravilno primjenio materijalno pravo i član 26 Zakona o slobodnom pristupu informacijama, na način što je obavijestio da se tražena informacija može pronaći u Službenom listu Crne Gore – opštinski propisi“ br. 12/16, te je našao da je žalba neosnovana. Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**