**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-1435-2/16**

**Podgorica, 11.07.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/95950, 16/95951, 16/95952 i 16/95953 od 02.09.2016. godine izjavljene radi poništaja akta Uprave za mlade i sport broj: 01-199/1/200/1/201/1/202/1 od 15.08.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 23.09.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio akt br. 01-199/1/200/1/201/1/202/1 od 15.08.2016. godine, po osnovu podnijetog zahtjeva NVO MANS broj UP I 01-190/200/201/202 od 12.08.2016.godine, kojim se shodno članu 30 stav 1 Zakona o slobodnom pristupu informacijama ukazuje na to da se traženi podaci nalaze na sajtu [www.upravazamladeisport.me](http://www.upravazamladeisport.me).

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 11.08.2016.godine upućen zahtjev za pristup informacijama kojim je od Uprave za mlade i sport traženo da dostavi kopiju analitičkih kartica svih računa (za periode od 18/07/2016 do 24/07/2016 i od 25/07/2016 do 31/07/2016 koje institucija ima u svom posjedu i koje je dužna objavljivati sedmodnevno (u skladu sa čl. 28, st. 3, Zakona o finansiranju političkih subjekata i izbornih kampanja) (koje sadrže: broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plačanja, iznos plačanja i svrhu plačanja...) i svih izdatih putnih naloga za upravljanje službenim vozilima (za period od 18.07.2016 do 24.07.2016.godine i od 25.07.2016. do 31.07.2016.godine) koji su svi državni organi, organi državne uprave, organi lokalne samouprave, organi lokalne uprave, javna preduzeća, javne ustanove, državni fondovi i privredna društva čiji je osnivač i/ili većinski ili djelimični vlasnik ili jedinica dužna da objavljuje sedmodnevno ((u skladu sa članom 32 stav 3 Zakona o finansiranju političkih subjekata i izbornih kampanja) koji sadrže sve informacije u skladu sa Pravilnikom o obrascu putnog naloga, načinu njegovog izdavanja i vođenja evidencije izdatih putnih naloga – što uključuje i evidenciju utroška goriva i maziva i evidenciju kretanja vozila, provedenog vremena i učinka.). Navodi se da je dana 22. avgusta 2016. godine Uprava za mlade i sport dostavila akt broj: 01-199/1/200/1/201/1/202/1 od dana 15. avgusta 2016. godine kojim obavještava žalioca da je tražena informacija javno objavljena na sajtu ovog organa. Žalilac ističe da je u postupku donošenja osporenog akta prvostepeni organ je na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. Nadalje se navodi da je prema stavu 2 istog člana: "U slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena.". Žalilac ističe da je pretragom prema navedenim uputstvima utvrdio da su na navedenoj interenet stranici objavljene nepotpune analitičke kartice koje ne sadrže podatke koji bi garantovali potpuni uvid u potrošnju budžetskih sredstava, kao što su: svrha plaćanja (GK konto), broj konta/naloga, izvor sredstava. Na taj način prvostepeni organ je ograničio transparentnost i kontrolu potrošnje budžetskih sredstava, jer objavljeni dio informacija nije dovoljan za utvrđivanje činjenica kako se raspoređuju navedena sredstva u predizbornom periodu, pa nije moguće utvrditi da li je došlo do zloupotrebe državnih sredstava. Žalilac ističe da su predmet interesovanja analitičke kartice iz kojih se jasno mogu vidjeti broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja. Nadalje se ističe da objavljeni putni nalozi koji se nalaze na navedenoj internet stranici ne sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga, načinu njegovog izdavanja i vođenju evidencije izdatih putnih naloga. Kako je prvostepeni organ objavio samo podatke za prvi dio putnog naloga, izostavljajući djelove obrazaca koji su definisani pravilnikom: evidenciju utroška goriva i maziva, evidenciju kretanja vozila, provedenog vremena i učinka, iz istog nije moguće utvrditi da li je došlo do zloupotrebe služenih vozila u predizbornim kampanjama. Zalilac ističe da su predmet zahtjeva bili putni nalozi sa svim potrebnim informacijama, a prema navedenom Pravilniku, jasno je da informacije na koje nas prvostepeni organ upućuje ne odgovaraju traženim. Nadalje se u žalbi ističe da informacije na koje Uprava za mlade i sport upućuje nijesu relevantne, niti suštinski odgovaraju informacijama traženim zahtjevom za slobodan pristup informacijama, zbog čega žalilac smatra da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji.

Osim toga, članom 30 Zakona o slobodnom pristupu informacijama propisano je da o zahtjevu za pristup informaciji organ vlasti odlučuje rješenjem kojim odobrava pristup traženoj informaciji ili njenom dijelu ili zahtjev odbija. Kako osporeni akt predstavlja obavještenje, žalilac ukazuje na to da u konkretnom slučaju, od strane prvostepenog organa, nije postupljeno shodno navedenoj zakonskoj odredbi, te da osporeni akt ne ispunjava zakonom propisanu formu. Osporeni akt nije donijet u zakonom propisanoj formi, a shodno članu 203 Zakona o opštem upravnom postupku, te apsolutno ne sadrži ni jedan razlog koji bi upućivao na valjanu odluku u konkretnom slučaju i način na koji je prilikom donošenje istog postupljeno, te prilikom donošenja istog nije primijenjen bilo kakav propis zbog čega je osporeni akt nerazumljiv i nezakonit. Žalilac predlaže da Savjet Agencije za zaštitu ličnih podataka i slobodan pristup informacijama poništi akt Uprave za mlade i sport broj: 01-199/1/200/1/201/1/202/1 od 15. avgusta 2016. godine i meritorno odluči obzirom da je donošenjem akta Uprave za mlade i sport uskraćeno zakonsko pravo podnosiocu zahtjeva na slobodan pristup informacijama.

Prvostepeni organ je uz dostavljanje žalbe, aktom br UP I br:01-199/3-2002/3 od 05.09.2016.godine dao i izjašnjenje na žalbu, u kom je naveo da je Uprava za mlade i sport, shodno uputstvu Agencije za sprečavanje korupcije od 27.07.2016.godine, a u vezi člana 28 i 33 Zakona o finansiranju političkih subjekata i izbornih kampanja (Sl.list Cg 52/14 i 76/15) kojim su propisana ograničenja i obaveze državnim organima, organima državne uprave, organima lokalne samouprave, organima lokalne uprave, javnim preduzećima, javnim ustanovama i državnim fondovima, postupili u svemu i predviđene informacije blagovremeno i u utvrđenim rokovima postavili na internet stranici Uprave za mlade i sport.

Nakon razmatranja spisa predmeta, žalbenih navoda, odgovora na žalbu i neposrednog uvida u dostavljene analiticke karticei putne naloge, kao i na linku <http://www.upravazamladeisport.me/index.php/sport/izvjestaji/item/1435-izvjestaj-o-placanju-analiticke-kartice> i to analitičke kartice za period od 18.07.2016. do 24.07.2016.godine i analitičke kartice za period od 18.07.2016. do 24.07.2016.godine, kao i linkovi <http://www.upravazamladeisport.me/index.php/sport/izvjestaji/item/1434-izdati-putni-nalozi> na kome je objavljen Putni nalog za putnički automobil br. 000325, i Putni nalog za putnički automobil br. 000326, Savjet Agencije je našao da je žalba neosnovana. Savjet je neposrednim uvidom u traženu informaciju nesporno utvrdio da se ista ne razlikuje od analitičkih kartica i putnih naloga objavljenih na internet stranici prvostepenog organa <http://www.upravazamladeisport.me>

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. U slučaju iz stava 1 ovog člana organ vlasti dužan je da, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Uprava za mlade i sport u zakonskom roku podnosiocu zahtjeva dostavila obavještenje u kom se navodi da su tražene informacije javno dostupne na linku<http://www.upravazamladeisport.me/index.php/sport/izvjestaji/item/1435-izvjestaj-o-placanju-analiticke-kartice> i to analitičke kartice za period od 18.07.2016. do 24.07.2016.godine i analitičke kartice za period od 25.07.2016. do 31.07.2016.godine, kao i link <http://www.upravazamladeisport.me/index.php/sport/izvjestaji/item/1434-izdati-putni-nalozi> na kome su objavljeni Putni nalog za putnički automobil br. 000325 i Putni nalog za putnički automobil br. 000326 , Savjet Agencije je utvrdio da je Uprava za mlade i sport pravilno primjenila materijalno pravo i član 26 Zakona o slobodnom pristupu informacijama, na način što je obavještenjem dala jasan link gdje se može pronaći tražena informacija na internet stranici Uprave za mlade i sport, te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Uprave za mlade i sporti dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**