**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-2368-2/16**

**Podgorica, 02.08.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/100442 od 20.10.2016. godine izjavljene radi poništaja akta JU Centra za socijalni rad za opštine Berane, Andrijevicu i Petnjicu br.01-3380/1 od 29.09.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 07.11.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Po osnovu podnijetog zahtjeva Mreže za afirmaciju nevladinog sektora br. 16/100442 od 26.09.2016.godine kojim je tražena informacija koja se tiče kopije svih izdatih putnih naloga za upravljanje službenim vozilima za period od 12/09/2016 do 18/09/2016.godine, prvostepeni organ je donio obavještenje u skladu sa članom 26 stav 2 zakona o slobodnom pristupu informacijama, kojim je obavijestio podnosioca zahtjeva da se tražene informacije nalaze na web sajtu Centra za socijalni rad za opštine Berane, Andriejvica i Petnjica <http://csrcg.me/index.php/berane/izvjestaj-analiticke-kartice> .

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Dana 26.09.2016. godine žalilac je uputio zahtjev za slobodan pristup informacijama kojim su od JU Centra za socijalni rad za opštine Berane, Andrijevicu i Petnjicu tražene kopije: svih izdatih putnih naloga za upravljanje službenim vozilima za period od 12.09.2016. do 18.09.2016.godine, dokument treba da uključuje: evidenciju utroška goriva i maziva i evidenciju ketanja vozila, provedenog vremena i učinka.

Dana 03. oktobra 2016. godine JU Centar za socijalni rad za opštine Berane, Andrijevicu i Petnjicu dostavlja akt broj: 01-3380/1 od dana 29.septembra 2016.godine kojim obavještava žalioca da su tražene informacije javno objavljene na zvaničnoj internet stranici tog organa. U postupku donošenja osporenog akta prvostepeni organ je na štetu žalioca povrijedio zakon, a koja povreda se sastoji u sljedećem: Shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. Prema stavu 2 istog člana: "U slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena." Naime, navodi dalje žalilac, na navedenoj interenet stranici objavljeni su putni nalozi koji ne sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga/Uredbom o uslovima i načinu korišćenja prevoznih sredstava u svojini Crne Gore, načinu njegovog izdavanja i vođenju evidencije izdatih putnih naloga. Prvostepeni organ je izostavio: evidenciju utroška goriva i maziva, evidenciju ketanja vozila, provedenog vremena i učinka, zbog čega iz objavljenog putnog naloga nije moguće utvrditi da li je došlo do zloupotrebe službenih vozila u predizbornom kampanjama. Žalilac ističe da su predmet zahtejva bili putni nalozi sa svim potrebnim informacijama, taksativno navedeni u zahtjevu, a u skladu sa Pravilnikom/Uredbom. Imajući u vidu navedeno, jasno je da informacije na koje prvostepeni organ upućuje ne odgovaraju traženim, te iz istih nije moguće utvrditi da li je došlo do zloupotrebe službenih vozila u predizbornim kampanjama. Shodno tome, navodi dalje žalilac, informacije na koje ga upućuje JU Centar za socijalni rad za opštine Berane, Andrijevicu i Petnjicu nijesu relevantne, niti suštinski odgovaraju informaciji traženoj zahtjevom za slobodan pristup informacijama, zbog čega žalilac ističe da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Obzirom da je donošenjem akta JU Centra za socijalni rad za opštine Berane, Andrijevicu i Petnjicu uskraćeno zakonsko pravo na slobodan pristup informacijama na njegovu štetu, žalilac blagovremeno izjavljuje žalbu i predlaže da Savjet Agencije za zaštitu ličnih podataka i slobodan pristup informacijama poništi akt JU Centra za socijalni rad za opštine Berane, Andrijevicu i Petnjicu broj: 01-3380/1 od 29.septembra 2016. godine i meritorno odluči.

Prvostepeni organ je dostavio Odgovor na žalbu dana 24.10.2016.godine br.01-3626/1. U odgovoru na žalbu prvostepeni organ je naveo sledeće: Na obavještenje Centra za socijalni rad Opstina Berane , Andrijevica i Petnjica broj 01-3380/1 od 29.09.2016 godine , Mreža za afirmaciju, nevladinog sektora iz Podgorice izjavila je žalbu zbog, kako navode nepravilno i nepotpuno utvrdjenog činjeničnog stanja i povrede pravila postupka. Centar za socijalni rad Opština Berane , Andrijevica i Petnjica kao prvostepeni organ koristeći svoje zakonsko pravo, podnosi Odgovor na žalbu u kom navodi da je žalba neosnovana, a kao razloge navodi sledeće: U postupku po zahtjevu ,Centar za socijalni rad Opština Berane , Andrijevica i Petnjca ,donio je obavještenje broj-01- 3380/1 od 29.09.2016 godine, kojim upućuje tražioca informacije, da izdati putni nalozi za upravljanje službenim vozilima za period 12/09/2016 do 18/09/2016 godine ,sadrže sve neophodne podatke koji su traženi zahtjevom, te da su objavljeni i dostupni na web stranici Centra za socijalni rad za Opstine Berana, Andrijevica i Petnjica, za šta je dokaz u spisima predmeta. Nadalje, putni nalozi koji su priloženi po svojoj formi i sadrzini u potpunosti ispunjavaju zakonske propise koji se odnose na ovu vrstu dokumenata. Na osnovu izlozenog, nesporno je , da je prvostepeni organ pravilnom ocjenom izvedenih dokaza, poštujući zakonske procedure i rokove , potpuno i pravilno utvrdio činjenično stanje i pravilno primijenio materijalno pravo, pa stoga predlaže da Savjet Agencije donese rješenje kojim će se žalba Mreže za afirmaciju nevladinog sektora iz Podgorice , izjavljena na obavještenje Centra za socijalni rad Opstina Berane ,Andrijevica i Petnjica broj- 01-3380/1 od 29.09.2016 godine odbiti kao neosnovana uz obavezu plaćanja troškova postupka.

Nakon razmatranja spisa predmeta, žalbenih navoda, odgovora na žalbu uvida u dostavljene putne naloge i neposrednog uvida na link prvostepenog <http://csrcg.me/index.php/berane/izvjestaj-analiticke-kartice> na kom je objavljena tražena informacija zahtjevom za slobodan pristup informacijama br. 16/100442 i to: Putni nalog za putničko vozilo br.146104 od 15.09.2016.godine za vozilo BA CG 055, sa evidencijom kretanja vozila, provedenog vremena i učinka koju vodi vozač za 15.09.2016.godine; Putni nalog za putničko vozilo br.235256 od 16.09.2016.godine za vozilo BA CG 016, sa evidenciom utroška goriva i maziva i evidencijom kretanja vozila, provedenog vremena i učinka koju vodi vozač za 16.09.2016.godine i Putni nalog za putničko vozilo br.146105 od 16.09.2016.godine za vozilo BA CG 055, sa evidencijom utroška goriva i maziva i sa evidencijom kretanja vozila, provedenog vremena i učinka koju vodi vozač za 16.09.2016.godine,Savjet Agencije je našao da je žalba neosnovana.

Savjet Agencije je neposrednim uvidom u dostavljene putne naloge za navedeni period nedvosmisleno utvrdio da se iste ne razlikuju od onih koje su objavljene na internet stranici prvostepenog organa, na linku <http://csrcg.me/index.php/berane/izvjestaj-analiticke-kartice>

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je JU Centar za socijalni rad za opštine Berane, Andrijevicu i Petnjicu u zakonskom roku podnosiocu zahtjeva dostavio obavještenje br. 01-3380/1 od 29.09.2016.godine u kom se navodi da su tražene informacije javno dostupne na sajtu ovog organa <http://csrcg.me/index.php/berane/izvjestaj-analiticke-kartice> na kojim je objavljena tražena informacija i to: Putni nalog za putničko vozilo br.146104 od 15.09.2016.godine za vozilo BA CG 055, sa evidencijom kretanja vozila, provedenog vremena i učinka koju vodi vozač za 15.09.2016.godine; Putni nalog za putničko vozilo br.235256 od 16.09.2016.godine za vozilo BA CG 016, sa evidenciom utroška goriva i maziva i evidencijom kretanja vozila, provedenog vremena i učinka koju vodi vozač za 16.09.2016.godine i Putni nalog za putničko vozilo br.146105 od 16.09.2016.godine za vozilo BA CG 055, sa evidencijom utroška goriva i maziva i sa evidencijom kretanja vozila, provedenog vremena i učinka koju vodi vozač za 16.09.2016.godine, Savjet Agencije je utvrdio da je JU Centar za socijalni rad za opštine Berane, Andrijevicu i Petnjicu pravilno primjenio materijalno pravo i član 26 Zakona o slobodnom pristupu informacijama, na način što je obavještenjem dao jasno obavještenje gdje se može pronaći tražena informacija na internet stranici Centra za socijalni rad za opštine Berane, Andrijevicu i Petnjicu, te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u internet stranicu Centra za socijalni rad za opštine Berane, Andrijevicu i Petnjicu i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**