**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-3436-2/16**

**Podgorica, 27.02.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br. 16/101601 od 13.12.2016. godine, izjavljene radi poništaja akta Željezničke infrastrukture Crne Gore A.D. Podgorica broj: 8797 od 28.11.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 29.12.2016.godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio rješenje broj: 7645 od 24.10.2016. godine, po osnovu podnijetog zahtjeva za slobodan pristup informacijama NVO Mans na način što je odlučeno: “Dozvoljava se pristup informacijama koje su u posjedu ŽICG AD-Podgorica, podnosiocu zahtjeva, Mreži za afirmaciju nevladinog sektora-MANS. Pristup traženim informacijama vrši se na način što se: po zahtjevu broj: 7283 od 11.10.2016.godine, dostavljaju kopije putnih naloga za upravljanje službenim vozilima za period od 26.09.-02.10.2016.godine (nalozi broj: 422,425,429,305 i 430); po zahtjevu broj: 7284 od 11.10.2016. godine, dostavljaju kopije analitičkih kartica za period od 26.09.-02.10.2016. godine. Tražena dokumentacija koja je u posjedu ŽICG AD-Podgorica, dostavlja se podnosiocu zahtjeva putem pošte, na adresu iz zahtjeva, Dalmatinska 188 Podgorica.

Prvostepeni organ, postupajući po Predlogu za administrativno izvršenje rješenja broj: 7645 od 24.10.2016. godine, dana 07.11.2016. godine donio je akt broj 8690 u kome se navodi da je prvostepeni organ imajući u vidu sadržinu Predloga, kao i odredbe Zakona o slobodnom pristupu informacijama, mišljenja su da nije u nadležnosti podnosioca predloga da ocjenjuje da li je dostavljena dokumentacija potpuna ili nije, te da li je relevantna, već da je to u nadležnosti Agencije za zaštitu ličnih podataka i slobodan pristup informacijama., te da je prvostepeni organ postupio u skladu sa Zakonom o slobodnom pristupu informacijama.

Protiv akta Željezničke infrastrukture Crne Gore A.D. Podgorica, podnosilac zahtjeva blagovremeno je uložio žalbu. Žalba je izjavljena zbog nepotpuno i nepravilno utvrđenog činjeničnog stanja i povrede pravila postupka. U žalbi se navodi, da je 11.10.2016. godine, žalilac podnio zahtjev za pristup informacijama te da je 26.10.2016. godine Željeznička infrastruktura Crne Gore A.D. Podgorica dostavila rješenje broj: 7645 od 24.10.2016.godine kojim odobrava pristup traženim informacijama i u prilogu kog su iste navodno dostavljene. Uvidom u istu je utvrđeno da je ista nepotpuna shodno čemu 23.11.2016.godine, podnijeli predlog za administrativno izvršenjo navedenog rješenja, postupajućo po kom 29.11.2016. godine prvostepeni organ dostavlja akt 8797 od 28.11.2016. godine. U daljem navode, da u dostavljenom odgovoru prvostepeni organ navodi da je mišljenja da nije u nadležnosti podnosioca da ocjenjuje da li je dostavljena dokumentacija potpuna ili ne. Žalilac osporava ovakav stav prvostepenog organa, jer isti ne odgovara stvarnom činjeničnom stanju i u cjelosti je neosnovan. Da je članom 19 Zakona o slobodnom pristupu informacijama propisana je sadržina zahtjeva, dok je tačkom 2 istog člana određeno da podnosilac zahtjeva može u zahtjevu da navede i druge podatke za koje smatra da su od značaja za ostvarivanje pristupa traženoj informaciji. U daljem se navodi, da je žalilac precizirao zahtjevom koje podatke je potrebno da sadrže tražene informacije, osim toga, sadržina traženih informacija propisana je i pravilnicima, odnosno uredbama, a na osnovu kojih su zahtjevi i formulisani, a kako informacije dostavljene od strane prvostepenog organa ne sadrže sve potrebne podatke jasno je da ne odgovaraju traženim. Takođe navodi, da je prvostepeni organ dostavio analitičke kartice kod kojih su, u koloni pod nazivom „opis", dati naziv dobavljača i svrha, zbog čega traženi podaci nijesu dati u cjelosti, pa je nejasno šta navedena kolona predstavlja. Da dostavljeni putni nalozi ne sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga, načinu njegovog izdavanja i vođenju evidencije izdatih putnih naloga/Uredbom o uslovima i načinu korišćenja prevoznih sredstava u svojini Crne Gore. Naime, iz većine dostavljenih putnih naloga su izostavljeni podaci o evidenciji utroška goriva i maziva. Iz navedenog se nedvosmisleno zaključuje da Željeznička infrastruktura Crne Gore A.D. Podgorica nije dostavila dokumentaciju traženu zahtjevom, već dokumentaciju koja je nepotpuna i samim tim neupotrebljiva, te da su navodi dati u osporenom aktu u cjelosti bez osnova. Žalilac smatra da je prvostepeni organ pogrešno utvrdio činjenično stanje zaključujući da je rješenje izvršeno dostavljanjem nepotpunih informacija, iako rješenjem dozvoljava pristup analitičkim karticama i putnim nalozima sa svim navedenim podacima. Shodno tome, isti je povrijedio pravila postupka donoseći

pobijani akt. Predlaže da Savjet Agencije poništi akt Željezničke infrastructure Crrne Gore AD Podgorica broj: 8797 dana 28.11.2016.godine i naloži ovom organu da donese zaključak o dozvoli izvršenja rješenja.

Željeznička infrastruktura Crne Gore A.D. Podgorica je dostavila odgovor na žalbu broj 9449 od 16.12..2016. godine. U odgovoru na žalbu prvostepeni organ je naveo da Mreža za afirmaciju nevladinog sektora-MANS, nije izjavila žalbu na rješenje o slobodnom pristupu informacijama u roku koji je propisan Zakonom o slobodnom pristupu informacijama, na koji su upućeni pravnom poukom i rješenjima. Predlaže da Savjet Agencije o izjavljenim žalbama meritorno odluči i iste odbaci kao neblagovremene.

Nakon razmatranja spisa predmeta, žalbenih navoda, odgovora na žalbu i uvidom u informacije tražene zahtjevima NVO Mans 16/101601 od 11.10.2016.godine Savjet Agencije je našao da je žalba neosnovana.

Član 235 Zakona o opštem upravnom postupku propisuje da drugostepeni organ će odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Član 267 stav 3 Zakona o opštem upravnom postupku propisuje da se izvršenje po službenoj dužnosti sprovodi kada to nalaže javni interes, a izvršenje koje je u ineresu stranske sprovodi se po predlogu stranke. Član 269 stav 1 Zakona o opštem upravnom postupku propisuje da se izvršenje radi ispunjenja novčanih i nenovčanih obaveza izvršenika sprovodi administrativnim putem. Član 270 stav 1 Zakona o opštem upravnom postupku propisuje da administastrativno izvršenje, izuzev novčanih obaveza, sprovodi organ koji je stvar rješavao u prvom stepenu, ako posebim propisom nije drukčije određeno. Član 32 Zakona o slobodnom pristupu informacijama propisuje da je organ vlasti dužan je da izvrši rješenje kojim se dozvoljava pristup informaciji u roku od tri radna dana od dana dostavljanja rješenja podnosiocu zahtjeva, odnosno u roku od pet dana od dana kada je podnosilac zahtjeva dostavio dokaz o uplati troškova postupka, ako su oni rješenjem određeni.

Savjet Agencije je u postupku utvrdio da je Željeznička infrastruktura Crne Gore A.D. Podgorica donijela rješenje kojim se dozvoljava pristup traženim informacijama broj: 7645 od 24.10.2016. godine na koje se odnose žalbeni navodi i da će se pristup traženoj informaciji ostvariti dostavljanjem tražene informacije podnosiocu zahtjeva. Postupak koji je osporenom aktu prethodio pravilno je sproveden i rješenje je pravilno i na zakonu zasnovano. Savjet Agencije je izvršio uvid u informacije tražene zahtjevom i utvrdio da je ista dostvaljena podnosicu zahtjeva za slobodan pristup informacijama uz rješenje broj: 7645 od 24.10.2016. godine. Imajući u vidu prednje navedene odredbe Zakona podnosilac zahtjeva je prvostepenom organu podnio Predlog za administrativno izvršenje rješenja br. 16/101601 od 23.11.2016.godine, te da je prvostepeni organ u smislu člana 32 Zakona o slobodnom pristupu informacijama organ vlasti koji je dužan je da izvrši rješenje kojim se dozvoljava pristup informaciji i član 270 stav 1 Zakona o opštem upravnom postupku koji propisuje da administastrativno izvršenje sprovodi organ koji je stvar rješavao u prvom stepenu.

Savjet Agencije je cijenio i ostale navode iz žalbe, pa je našao da nijesu od uticaja za drukčije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**