**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UP II 07-30-1640-2/16**

**Podgorica, 14.06.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO MANS br.16/95993 od 02.09.2016.godine izjavljene radi poništaja akta Ministarstva zdravlja broj: 060-1748/2016-UP i od dana 18.08.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”br.60/03, 73/10 i 32/11) je na sjednici održanoj dana 21.10.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Po osnovu podnijetog zahtjeva Mreže za afirmaciju nevladinog sektora br. 16/95993 od 11.08.2016.godine kojim je tražena informacija koja se tiče kopije svih izdatih putnih naloga za upravljanje službenim vozilom za period od 25.07.2016. do 31.07.2016.godine, koje su svi državni organi, organi državne uprave, organi lokalne samouprave, organi lokalne uprave, javna preduzeća, javne ustanove, državni fondovi i privredna društva čiji je osnivač i/ili većinski ili djelimični vlasnik država ili jedinica dužni da objavljuju sedmodnevno (u skladu sa čl.32 st.3 Zakona o finansiranju političkih subjekata i izbornih kampanja), dokument treba da uključuje evidenciju utroška goriva i maziva, evidenciju kretanja vozila, provedenog vremena i učinka, prvostepeni organ je donio akt br. 060-1748/2016-UP I od dana 18.08.2016.godine kojim obavještava podnosioca zahtjeva, da je tražena informacija javno objavljena i dostupna na internet stranici ovog ministarstva.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 11.08.2016.godine upućen zahtjev za pristup informacijama kojim je od Ministarstva zdravlja traženo da dostavi kopije svih izdatih putnih naloga za upravljanje službenim vozilom za period od 25.07.2016. do 31.07.2016.godine, a koji dokument treba da uključuje evidenciju utroška goriva i maziva, evidenciju kretanja vozila, provedenog vremena i učinka. Navodi se da je dana 22.08.2016. godine Ministarstvo zdravlja dostavilo akt br. 060-1748/2016-UP I od dana 18.08.2016.godine kojim obavještava žalioca da je tražena informacija javno objavljena na zvaničnom sajtu organa, navodeći tačan link na kom se ista nalazi. Žalilac ističe da je u postupku donošenja osporenog akta prvostepeni organ na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti , te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac ističe da je pretragom internet stranice, na koju prvostepeni organ upućuje, pronašao putne naloge za navedeni period, međutim isti ne sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga, načinu njegovog izdavanja i vođenju evidencije izdatih putnih naloga. Kako je prvostepeni organ je izostavio djelove obrasca koji su definisani pravilnikom: evidenciju utroška goriva i maziva, evidencija kretanja vozila, provedenog vremena i učinka iz istog nije moguće utvrditi da li je došlo do zloupotrebe vozila u predizbornim kampanjama. Žalilac u bitnom navodi da je, shodno navedenom, nesporno da prvostepeni organ nije objavio informaciju traženu zahtjevom, već se na istoj nalazi nepotpun putni nalog, koji je kao takav neupotrebljiv. Prema tome, kako su predmet zahtjeva bili puni nalozi sa svim potrebnim informacijama, a prema navedenom Pravilniku, jasno je da informacije na koje nas prvostepeni organ upućuje ne odgovaraju traženim. Naime, žalilac ističe da informacija na koju prvostepeni organ upućuje nije relevantna, niti suštinski odgovara informaciji traženoj zahtjevom za slobodan pristup informacijama, zbog čega je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Žalilac se poziva na član 30 zakona o slobodnom pristupu informacijama kojim je propisano da je o zahtjevu za pristup informacijama organ vlasti odlučuje rješenjem kojim odobrava pristup traženoj informaciji ili njenom dijelu ili zahtjev odbija. Kako osporeni akt predstavlja obavještenje, žalilac ukazuje na to da u konkretnom slučaju, od strane prvostepenog organa, nije postupljeno navedenoj zakonskoj odredbi, te da osporeni akt ne ispunjava zakonom propisanu formu. Osporeni akt nije donijet u zakonom propisanoj formi, a shodno članu 203 Zakona o opštem upravnom postupku, te apsolutno ne sadrži ni jedan razlog koji bi upućivao na valjanu odluku u konkretnom slučaju i način na koji je prilikom donošenje istog postupljeno, te prilikom donošenja istog nije primijenjen bilo kakav propis. Zato je osporeni akt nerazumljiv i nezakonit jer nedostatak valjanog obrazloženja onemogućava uopšte utvrživanje zakonitosti i pravilnosti istog. Obzirom da je donošenjem akta Ministarstva zdravlja uskraćeno zakonsko pravo na slobodan pristup informacijama na njegovu štetu, žalilac blagovremeno izjavljuje žalbu i predlaže da Savjet Agencije poništi akt Ministarstva zdravlja br. 060-1748/2016-UP I od dana 18.08.2016.godine i meritorno odluči .

Prostepeni organ je uz dostavljanje spisa po žalbi, u aktu br: 060-1748/2016/UPI od 19.09.2016.godine dao izjašnjenje po žalbi u kom navodi da su postupajući po zahtjevu Mreže za afirmaciju nevladinog sektora br.16/95993 od 02.09.2016.godine, kojim su tražene kopije: svih izdatih putnih naloga za upravljanje službenim vozilom za period od 25.07.2016. do 31.07.2016.godine, koje su svi državni organi, organi državne uprave, organi lokalne samouprave, organi lokalne uprave, javna preduzeća, javne ustanove, državni fondovi i privredna društva čiji je osnivač i/ili većinski ili djelimični vlasnik država ili jedinica dužni da objavljuju sedmodnevno (u skladu sa čl.32 st.3 Zakona o finansiranju političkih subjekata i izbornih kampanja), dokument treba da uključuje evidenciju utroška goriva i maziva, evidenciju kretanja vozila, provedenog vremena i učinka. U postupku po navedenom zahtjevu Ministarstvo je žaliocu dostavilo akt br: 060-1748/2016/UPI od 18.08.2016.godine, u kome je navedeno da se izdati putni nalozi nalaze na sajtu Ministarstva zdravlja. U postupku po žalbi Ministarstvo zdravlja je izvršilo ispravku, odnosno na sajtu odnosno na sajtu Ministarstva i Agencije za sprječavanje korupcije, objavilo nedostajuće djelove obrasca definisane Pravilnikom o obrascu putnog naloga, u kojima je istaknuta evidencija utroška goriva, evidencija kretanja vozila, kao i provedenog vremena i učinka, kako je to u žalbi istaknuto. Navodi da je prvostepeni organ nakon ulaganja žalbe u svemu postupio po zahtjevu žalioca u skladu sa odredbama Zakona o slobodnom pristupu informacijama. U prilogu su kopije svih putnih naloga za navedeni period kao dokaz za iznijeto. Na osnovu izloženog prvostepeni organ predlaže da Agencija za zaštitu ličnih podataka i slobodan pristup informacijama u skladu sa članom 235 Zakona o opštem upravnom postupku žalbu odbije kao neosnovanu.

Nakon razmatranja spisa predmeta, žalbenih navoda, izjašnjenja po žalbi, uvida u dostavljene putne naloge i neposrednog uvida na web sajtu Ministarstva zdravlja na kom je objavljena tražena informacija zahtjevom za slobodan pristup informacijama br. 16/95993 od 11.08.2016.godine i to: Putni nalog br.5692 za period od 25.07. do 31.07.2016.godine, za putničko vozilo PG CG 235 sa evidencijom utroška goriva i maziva i pratećom evidencijom kretanja vozila, provedenog vremena i učinka koju vodi vozač, Putni nalog br.5682 za 25.07.2016.godine, za putničko vozilo PG CG 762 sa evidencijom utroška goriva i maziva i pratećom evidencijom kretanja vozila za period od 25.07.do 31.07.2016.godine, Putni nalog br.5686 za period od 25.07. do 31.07.2016.godine, za putničko vozilo PG CG 028 sa evidencijom utroška goriva i maziva i pratećom evidencijom kretanja vozila, provedenog vremena i učinka koju vodi vozač za period od 25.07.do 31.07.2016.godine,Savjet Agencije je našao da je žalba neosnovana.

Savjet Agencije je neposrednim uvidom nesporno utvrdio da se putni nalozi u koje je imao uvid i koji su dostavljeni u spisima predmeta ne razlikuju od onih objavljenih na internet stranici prvostepenog organa.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Ministarstvo zdravlja u zakonskom roku podnosiocu zahtjeva dostavilo obavještenje br. 060-1748/2016-UP I od dana 18.08.2016.godine u kom se navodi da su tražene informacije javno dostupne na web sajtu ovog organa, na kom je objavljena tražena informacija i to: Putni nalog br.5692 za period od 25.07. do 31.07.2016.godine, za putničko vozilo PG CG 235 sa evidencijom utroška goriva i maziva i pratećom evidencijom kretanja vozila, provedenog vremena i učinka koju vodi vozač, Putni nalog br.5682 za 25.07.2016.godine, za putničko vozilo PG CG 762 sa evidencijom utroška goriva i maziva i pratećom evidencijom kretanja vozila za period od 25.07.do 31.07.2016.godine, Putni nalog br.5686 za period od 25.07. do 31.07.2016.godine, za putničko vozilo PG CG 028 sa evidencijom utroška goriva i maziva i pratećom evidencijom kretanja vozila, provedenog vremena i učinka koju vodi vozač za period od 25.07.do 31.07.2016.godine, Savjet Agencije je utvrdio da je Ministarstvo zdravlja pravilno primjenilo materijalno pravo i član 26 Zakona o slobodnom pristupu informacijama, na način što je obavještenjem dalo jasan link gdje se može pronaći tražena informacija na internet stranici ovog ministarstva te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu<http://www.mzdravlja.gov.me/biblioteka/dokument?query=putni%20nalozi&sortDirection=desc> i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**