**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-2032-2/16**

**Podgorica, 22.09.2017.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbama NVO Mans br. 16/96648, 16/96649, 16/96650, 16/96651 i 16/96652 od 01.09.2016.godine izjavljene radi poništaja akta Ustavnog suda Crne Gore Su. br. 683/16-1, 684/16-1, 685/16-1, 686/16-1 i 687/16-1 od 15.08.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 29.12.2016. godine, donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio akt Su. br. 683/16-1, 684/16-1, 685/16-1, 686/16-1 i 687/16-1 od 15.08.2016.godine, kojim obavještava podnosioca zahtjeva od 12.08.2016. godine (djelovodni broj Ustavnog suda 683/16, 684/16, 685/16, 686/16 i 687/16, od 12.avgusta 2016.godine), za dostavljanje kopije informacija: analitičkih kartica svih računa (za period od 12.07.2016. godine do 17.07.2016. godine), analitičkih kartica svih računa (za period od 18.07.2016. godine do 24.07.2016. godine), analitičkih kartica svih računa (za period od 25.07.2016. godine do 31.07.2016. godine), svih izdatih naloga za upravljanje službenim vozilima (za period od 18.07.2016. godine do 24.07.2016. godine) i svih izdatih naloga za upravljanje službenim vozilima (za period od 25.07.2016. godine do 31.07.2016. godine) da su tražene informacije objavljene na internet stranici Ustavnog suda Crne Gore [www.ustavnisud.me](http://www.ustavnisud.me), u dijelu „Informacije“.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 12.08.2016. godine podnijeli set zahtjeva za slobodan pristup informacijama kojim je od Ustavnog suda Crne Gore traženo da dostavi kopije svih izdatih analitičkih kartica svih računa (za period od 12.07.2016 do 18.07.2016.,18.07.2016 do 24.07.2016. i 25.07.2016 do 31.07.2016., a koje institucija ima u svom posjedusedmodnevno (u skladu sa čl. 28, st.3, Zakona o finansiranju političkih subjekata i izbornih kampanja) (koje sadrže broj konta/naloga, naziv korisnika budžeta, naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja...). Svih izdatih putnih naloga za upravljanje službenim vozilima (za periode od 18.07.2016. do 24.07.2016. i od 25.07.2016 do 31.07.2016), koje susvi državni organi, organi državne uprave, organi lokalne samouprave, organi lokalne uprave javna preduzeća, javne ustanove,državni fondovi i privredna društva čiji je osnivač i/ili većinski ili djelimični vlasnik država ili jedinica dužni da objavljuju sedmodnevno ( u skladu sa čl.32, st.3, Zakona o finansiranju političkih subjekata i izbornih kampanja) ( koji sadrže sve informacije u skladu sa Pravilnikom o obrascu putnog naloga, načinu njegovog izdavanja i vođenju evidencije putnih naloga). Navodi se da je dana 18.08.2016.godine Ustavni sud Crne Gore dostavio akt Su br. 683/16-1, 684/16-1, 685/16-1, 686/16-1 i 687/16-1 od 15.08.2016.godine kojim obavještava žalioca da je tražena informacija javno objavljena na zvaničnom sajtu organa. Žalilac ističe da je u postupku donošenja osporenog akta prvostepeni organ na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti, te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac navodi da je pretragom internet stranice, na koju prvostepeni organ upućuje, pronašao analitičku karticu koja nije sadržavala podatke koji bi garantovali potpuni uvid u potrošnju budžetskih sredstava, kao što je svrha plaćanja i broj konta/naloga, izvor sredstava, broj budžetske linije. Na taj način bio je objavljen samo dio informacija koje nijesu bile dovoljne za utvrđivanje činjenica o raspoređivanju navedenih sredstava u predizbornom periodu, te se nije moglo utvrditi da li je došlo do zloupotrebe državnih sredstava. Predmet interesovanja žalioca, kako je to u zahtjevu navedeno jesu analitičke kartice iz kojih se jasno mogu vidjeti broj konta/naloga, naziv korisnika budžeta (organa koji su uključeni u analitičku karticu) naziv dobavljača, izvor sredstava, broj budžetske linije, datum plaćanja, iznos plaćanja i svrhu plaćanja. Takođe navodi, da objavljeni putni nalozi koji se nalaze na navedenoj internet stranicine sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga, načinu njegovog izdavanja i vođenju evidencije izdatih putnih naloga.Kako je prvostepeni organ objavio samo prvu stranu putnog naloga, izostavljajući djelove obrazaca koji su definisani pravilnikom evidencija utroška goriva i maziv, iz istog nije moguće utvrditi da li je došlo do zloupotrebe službenih vozila u predizbornim kampanjama. Žalilac u bitnom navodi da informacija na koju upućuje prvostepeni organ nije relevantna, niti suštinski odgovara informaciji traženoj zahtjevom za sobodan pristup informacijama, zbog čega žalilac ističe da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Predlaže da Savjet Agencije poništi akt Ustavnog suda Crne Gore Su. br. 683/16-1, 684/16-1, 685/16-1, 686/16-1 i 687/16-1 od 15.08.2016.godine i meritorno odluči.

Nakon razmatranja spisa predmeta, žalbenih navoda, i neposrednog uvida u analitičke kartice i putne naloge kao i na linku prvostepenog organa <http://www.ustavnisud.me/analiticke_kartice.html> i linku <http://www.ustavnisud.me/putni_nalozi.html> na kom je objavljena tražena informacija zahtjevom za slobodan pristup informacijama br. 16/96648, 16/96649, 16/96650, 16/96651 i 16/96652 i to kopiju: Pregled izvršenih plaćanja u periodu 18.07.- 24.07.2016. godine, Pregled izvršenih plaćanja u periodu 25.07.- 31.07.2016. godine, Putni nalog za za službeno i drugo vozilo broj N 001355 za vozilo reg oznaka PG MN 727 za period od 18.07.2016. godine do 24.07.2016. godine i putni nalog za službeno i drugo vozilo broj N 001360 za vozilo reg oznaka PG MN 727 za period od 25.07.2016. godine do 31.07.2016. godine, Savjet Agencije je našao da je žalba neosnovana.

Savjet Agencije je nedvosmisleno utvrdio da se sadržaj analitičkih kartica i putnih naloga ne razlikuje od onoga što je objavljeno na internet stranici na linku <http://www.ustavnisud.me/analiticke_kartice.html> i <http://www.ustavnisud.me/putni_nalozi.html>

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Ustavni sud Crne Gore u zakonskom roku podnosiocu zahtjeva dostavila obavještenje Su. br. 683/16-1, 684/16-1, 685/16-1, 686/16-1 i 687/16-1 od 15.08.2016.godine, u kom se navodi da su tražene informacije javno dostupne na sajtu ovog organa, te je Savjet Agencije neposrednim uvidom na http://www.ustavnisud.me/analiticke\_kartice.html i <http://www.ustavnisud.me/putni_nalozi.html> utvrdio da je objavljena tražena informacija i to: Pregled izvršenih plaćanja u periodu 18.07.- 24.07.2016. godine, Pregled izvršenih plaćanja u periodu 25.07.- 31.07.2016. godine, Putni nalog za za službeno i drugo vozilo broj N 001355 za vozilo reg oznaka PG MN 727 za period od 18.07.2016. godine do 24.07.2016. godine i putni nalog za službeno i drugo vozilo broj N 001360 za vozilo reg oznaka PG MN 727 za period od 25.07.2016. godine do 31.07.2016. godine, Savjet Agencije je utvrdio da je Ustavni sud Crne Gore pravilno primjeni materijalno pravo i član 26 Zakona o slobodnom pristupu informacijama, na način što je obavještenjem dalo jasno obavještenje gdje se može pronaći tražena informacija na internet stranici Ustavnog suda Crne Gore, te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Ustavnog suda Crne Gore i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**